Datasets:

mbazaNLP

/

kinyarwanda_monolingual_v01.0

like 0

Follow

Mbaza NLP 37

Igitero cya Israel yihorera kuri Hamas cyakubise inkambi y’impunzi i Rafah. Minisiteri y’ubuzima ya Gaza igenzurwa na Hamas yavuze ko abantu babarirwa muri za mirongo bishwe cyangwa bagakomereka bitewe n’igiturika mu nkambi y’impunzi yo mu gace ka Rafah.Igisirikare cya Israel (IDF) cyavuze ko cyakoze igitero cyo mu kirere kigambiriye urugo rwa Hamas ruri muri ako gace. Cyavuze ko kirimo gusuzuma ibyabaye.Mbere yaho ku cyumweru, Hamas yarashe ibisasu umunani bya rokete bivuye i Rafah byerekeza ku mujyi wa Tel Aviv muri Israel, ibyo ni byo bitero bya mbere byo mu ntera ndende bigabwe kuri uwo mujyi kuva muri Mutarama (1) uyu mwaka.Videwo zo mu majyepfo ya Gaza zigaragaza igiturika kinini n’imiriro ikaze irimo kugurumana.Hamas yavuze ko igitero cya Israel cyo mu kirere cyakubise ku nkambi y’Abanye-Palestine bavuye mu byabo bari mu majyaruguru ashyira uburengerazuba bwa Rafah, kure y’ahari haherutse kubera ibikorwa bya gisirikare kandi ho mu gace katangajwe ko gatekanye kuburyo kakorerwamo ubutabazi.Hamas yavuze ko abagore n’abana bari mu bapfuye.IDF yavuze ko yagambiriye intagondwa za Hamas zo muri ako gace, inavuga ko ibizi ko hari amakuru ko icyo gitero cyakongeje umuriro wagiriye nabi abasivile.IDF yavuze ko irimo gusuzuma ibyabaye ariko yavuze ko yakoresheje intwaro zidahusha ubwo yarasaga ku bo byemewe mu mategeko kurasaho.Mu itangazo, IDF yavuze ko "yishe" abategetsi babiri bo ku rwego rwo hejuru ba Hamas – Yassin Rabia Rabia na Khaled Nagar Nagar – mu gitero "kidahusha" cyo kirere "mu majyaruguru ashyira uburengerazuba bwa Rafah".Minisiteri y’ubuzima ya Gaza igenzurwa na Hamas yavuze ko abantu 35 bishwe naho abandi babarirwa muri za mirongo barakomereka mu gitero cya Israel cyo mu kirere.Umuvugizi w’umuryango w’ubutabazi wo muri Palestine wa Croissant-Rouge, wasubiwemo n’ibiro ntaramakuru Associated Press, yavuze ko umubare w’abapfuye ushobora kwiyongera.Ni mu gihe ibikorwa byo gushakisha no gutabara bikomeje mu gace ka Tal al-Sultan ko muri Rafah, kari mu ntera ya kilometero hafi ebyiri mu majyaruguru ashyira uburengerazuba uvuye rwagati mu mujyi wa Rafah.Uwabibonye yabwiye ibiro ntaramakuru Reuters ko agace kose gatuwemo k’i Tal al-Sultan "kahiye".Undi wabibonye, witwa Fadi Dukhan, yavuze ukuntu yari yicaye ku muryango w’inzu ubwo yumvaga igiturika.Yabwiye Reuters ati: "Mu buryo butunguranye twumvise urusaku rwa misile."Twirukanse tubona umuhanda wuzuye umwotsi. Nta kintu na kimwe twabonye."Yongeyeho ko ubwo yinjiraga mu nzu, nta muntu n’umwe yasanze mu nzu ariko nyuma yaho abona "umukobwa n’umusore bari bacitsemo uduce".Mbere yaho ku cyumweru, impuruza ziburira ku gitero cyo mu kirere zumvikanye muri Tel Aviv, ubwo igice cyo rwagati muri Israel cyagabwagaho igitero n’ibisasu bya rokete bya Hamas, byarasiwe hafi y’i Rafah.Ibisasu umunani bya rokete bimwe byafashwe n’ubwirinzi bw’ikirere bya Israel cyangwa bigwa mu mirima.Igitero cya gisirikare cya Israel cyarakomeje muri Rafah, nubwo urukiko mpuzamahanga rwa ICJ ku wa gatanu rwategetse ko kigomba guhagarara.Ibyo bisasu bya rokete bigaragaza inkeke Hamas igiteje ku bantu bo muri Israel, nubwo nta bantu batangajwe ko bakomeretse.Binagaragaza ingorane zugarije igisirikare cya Israel, mu gihe gikomeza gutera intambwe kure mu majyepfo ya Gaza gukura Hamas mu cyo cyita "indiri ya nyuma nini" yayo.Icyo gitero cya rokete cyabaye mbere y’ibindi biganiro bigamije agahenge hagati ya Israel na Hamas, byitezwe gusubukurwa mu cyumweru gitaha.Ishami rya gisirikare rya Hamas ryavuze ko ryabikoze mu gusubiza ku "itsembatsemba ry’abasivile".Mu byumweru hafi bitatu bishize, Israel yatangiye igitero cy’i Rafah cyari kimaze igihe kirekire cyitezwe, isezeranya gusenya batayo zisigaye za Hamas ziriyo.Israel yemeza ko abashimuswe b’Abanya-Israel banafungiwe muri uwo mujyi.Umuryango w’Abibumbye uvuga ko Abanye-Palestine barenga 800,000 bahunze bava i Rafah kuva icyo gitero cyatangira.Abantu bagera hafi kuri miliyoni 1.5 ni bo bari basanzwe bikinze muri uwo mujyi, aho bari barahungiye imirwano yaberaga mu bindi bice bya Gaza.Igikorwa cya gisirikare cya Israel muri Gaza cyatangiye nyuma yuko abagabo bitwaje imbunda bayobowe na Hamas bateye mu majyepfo ya Israel ku itariki ya 7 Ukwakira (10) mu 2023, bica abantu hafi 1,200, bashimuta abandi 252 babajyana muri Gaza.Minisiteri y’ubuzima ya Gaza igenzurwa na Hamas ivuga ko kuva icyo gihe, Abanye-Palestine hafi 36,000 bamaze kwicirwa mu ntambara.BBC

Yemeye gutakaza ingingo z’umubiri we kubera kwanga gutanga Abatutsi bari bamuhungiyeho. Tariki ya 9 Mata 1994 nibwo Musenyeri André Havugimana avuga ko yari agiye mu kigo cya Caraes Ndera kuzanira imiti abari barwaye, agarutse ahura n’igitero kije kwica Abatutsi bari bahungiye muri icyo kigo. Musenyeri André Havugimana akibabona, ngo yahise ahamagara Padiri Rugasira Ananias amuhereza imfunguzo atangira kuvugana n’Interahamwe azisobanurira ko n’ubwo yaba afite abo bantu atababaha ngo babice. Kubera ko Interahamwe zari zaje zitwaje impapuro ziriho urutonde rw’abo zishaka kwica, ngo zakoresheje ingufu, zihita zibashorera zirasa uwo mupadiri witwa Rugasira Ananias isasu ku mutwe ahita apfa. Abicanyi bakomeje gushorera Musenyeri André Havugimana (icyo gihe yari Padiri ariko ubu Kiliziya imwemerera kwitwa Musenyeri) bamujyana aho yararaga ngo barebemo imfunguzo, bagezeyo barazibura nibwo bahise bamurasa amasasu abiri rimwe rimufata mu mugongo irindi rimufata ku kiganza, intoki ebyiri ziracika. Ati “Barandashe nitura hasi bahita bakomeza ibikorwa byo kwica abari bahungiye muri Seminari ya Ndera nanjye aho nari naguye nahakuwe n’umupadiri w’Umutaliyani anjyana ku ivuriro i Kanombe.” Ubutumwa atanga mu bantu ni ukugira urukundo ndetse no kugira ukuri kuko ari byo byonyine bituma abantu babaho mu mahoro kandi bakabana neza. Ati “Ubutumwa ntanga ni uko ingeri zose z’abantu zigomba kugira urukundo kandi bakajya bavugisha ukuri kugira ngo hatabaho kubaka ikinyoma mu bantu bigakurura urwango rugeza abantu kuri Jenoside. Musenyeri André Havugimana ubu ari mu kiruhuko cy’izabukuru. Aba muri Saint Paul mu Mujyi wa Kigali, akaba akunze gukorera ubutumwa bwe muri Gereza ashishikariza imfungwa n’abagororwa kwihana no gusaba imbabazi abo bahemukiye. Reba ibindi muri iyi video: Inkuru bijyanye: Gasabo: Bibutse Abatutsi baguye mu Iseminari ya Ndera muri Jenoside Umunyamakuru @ musanatines

Kayonza: Umuvunyi mukuru yakiriye ibibazo by’abaturage byananiranye. Hari ibibazo bimwe byagejejwe mu nkiko ku buryo Umuvunyi mukuru yavuze ko nta bundi buryo byakemuka uretse gutegereza imyazuro y’inkiko. Gusa hari ibindi bibazo byadindijwe n’abayobozi bo mu nzego z’ibanze cyane cyane mu midugudu no mu tugari. Ibibazo nk’ibyo Umuvunyi Mukuru yasabye ko abayobozi mu nzego bireba babikurikirana bigakemurwa, anizeza abaturage ko urwego rw’umuvunyi ruzakomeza kubikurikirana kugira ngo bikemurwe vuba kandi neza. Abaturage bavuze ko bishimiye cyane uburyo inzego zikomeye za Leta zisigaye zimanuka mu baturage zikumva ibibazo byabo, ibyaburiwe ibisubizo bigakemurwa; nk’uko Stefaniya Mukangezi wo mu kagari ka Kayonza mu murenge wa Mukarange abivuga. Yagize ati “Ni ibyishimo bikomeye kuba abayobozi bakuru bacu baza kumva ibibazo byacu bakabidukemurira, byose tubikesha imiyoborere myiza tugezwaho na Perezida wacu”. Bimwe mu bibazo byoroheje byafatiwe imyanzuro y’uburyo byakemuka, umuvunyi mukuru asaba inzego bireba guhita zikemura ibyo bibazo. Hari abaturage bagiye bagira ibibazo mu nzego z’ibanze nk’urw’umudugudu, bitakemuka ntibagire urundi rwego babigezamo kugira ngo bishakirwe ibisubizo. Umuvunyi mukuru yasabye abaturage kujya babanza kugeza ibibazo bya bo mu bunzi, bitakemuka ufite ikibazo akaba ari bwo ajyana ikirego cye mu rukiko. Umuyobozi w’akarere ka Kayonza, Mugabo John, yijeje abaturage ko ibibazo by’abaturage bitaragezwa mu nkiko bizakurikiranwa mu gihe cya vuba. Aho bizagaragara ko bidashobora gukemurirwa mu bunzi bizoherezwa mu nkiko. Cyprien M. Ngendahimana

adiminisitarateri w'Astrida yibazaga ati: «Ubu umwami inshingano ze ni izihe? Ndabyibaza. Mu bikorwa byose, twafashe umurongo wo kujya tubanza tukaganira ku byemezo byacu, Musinga akomeza kuvuga icyo atekereza kuri buri kibazo cya poritiki, ariko iteka ikifuzo cyacu ni cyo kemezwa. Uko kubaza umwami muri byose ntibyaba byarahindutse nk'umukino ugamije gutuma ubuyobozi bwa gakondo bwigenga bwemeza ibyemezo byacu biba rimwe na rimwe bibangamiye umuco nyarwanda? Abatware bo se si uko? Inshingano zabo ni izihe? Gushyira mu bikorwa nta guca iruhande amabwiriza bahawe n'ubayobozi, bitari amabwiriza rusange ahubwo ari amategeko ahamye, asaba kubahirizwa n'abategetsi b'Ababirigi»164. Itegeko teka no 347 /A.I.M.O ryo ku itariki ya 4 Ukwakira 1943 rishyiraho imiterere n'imiyoborere ya poritiki mu Rwanda n'u Burundi ni yo nyandiko ya mbere u Bubirigi bwatangiyemo umurongo wa poritiki bugenderaho. Mbere yaho ababizobereyemo bavuga ko uwo murongo wari muto cyane, interuro y'ingingo ya 4 y'itegeko teka no 2 / 5 ryo ku wa 6 Mata 1917 yavuga ngo "Abami babiyobowemo na Rezida buzuza inshingano zabo za poritiki n'ubucamanza, mu rugero n'uburyo biteganywa n'umuco n'amabwiriza ya komiseri w'umwami. Iby'ingezi byari bikubiye muri iryo Tegeko teka byari ibi: - Umwami, abashefu n'abasushefu bashyirwaho n'ubutegetsi bwa koroni kandi ni na bwo bushobora kubakuraho. - Rezida agenzura ibyo umwami akora, adiminisitarateri wa teritwari akagenzura iby'abashefu n'abasushefu ; Umuco ntushobora gushingirwaho n'abayobozi gakondo mu bintu binyuranyije n'umutekano rusange cyangwa binyuranyije amategeko n'amabwiriza afite ingingo zisimbura ibirebana n'umuco gakondo; Inshingano zitegetswe umwami, abashefu n'abasushefu ni ugushyira mu bikorwa ibyemezo by'ubutegetsi bwa teritwari; Imicungire y'isanduka y'igihugu n'iya sheferi ikorwa munsi y'ubugenzuzi n'imicungire y'ubutegetsi bwa teritwari; Iryo Tegeko teka ryemeza ku buryo bw'amategeko imiterere mu rwego rwa poritiki nk'uko yari yarakuze ishingiye ku mabwiriza ya komiseri na guverineri. Byari ugushimangira mu rwego rw'amategeko, imikorere yari isanzweho. h. Imiterere y'ubucamanza Imiterere y'ubucamanza ikubiyemo ibitekerezo bisa n'ibimaze kuvugwa. Imiterere y'ubucamanza bw'abaturage yashyizweho itegeko ribugenga mu wa 1943167. Ingingo ya 2 y'Itegeko teka no 2 / 5 ryo ku wa 6 Mata 191 7 ryavuzwe yerekeraga inkiko gakondo uburenganzira bwo guca imanza za gisiviri n'iz'ubushinjacyaha zishingiye ku muco, ku mikorere yasizwe n'Abadage no ku mabwiriza ya komiseri w'umwami. Muri rusange ubucamanza mu birebana n'Abanyarwanda bwagumye mu maboko y'umwami n'abatware. Kubahiriza imiterere y'ubucamanza gakondo na byo, imbere y'ubutegetsi bw'Ababirigi, cyari kimwe mu bigize imitegekere y'Ababirigi. Kimwe no mu buyobozi, hari ibyahise bihinduka kandi bishyirwa mu bikorwa vuba. Itegeko teka ryo ku wa 27 Mata 191 7 ryashizeho umubare w'inkiko (iza teritwari, iz'uturere n'ubuporisi) zica imanza z'ibyaha byakozwe n'Abanyarwanda n'izishinzwe guca imanza zirebana n'itegeko mpanabyaha ryanditse. Habayeho kunenga imikorere n'imiterere y'ubucamanza gakondo: kujuririra umwami byari ibintu bya nyirarureshwa, hari n'ibyaha bikomeye byacibwaga imanza nabi n'ibindi. Mu wa 1925, inkiko zasubiwemo. Hashyirwaho urukiko rwa teritwari ku kicaro cya buri teritwari n'urukiko rw'ubujurire cyangwa urukiko rw'umwami. Inkiko za teritwari zari zigizwe n'umucamanza, ari we mukuru, n'abaseseri kuva kuri 2 kugera kuri 3, abasushefu n'umwanditsi. Adiminisitarateri wa teritwari yashoboraga gusimbura umucamanza w'umunyarwanda iyo urukiko rwakoreraga ku iposita y'ubuyobozi ; iyo rwakorerega ahandi umukozi w'umuzungu yayoboraga imanza atari umucamanza. Urukiko rw'i Nyanzarwarimo abacamanza, abaseseri, abashefu bose, bashyizweho na Rezida, umwunganizi cyangwa adiminisitarateri wabishyiriyeho by'umwihariko, bashoboraga gusimbura umucamanza wo mu bujurire. Umwami yaruberaga perezida, akagira ububasha bumwe n'ubwa rezida. Inkiko za kinyarwanda zari zifite ububasha bwo kuburanisha imanza za gisirikari zose zirebana n'Abanyarwanda n'abanyamahanga bo mu bihugu bidukikije!"°. Izo nkiko zagize umusaruro, ushingiye ku mubare w'imanza zaciwe ; 1352 mu wa 1924, 3219 mu wa 1929171. Mu 1934, haremwe muri teritwari ya Nyanza inkiko z'abunzi, zari zishinzwe kwita ku bibazo bidakomeye, zigashaka uko zumvikanisha ababuranyi mbere yuko bajya mu nkiko. Bene izo nkiko zaje gukwirakwizwa muri za teritwari zose guhera mu 1935172. Izo nkiko ntizacaga imanza

MINAGRI yasuzumye aho aborozi b’amatungo magufi bageze bongera umubare wayo n’ibiyakomokaho. Uyu mushinga w’imyaka itanu kuva muri 2021-2026, wahawe inguzanyo y’Amadolari ya Amerika miliyoni 45 n’ibihumbi 640 (ararenga amafaranga y’u Rwanda miliyari 65), akaba agurwamo inkoko, ingurube, ihene cyangwa intama, zigahabwa abaturage b’amikoro make, nyuma na bo bakagenda boroza abandi. Mu bafatanyabikorwa bahaye u Rwanda ayo mafaranga yo guteza imbere ubworozi bw’amatungo magufi n’ibiyakomokaho, harimo Ikigega mpuzamahanga gishinzwe Iterambere ry’Ubuhinzi (IFAD) cyatanze Amadolari ya Amerika($) miliyoni 14 n’ibihumbi 900. Ikigo cy’Ababiligi gishinzwe Iterambere mpuzamahanga, Enabel, cyatanze Amadolari ya Amerika miliyoni 17 n’ibihumbi 430($), Umuryango mpuzamahanga urwanya ubukene n’inzara, Heifer International, na wo watanze Amadolari ya Amerika miliyoni 4 n’ibihumbi 680, hakaba n’abandi bafatanyabikorwa batanze Amadolari ya Amerika arenga miliyoni 8 n’ibihumbi 630. Ni Umushinga ushyirwa mu bikorwa n’Ikigo gishinzwe guteza imbere Ubuhinzi n’Ubworozi(RAB), ukaba witezweho gufasha ku ikubitiro imiryango 26,355 ikennye yo mu turere 12 tw’Intara z’Iburengerazuba, Amajyaruguru n’Amajyepfo, hanyuma na yo ikagenda yoroza abandi. Umuhuzabikorwa wa PRISM mu Rwanda, Joseph Nshokeyinka, avuga ko ubu bageze ku baturage 23,400 bahawe inkoko ndetse barimo n’abamaze guhabwa ingurube, ihene cyangwa intama, bitewe n’urwego bagezeho mu kongera ayo matungo no koroza abaturanyi babo. Aba barimo uwitwa Uwamwiza Beatha, umubyeyi w’abana bane, akaba ayoboye urugo rutuye mu Mudugudu wa Giseke, Akagari ka Sazange, Umurenge wa Kinazi mu Karere ka Huye. Uwamwiza w’imyaka 51 y’amavuko, yahawe inkoko 10 mu mpera z’umwaka wa 2022, nyuma yo guhugurirwa guteza imbere imishinga no gufashwa kwizigamira, za nkoko zarakuze. Uwamwiza na bagenzi be bahabwa imishwi y’inkoko ifite agaciro k’amafaranga y’u Rwanda 2,500 buri mushwi, ariko inkoko yakura ikaba ishobora kugurwa amafaranga ibihumbi 15 Frw iyo yafashwe neza. Uwamwiza avuga ko muri za nkoko 10 zimaze gukura yagurishijemo ebyiri yongeraho amafaranga make akuye mu itsinda ryo kwizigamira, abona agera ku 40,100Frw ayitura abamugabiye kugira ngo haboneke igishoro cyo koroza umuturanyi we. Avuga ko yari asanzwe afite ingurube yaguze ayo yakuye mu itsinda, agurisha ibibwana byayo, agurisha na za nkoko yari asigaranye, agura inka y’amafaranga ibihumbi 250Frw, ariko kugeza ubu uwayigura ntiyajya munsi y’amafaranga ibihumbi 400Frw. Kugeza ubu Uwamwiza afite ibiraro bine birimo inka, ingurube, inkoko zindi yaguze, ndetse n’ihene yahawe n’Umushinga PRISM nyuma yo kumubonamo ubushobozi bwo kwiteza imbere ashingiye ku buhinzi n’ubworozi. Uwamwiza agira ati “Muri PRISM ninjiranyemo umutwe wanjye wonyine, nta n’imbeba yo mu nzu yatambaga aha, ariko ninjiyemo inkoko ziraza, ingurube, ihene n’inka, hano mu rugo hari ku kibuga nabaga muri iyi nzu yonyine (ariko ubu hari igikoni n’ibiraro).” Ifumbire ituruka muri ayo matungo ni yo Uwamwiza afumbiza imirima n’uturima tw’igikoni, akaba avuga ko yanahuguriwe gutegura indyo yuzuye. Avuga ko nyuma yo gusagurira amasoko aho ashora amatungo n’imyaka yejeje, adashobora kubura inyama mu rugo rwe nibura rimwe mu kwezi cyangwa igi rimwe mu cyumweru kuri buri muntu mu bagize urugo. Umuyobozi w’Ishami ry’ubworozi muri RAB, Dr Fabrice Ndayisenga, avuga ko amatungo magufi yitezweho uruhare rungana na 80% mu kongera umusaruro w’inyama, inka zigaharirwa 20% kuko zo zinatanga amata. Dr Ndayisenga akomeza agira ati "Iyo tubaze dusanga buri Munyarwanda (mu mpuzandengo) atarenza ibiro 8(kg) by’inyama afungura ku mwaka, turashaka rero ko bizamuka nibura bikagera ku biro 45 ku mwaka." Muri gahunda ya Guverinoma y’imyaka irindwi kuva muri 2017-2024, MINAGRI yifuzaga ko aborozi mu Gihugu hose batanga toni ibihumbi 150 by’inyama ku mwaka, zivuye kuri toni ibihumbi 75 zatangwaga mbere ya 2017. Dr Ndayisenga avuga ko ubu bageze kuri toni ibihumbi 130 buri mwaka, aho buri mworozi abarwa ko atanga ibiro(kg) 14,2. Ikigo RAB kivuga ko mu rwego rwo guteza imbere ubworozi bw’amatungo magufi, hirya no hino mu Gihugu hamaze no kubakwa amasoko 15 y’ayo matungo ndetse n’amabagiro 10 y’ingurube. Umunyamakuru @SimonKamuzinzi

Abana bahize abandi mu marushanwa yo gukundisha abato Ikinyarwanda bahembwe. Ni amarushanwa agamije kwimakaza, gusigasira no gukundisha abakiri bato ururimi rw’Ikinyarwanda ndetse n’ubuhanzi bwimakaza umuco nkuko byavuzwe na Uwiringiyimana Jean Claude, Umuyobozi wungirije w’Intebe y’Inteko y’Umuco. Avuga ko ayo marushanwa yateguwe mu byiciro bitandukanye birimo imivugo ku nsanganyamatsiko zinyuranye, inkuru ngufi n’ibindi. Ni ibihembo byatanzwe ku itariki ya 19 na 20 Gicurasi 2021, aho bagiye babishyikirizwa ku bigo bigaho ndetse hakaba n’ibiganiro byagenewe abanyeshuri biga kuri ibyo bigo mu rwego rwo kubibutsa indangagaciro z’u Rwanda. Kwizera Emmanuel wo muri TTC Kirambo mu Karere ka Burera, ni we wahize abandi ku rwego rw’igihugu ahabwa Sertifika y’ishimwe n’ibahasha irimo Amafaranga y’u Rwanda ibihumbi 300. Umuvugo wamuhesheje icyo gihembo yawise “Inzira y’umurimo”, aho ugaragaza indangagaciro yo gukunda umurimo no kuwunoza, utsindira igihembo gikuru ku rwego rw’igihugu ndetse n’ikigo yigamo cya TTC Kirambo gihembwa nk’ikigo cyita by’umwihariko ku rurimi rw’Ikinyarwanda aho cyagize n’umubare munini w’abana bitabiriye iryo rushanwa. Abandi batsinze bagiye bahabwa ibihembo binyuranye birimo Sertifika, iherekejwe n’amafaranga azabafasha gukomeza kunoza ubwo buhanzi bwabo ku babaye indashyikirwa kurusha abandi. Ukundishaka Aline na we ni umwe mu banyeshuri bahembwe nyuma yo gutsinda mu marushanwa y’imivugo n’inkuru ngufi, ku nsanganyamatsiko zinyuranye ku rwego rw’igihugu, na Byiringiro Thierry ahabwa igihembo yatsindiye mu marushanwa y’imivugo uvuga ku Ndangagaciro z’Umuco w’u Rwanda. Ihirwe Benie Gloria wiga mu mwaka wa kanw w’ayisumbuye (S4) wabaye uwa kabiri ku rwego rw’igihugu mu marushanwa yo kwandika inkuru ngufi, wiga mu kigo cya Mulindi TVET mu Karere ka Gicumbi, ni umwe mu bashyikirijwe ibihembo na Uwiringiyimana, Umuyobozi wungirije w’Intebe y’Inteko y’Umuco. Ikamba Amen Divine, wo muri Collège Sainte Marie Reine Kabgayi mu Karere ka Muhanga ashyikirizwa igihembo cy’uwabaye uwa kabiri mu marushanwa y’imivugo, Ishimwe Peace nawe ashyikirizwa igihembo yatsindiye mu marushanwa y’imivugo ku Ndangagaciro z’umuco w’u Rwanda ku muvugo yise ‘Nawe birakureba’. Abandi bashyikirijwe ibihembo barimo Ufitinema Deogratias na Inshuti Bertrand bo muri Petit Seminaire Saint Leon Kabgayi, Niyigaba Manzi Fabrice wo muri Petit Seminaire Virgo Fidelis na Uwambajimana Adelphine wo mu Rwunge rw’amashuri rwa Reines des Apôtres Musebeya, na bo bashyikirizwa ibihembo muri ayo marushanwa. Umunyeshuri witwa Umutoni Vanessa wo muri Collège Saint Bernard Kansi mu Karere ka Gisagara, na we yahawe igihembo nk’uwahize abandi mu marushanwa y’inkuru ngufi ku Ndangagaciro z’Umuco w’u Rwanda. ‘Umurimo unoze’ ni igihangano cyo mu bwoko bw’ umuvugo cyahesheje igihembo umuhanzi Musanabera Rachel wiga muri “Notre Dame du Bon Conseil” mu Karere ka Gicumbi. Kuba TTC Kirambo yahembwe nk’ikigo cyahagarariwe n’abanyeshuri benshi ndetse n’umunyeshuri wa mbere mu gihugu ava muri icyo kigo, ni kimwe mu byashimishije ubuyobozi bw’Akarere ka Burera icyo kigo giherereyemo, aho bashyize imbaraga mu gushishikariza abana gukunda ururimi rw’Ikinyarwanda nk’uko Kigali Today yabitangarijwe na Manirafasha Jean de la Paix. Yagize ati “Nk’Akarere ka Burera twabyakiriye neza kumva ko umwana witwaye neza ari uwo mu kigo cyo muri aka karere, ibanga rya mbere dukoresha ni ukwereka abana ko impano zabo mu kuvuga no kwandika indimi bishobora kubagirira akamaro. Icya kabiri ni ugutoza abana gukunda ururimi rw’iwabo, kurukoresha no kuruvuga neza, tubabwira ko kumenya ururimi ari ishingiro ry’iterambere”. Arongera ati “Tumaze iminsi dukorana n’abarezi bigisha indimi n’abayobozi b’amashuri, tubasaba gutoza abana gukunda ururimi rw’Ikinyarwanda kandi babatoza kurukoresha, icyo nabwira abanyeshuri ni umwanya wo kugira ngo tubasabe kuzamura no kwerekana impano zabo mu ndimi zitandukanye, banerekwa ko zishobora kubatunga igihe icyo ari cyo cyose.b Nashishikariza abana mu mashuri abanza n’ayisumbuye gukunda indimi ariko cyane cyane bahereye ku rw’iwabo”. Ishuri ryahawe igihembo cyo gutsindisha abana benshi ni TTC Save riherereye mu Karere ka Gisagara ryatsindishije abana bane muri iryo rushanwa mu mivugo no mu nkuru ngufi aribo Byiringiro Thierry, Ishimwe Peace, Semanyenzi Samuel na Irasubiza Ignace d’Antioche. Muri uwo muhango wo gutanga ibihembo ku bigo by’amashuri byitabiriye ayo marushanwa, abanyeshuri banibukijwe indangagaciro zinyuranye zirimo Gukunda igihugu, ubumwe, ubupfura n’Umurimo, banibutswa kwimakaza indangagaciro z’Umuco w’u Rwanda nk’inkingi yo kubaka "Ndi Umunyarwanda" nk’ishingiro ry’iterambere rirambye. Umunyamakuru @ mutuyiserv

Libiya: Saif Al Islam mu maboko ya CNT. Mohammed Al-Allagui yatangaje muri iki gitondo ko uwafatwaga nka numero ya kabiri ku butetsi bwa Muammar Gaddafi yafatiwe hafi y’umujyi wa Ubari mu majyepfo ya Libiya. Mohammed yatangaje ko Saif Al Islam yafashwe agerageza guhungira mu gihugu cya Niger hamwe n’abandi bari kumwe. Yongeyeho ko ubuzima bwe bumeze neza. Saif Al Islam afite imyaka 39. Yaherukaga kuboneka ku ya 19/10/2011, ubwo indege z’umuryango OTAN zarasaga ku modoka ze i Bani Walid. Saif Al Islam ashakishwa n’urukiko mpuzamahanga mpanabyaha rukorera i La Haye mu Buholandi kugira ngo yiregure ku byaha by’intambara no guhohotera ikiremwamuntu yakoze mu ntangiriro z’uyu mwaka ubwo imyigaragambyo yo guhirika ubutegetsi bwa se yatangiraga. Ifatwa rya Saif Al Islam rinyomoje amakuru yavugaga ko uyu mugabo yihishe mu gihugu cya Niger. Hashize iminsi hari amakuru avuga ko Saif Al Islam yifuzaga kwishyikiriza urukiko rw’ i La Haye gusa yakunze kuyanyomoza avuga ko atarwishyikiriza kandi ntacyo umutima we umushinja. Jean Noel Mugabo

Abapolisi b’u Rwanda bari muri MINUSCA bambitswe imidali. Ku wa 28 Werurwe 2024, abapolisi b’u Rwanda 320 bari mu butumwa bw’Umuryango w’Abibumbye bwo kubungabunga amahoro muri Repubulika ya Centrafrique (MINUSCA) bambitswe imidali y’ishimwe. Mu bambitswe imidali y’ishimwe harimo abapolisi 279 bagize amatsinda abiri ari yo RWAFPU I-9 na RWAPSU I-8 n’abagera kuri 41 badakorera mu matsinda (IPOs), mu muhango wabereye mu murwa mukuru Bangui ari naho aya matsinda yombi aherereye. Umuyobozi w’Ishami rya Polisi y’Umuryango w’Abibumbye muri Centrafrique, Commissioner of Police (CP) Christophe Bizimungu wari umushyitsi mukuru muri uyu muhango, yashimiye abapolisi bambitswe imidali ku murava n’ubwitange byabaranze mu kazi ko kubungabunga amahoro n’umutekano no mu kuzuza izindi nshingano zitandukanye mu butumwa bw’umuryango w’Abibumbye. CP Bizimungu kandi yabashimiye ibikorwa by’ubumuntu byabaranze bijyanye no guteza imbere imibereho myiza y’abaturage bagiye bakora muri iki gihugu birimo umuganda rusange, gutanga amaraso yo gufashisha abarwayi bayakeneye kwa muganga, gutanga ubuvuzi ku buntu no kugeza amazi meza ku baturage, abasaba gukomeza kwitwara neza no kurushaho gukora kinyamwuga. U Rwanda rwatangiye kohereza abapolisi mu bikorwa byo kubungabunga amahoro muri Repubullika ya Centrafrique mu mwaka wa 2014, aho kugeza ubu rufite abapolisi bari mu butumwa barenga 690. Umutwe w’abapolisi RWAFPU ufite inshingano zitandukanye zirimo izo kurinda abaturage b’abasivili bari mu nkambi, kurinda ibikorwaremezo no guherekeza abakozi n’ibikoresho by’umuryango w’Abibumbye, mu gihe Umutwe wa RWAPSU ufite inshingano zo kurinda abayobozi bakuru muri Guverinoma n’ab’Umuryango w’Abibumbye muri Centrafrique barimo; Minisitiri w’Intebe, Minisitiri w’Ubutabera, Perezida w’Inteko Ishinga Amategeko, Intumwa yihariye y’Umunyamabanga Mukuru w’Umuryango w’Abibumbye (SRSG) n’abamwungirije babiri.

U Rwanda rwifatanyije na Isiraheli mu gushyingura Shimon Peres. Minisitiri Mushikiwabo abinyujije ku rubuga rwa twitter yavuze ko yagiye kwifatanya na Isiraheri nk’intumwa y’umukuru w’igihugu. Yagize ati “Ndi i Yerusalemu nk’intumwa ya Perezida Kagame mu muhango wo gushyingura Shimon Peres mu rwego rwo gufata mu mugongo Abanya-Isiraheli.” Shimon Peres wabaye Perezida wa Isiraheli yitabye Imana kuwa 28 Nzeri 2016. Ni nyuma yo kumara ibyumweru arwaye bikomeye. Arashyingurwa ku musozi witwa Mount Herzl, i Yerusalemu kuri uyu wa Gatanu tariki 30 Nzeri 2016. Urupfu rwa Shimon Peres rukimenyekana, u Rwanda rwoherereje ubutumwa bw’akababaro mu rwego rwo kwifatanya n’abaturage ba Israel, bafata nk’umwe mu batumye igihugu cya Isiraheli kibaho. U Rwanda na Isiraheli bifitanye umubano mwiza washimangiwe n’uruzinduko rwa Minisitiri w’Intebe wa Isiraheli, Benjamin Netanyahu wasuye u Rwanda muri Nyakanga uyu mwaka. Mu ruzinduko rwe abayobozi b’ibihugu byombi bashyize umukono ku masezerano y’ubufatanye mu nzego zitandukanye. Umuhango wo guherekeza mu cyubahiro Shimon Peres witabiriwe n’abakuru b’ibihugu batandukanye, barimo Perezida wa Leta Zunze Ubumwe z’Amerika Barak Obama, n’Umuyobozi wa Palestina, Mahmoud Abbas.

Leta y’ u Rwanda igiye gufungira bamwe mu bakora ubuvuzi bukoresha iyakuramyakura. Minisiteri y’ ubuzima mu Rwanda Minisante yatangaje ko igiye gufungira bamwe mu bakora ubuvuzi budakoresha imiti buzwi nka Reflexology, iyakuramyakura.Iyi Minisiteri yabitangaje mu kiganiro yagiranye n’ abanyamakuru kuri uyu wa Gatanu tariki 9 Kamena 2017.Umunyamabanga wa Leta muri Minisante ushinzwe ubuvuzi rusange Dr Patrick Ndimubanzi yabwiye abanyamakuru ko hari abakora ubu buvuzi batabifitiye impabumenyi abandi bakabukora nabi.Uyu muyobozi yavuze ko mu igenzura bakoze basanze hari (...)Minisiteri y’ ubuzima mu Rwanda Minisante yatangaje ko igiye gufungira bamwe mu bakora ubuvuzi budakoresha imiti buzwi nka Reflexology, iyakuramyakura.Iyi Minisiteri yabitangaje mu kiganiro yagiranye n’ abanyamakuru kuri uyu wa Gatanu tariki 9 Kamena 2017.Umunyamabanga wa Leta muri Minisante ushinzwe ubuvuzi rusange Dr Patrick Ndimubanzi yabwiye abanyamakuru ko hari abakora ubu buvuzi batabifitiye impabumenyi abandi bakabukora nabi.Uyu muyobozi yavuze ko mu igenzura bakoze basanze hari abakoresha inzoka muri ubu buvuzi bw’ iyakura myakura ibintu babona ko bishobora gushyira ubuzima bw’ abaturage mu kaga.Yagize ati“Ntabwo twareka abaturage bacu bavurwa n’ abantu batabifitiye ubumenyi, hari aho usanga bakora ubu buvuzi bakoresheje imiti, abandi ugasanga bakoresha inzoka, ku buryo bishobora gushyira ubuzima bw’ umuturage mu kaga”Avuga ko ubusanzwe iyakuramyakura ari ubuvuzi budakoresha imiti. Yakomeje avuga ko hari aho usanga ubu buvuzi bukorwa n’ abatarabyize.Ati“Hari aho ugera ugasanga umuntu arimo kubikora atarabyize, ahandi ugasanga nyiri ivuriro yarabyize ariko abo akoresha ntabwo babyize”Nubwo ariko iyi Minisiteri ivuga ko ubu buvuzi bukorwa mu buryo bushobora gushyira ubuzima bw’ abaturage mu kaga nta muturage urumvikana avuga ko yavuwe nabi n’ abakora ubuvuzi bw’ iyakuramyakura none bikaba byaramugizeho ingaruka.Ku rundi ruhande ahubwo hagiye humvikana abavuga ko ubu buvuzi bushobora gutera bamwe guca inyuma y’ abo bashakanye bitewe n’ uko hari aho ujya kwivuza muri ubu buryo ugasanga uri kumwe mu cyumba n’ umuntu mudahuje igitsina kandi bisaba ko akuvura agukandakanda.Tariki 12 Gicurasi uyu mwaka nibwo Minisiteri y’ ubuzima yandikiye amwe muri aya mavuriro iyasaba kwikosora.Iyi Minisiteri ntabwo iratangaza umubare w’ amavuriro akora muri ubu buryo agiye gushyirwaho ingufuri gusa ngo iracyakora ubugenzuzi mu turere dutandukanye, bityo ngo umubare w’ amavuriro agomba gufungwa uzatangazwa nyuma.

Agnes Ngetich yaciye agahigo ko kwiruka kilometero 10 mu gihe gito. Ibi yabikoreye mu isiganwa ngarukamwaka ryo muri Espagne ribera mu mujyi wa Valencia rya Valencia Ibercaja. Abakinnyi baturutse mu bihugu bitandukanye ku Isi barenga ibihumbi 12 ni bo baryitabiriye. Uyu mukinnyi w’imyaka 22 yahise asiga bagenzi be mu cyiciro cy’abagore, akoresha iminota 28 n’amasegonda 46, akuraho amasegonda 28 ku gahigo kari gafitwe n’Umunya-Ethiopia, Letesenbet Gidey yashyizeho mu 2022. Ngetich yavuze ko nubwo yanditse amateka ariko atari cyo yari agendereye ajya kwitabira isiganwa gusa yanezerewe. Ati “Ndishimye cyane kuko natsinze. Ntabwo nari nateguye guca agahigo ku rwego rw’Isi. Nifuzaga kugira ibihe byiza byibuze nkagera ku minota 29 ariko ibyo ngezeho ni ishimwe rikomeye cyane.” Si aka gahigo yakuyeho gusa kuko yaciye n’akandi kashyizweho na Beatrice Chebet mu byumweru bibiri bishize ko kwiruka ibilometero 5 mu minota 14 n’amasegonda 13. Yakurikiwe na mugenzi we Emmaculate Anyango wakoresheje iminota 28 n’amasegonda 57. Abanya-Kenya bakomeje guhirwa n’iri siganwa kuko mu 2020 Rhonex Kipruto na we yabikoze, akiruka ibyo bilometero mu minota 26 n’amasegonda 24 mu bagabo, ibitarakorwa n’undi kuva icyo gihe. Umunya-Kenya, Agnes Ngetich, yabaye umugore wa mbere wirutse kilometero 10 mu minota iri munsi ya 29

Dawidi? 7 Abigayili yari afite umugabo w’umukire witwaga Nabali. Igihe Dawidi n’abagaragu be bahungaga Umwami Sawuli, bamaranye igihe n’abashumba ba Nabali kandi barindaga imikumbi ye kugira ngo abanyazi batayishimuta. Ese Nabali yarabashimiye? Oya. Igihe Dawidi yoherezaga abagaragu be kwa Nabali ngo abahe ibyokurya n’amazi, yarabarakariye arabakankamira (1 Sam 25:5-8, 10-12, 14). Ibyo byatumye Dawidi yiyemeza kwica umuntu wese w’igitsina gabo wo kwa Nabali (1 Sam 25:13, 22). Hari gukorwa iki ngo ayo mahano atabaho? Abigayili yabonye ko ari igihe cyo kuvuga. Yagize ubutwari yiyemeza kujya kuvugana na Dawidi wari kumwe n’abagabo 400 bashonje, bariye karungu kandi bitwaje intwaro. 8. Ibyo Abigayili yakoze bitwigisha iki? 8 Igihe Abigayili yahuraga na Dawidi, yavuganye ubutwari kandi amwubashye, bituma Dawidi yemera ibyo yamubwiraga. Yasabye Dawidi imbabazi, nubwo ibyari byabaye nta ruhare yari yabigizemo. Abigayili yishingikirije kuri Yehova kugira ngo amufashe. Yavuze ko Dawidi yari umuntu mwiza, kandi ko yari gukora ibikwiriye (1 Sam 25:24, 26, 28, 33, 34). Natwe mu gihe tubonye umuntu ugana mu nzira mbi, tuge tugira ubutwari nka Abigayili, tubimubwire (Zab 141:5). Tugomba kubimubwira dushize amanga ariko nanone tumwubashye. Iyo tugiriye umuntu inama, tuba tumubereye inshuti nyakuri.Imig 27:17. 9-10. Ni iki abasaza bagomba kuzirikana mu gihe bagira abandi inama? 9 Abasaza by’umwihariko, baba bagomba kugira ubutwari bakagira inama abagiye gutandukira (Gal 6:1). Bazirikana  ko na bo badatunganye kandi ko hari igihe bazakenera kugirwa inama. Ariko ibyo ntibibabuza gucyaha abakora amakosa (2 Tim 4:2; Tito 1:9). Iyo bagira umuntu inama, bamwigisha babigiranye ubuhanga kandi bihanganye. Urukundo bamukunda ni rwo rutuma bamugira inama (Imig 13:24). Ariko ahanini icyo baba bagamije ni uguhesha Yehova ikuzo, gushyigikira amahame ye no kurinda itorero.Ibyak 20:28. 10 Tumaze gusuzuma igihe gikwiriye cyo kuvuga. Icyakora, hari igihe tuba tugomba guceceka. Ni ryari twagombye guceceka? IGIHE CYO GUCECEKA 11. Ni uruhe rugero Yakobo yakoresheje, kandi se kuki rukwiriye? 11 Gutegeka ururimi rwacu, bishobora kutugora. Umwanditsi wa Bibiliya witwa Yakobo yagaragaje ko bitoroshye. Yaravuze ati: “Niba hari umuntu udacumura mu byo avuga, uwo ni umuntu utunganye ushobora no gutegeka umubiri we wose. Iyo dushyize imikoba mu kanwa k’amafarashi kugira ngo atwumvire, dushobora no gutegeka umubiri wayo wose” (Yak 3:2, 3). Iyo mikoba ni yo umuntu akoresha kugira ngo ifarashi igende cyangwa ihagarare. Umuntu adafashe iyo mikoba ngo ayikomeze, ifarashi ishobora gutana bikaba byamuteza akaga, bikagateza n’iyo farashi. Natwe tudategetse ururimi rwacu, bishobora guteza akaga. Reka turebe igihe tuba tugomba gutegeka ururimi rwacu, tugaceceka. IGIHE CYO GUCECEKA Mu gihe dusabwe kuvuga uko umurimo wacu ukorwa mu bihugu ubuzanyijwemo Mu gihe tuzi amakuru yo mu itorero yagombye kuba ibanga (Reba paragarafu ya 12)  (Reba paragarafu ya 13-14)  12. Ni ryari tuba tugomba gutegeka ururimi rwacu, tugaceceka? 12 Iyo uzi ko hari amakuru y’ibanga umuvandimwe cyangwa mushiki wacu azi, ubyitwaramo ute? Urugero, tuvuge ko  uhuye n’umuntu uba mu gihugu umurimo wacu ubuzanyijwemo. Ese ugira amatsiko yo kumubaza uko umurimo ukorwa muri icyo gihugu? Birumvikana ko uramutse umubajije nta ntego mbi waba ufite. Dukunda abavandimwe bacu kandi dushishikazwa no kumenya amakuru yabo. Nanone tuba twifuza kugaragaza neza ikibazo bafite mu gihe dusenga tubasabira. Icyakora mu gihe tuganira na bo, tuba tugomba gutegeka ururimi rwacu, ntitugire icyo tubabaza. Turamutse duhatiye uwo muntu kutubwira amakuru y’ibanga, twaba tugaragaje ko tutamukunda kandi ko tudakunda abavandimwe na bashiki bacu bamugiriye ikizere, bakamubitsa ibanga. Birumvikana ko nta n’umwe muri twe wakwifuza kongerera ibibazo abo duhuje ukwizera baba mu bihugu umurimo wacu ubuzanyijwemo. Nanone nta muvandimwe cyangwa mushiki wacu uba muri ibyo bihugu, wakwifuza gutangaza amakuru arebana n’ukuntu Abahamya ba Yehova baho babwiriza cyangwa uko bakora ibindi bikorwa bya gikristo. 13.

Dore bimwe mu byo abantu bahugiyemo muri iki gihe cyo kuguma mu rugo. Bitewe n’uko ibyo bamwe bakoraga byahagaze, umwanya utari muto bawumara bari ku mbuga nkoranyambaga, bakora siporo mu rugo, baryamye cyangwa bareba amakuru, amafilimi n’ibindi bitandukanye. Kuri izo mbuga nkoranyambaga, ni ho bamwe bagaragariza ibyo bakurikira cyane muri iki gihe bari mu rugo. Itangazo rya Minisiteri y’Ubuzima Kuva tariki 14 Werurwe 2020 ubwo umurwayi wa mbere wa COVID-19 yagaragaraga mu Rwanda, Minisiteri y’Ubuzima (MINISANTE) buri mugoroba isohora itangazo imenyekanisha aya makuru cyane cyane yerekeranye n’umubare w’abarwayi, uko bameze, aho baturutse n’uko banduye. Uru ni urugero rw’iryasohotse ku mugoroba wo ku wa mbere tariki 30 Werurwe 2020, benshi bararyishimira kuko ryavugaga ko nta murwayi mushya wabonetse kuri uwo munsi. Itangazo nk’iri urisanga ku mbuga nkoranyambaga nyinshi zikoreshwa hano mu Rwanda. Siporo mu rugo Nubwo abantu babujijwe kuva mu rugo bidakenewe no kudakora ingendo zitari ngombwa, imyitozo ngororamubiri ni kimwe mu bintu birimo gufasha benshi kugumana ubuzima buzira umuze. Confinement exploité utilement.Don’t forget to stay fit #GumaMuRugo #StayHome #BeActive #TwirindeCovid19 #WashYourHands #Tuzatsinda @RBCRwanda @RwandaHealth @Rwanda_Sports pic.twitter.com/NdbpbO6g73 — Aurore Mimosa Munyangaju (@AuroreMimosa) March 29, 2020 Abakinnyi b’umupira nka Usengimana Danny, abatwara amagare nka Samuel Mugisha, Minisitiri wa Siporo Aurore Mimosa Munyangaju, n’abandi benshi bakomeje kugaragara ku mbuga nkoranyambaga mu mashusho, bakora imyitozo. #StayHomeSaveLives 🏡 pic.twitter.com/6ZVDjbYMb5 — Mugisha Samuel (@samuelmugisha97) March 27, 2020 Gukorera mu rugo biragoranye kuri bamwe Abakozi ba Leta ndetse n’abikorera basabwe gukorera mu rugo mu rwego rwo kwirinda ingendo za hato na hato, ahubwo bakifashisha Murandasi (Internet). Bamwe bagaragaza ko bibagora kuko mu rugo haba hari byinshi bikenera umwanya no kubyitaho, bityo umusaruro wari butangwe ugasanga uri hasi cyane. Icyakora hari n’abandi baboneraho umwanya wo gukora n’indi mirimo yo mu rugo itandukanye n’iyo bakoraga mu biro. Pierre Damien Habumuremyi wahoze ari Minisitiri w’Intebe, abinyujije kuri Twitter aherutse kugaragaza ko iki gihe cyo kuguma mu rugo wagikoramo n’indi mirimo nk’iy’ubuhinzi n’ubworozi, ariko hakurikijwe amabwiriza atangwa na Leta mu rwego rwo kwirinda COVID-19. Le confinement a la maison, a cause de #covid19 est pr ns occasion de mettre a profit notre ferme avec la famille pr augmenter la production de produits agricoles et animales tt en respectant consignes de @RwandaHealth ,@RwandaLocalGov #GumaMuRugo #KarabaIntoki #Tuzatsinda pic.twitter.com/WmvVLlsWjy — Habumuremyi P.D (@HabumuremyiP) March 29, 2020 Ubu inama zimwe zikorwa hifashishijwe ikoranabuhanga buri wese ari iwe ntabyo guhura, izindi zigakorerwa ku mbuga nkoranyambaga. Today at Urugwiro Village, President Kagame who is also currently serving as Chairperson of the AUDA-NEPAD joined G20 leaders for the Extraordinary #G20VirtualSummit on #COVID19. pic.twitter.com/s1LXxjWuUF — Presidency | Rwanda (@UrugwiroVillage) March 26, 2020 Umukuru w’Igihugu na we aherutse kwitabira inama idasanzwe ya G20 yatangiwemo miliyari ibihumbi bitanu by’Amadolari ya Amerika azifashishwa mu guhangana n’ingaruka za COVID-19. Ni inama yitabiriye ndetse ayikurikirana ari i Kigali hifashishijwe ikoranabuhanga. Live instagram N’ubwo abacurangaga umuziki (DJs) bahagaritswe gukora kuko bakorera mu tubari ndetse n’ahantu hahurira abantu benshi, ntibivuze ko bafunze ibyuma byabo. Abenshi bifashishia urubuga rwa Instagram bakavanga umuziki abantu bakawukurikira bari iwabo. Kugemura ku macumbi ibicuruzwa bitandukanye (Home delivery service) Abacuruzi benshi bafunze imiryango usibye abacuruza ibiribwa, ibikoresho by’isuku ndetse n’ibindi bikenerwa cyane. Ibi bituma bamwe kugera ku isoko bibagora cyane ko baba bagomba no kuguma mu rugo. Kugira ngo ubucuruzi hagati y’umukiriya n’ucuruza bukomeze, hari aho usanga abacuruzi bifashisha serivisi zo kuzanira abakiriya ibyo bakenera mu rugo. Icyo gihe umukiriya akoresha telefone ye atumiza ibicuruzwa yifuza, umubare w’abakoresha izi serivisi ukaba wariyongeye muri ibi bihe. Kwigira mu rugo hakoreshejwe ikoronabuhanga Muri iki gihe abanyeshuri batashye igitaraganya bahagarika kujya ku ishuri mu rwego rwo kwirinda gukwirakwiza iki cyorezo. Abo muri kaminuza bo baracyabona amasomo hifashishijwe ikoranabuhanga (email) ngo bakomeze biyigishe dore ko abenshi bari bagiye kujya mu bizamini. Ikigo gishinzwe guteza imbere Uburezi mu Rwanda (REB), na cyo cyashyize amasomo ku rubuga rwa YouTube, mu rwego rwo gufasha abanyeshuri kwiga bifashishije amashusho kandi ku buntu. Leta yafashije abatishoboye Kubera ko hari abaryaga ari uko uwo munsi bakoze, none imirimo imwe n’imwe ikaba yarahagaze, Leta yatanze inkunga y’ibiribwa ndetse n’ibikoresho by’isuku bizafasha mu gihe abo bantu batarasubira gukora. Iyo mfashanyo yamaze kugera kuri bamwe, ariko icyo gikorwa kiracyakomeje. Umuntu ku giti cye ndetse n’abishyize hamwe barimo gutanga inkunga bakaremera abadafite ubushobozi baturanye, mu rwego rwo kubafasha kubaho muri ibi bihe bitoroshye. Amafilime ararebwa cyane Abagabo benshi bakunda kureba umupira w’amaguru kuri ubu ntabwo barimo kuwureba kubera ko Shampiyona nyinshi z’umupira w’amaguru zikunzwe na benshi zahagaze. Abenshi kuri ubu ngo bakaba basigaye bahugiye kuri filime. Umunyamakuru @ KamanziNatasha

Amafoto: Patriots BBC yasubukuye shampiyona itsinda. Kuva kuri iki Cyumweru tariki ya 18 kugeza tariki 24 Ukwakira 2020, muri Kigali Arena hasubukuwe imikino ya nyuma ya shampiyoma ya Basketball mu Rwanda. Ikipe ya Patriots BBC ibitse igikombe giheruka ni yo yakinnye umukino usoza ku Cyumweru, aho yatsinze Espoir BBC amanota 77 kuri 48. Ni umukino wari witezweho byinshi ugendeye ku buremere bw’amazina y’amakipe yombi, ariko kubera ko abakinnyi bamaze igihe kigera ku mezi hafi umunani badakina, nta byinshi byakozwe cyane muri uyu mukino. Ni umukino wayobowe na Patriots BBC igihe kinini, dore ko yatsinze agace ka mbere amanota 23 kuri 18 ya Espoir BBC. Agace ka kabiri Patriots BBC yakomeje kwerekana ubukana muri uyu mukino itsindamo amanota 23 kuri 15 ya Espoir BBC, ibifashijwemo na Nijimbere Guibert na Ndizeye Dieudonne uzwi nka Gaston. Agace ka gatatu Patriots BBC yunze mu byo yakoze mu duce tubiri twa mbere, itsinda amanota 20 kuri 11 ya Espoir BBC. Agace ka kane ari na ko ka nyuma, Espoir BBC yazamuyemo amanota yayo aho yatsinzemo amanota 15 kuri 11 ya Patriots BBC, ku kazi gakomeya kakozwe na Nkundwa Thierry na Kubanatubane Jean Philippe, umukino urangira Patriots BBC itsinze amanota 77 kuri 48 ya Espoir BBC. Uko imikino yagenze Abagabo – IPRC Kigali BBC 104 - 50 IPRC Musanze BBC – APR BBC 78 - 65 IPRC Huye BBC – Patriots BBC 77 - 48 Espoir BBC Abagore – IPRC Huye 73 - 57 The Hoops – Ubumwe BBC 74 - 70 APR BBC Gahunda y’umunsi wa kabiri Kuwa mbere tariki ya 19 Ukwakira 2020 muri Kigali Arena 11:00: RP-IPRC Musanze vs UGB 13:45: APR WBBC vs RP-IPRC Huye (Abagore) 15:00: Espoir BBC vs RP-IPRC Huye BBC 17:45: RP-IPRC Huye (Abagore) vs Ubumwe WBBC 20:00: REG BBC vs RP-IPRC Kigali BBC Shampiyona ya Basketball uyu mwaka yatewe inkunga na Banki ya Kigali, iri gutera inkunga mu mwaka wayo wa kabiri. Patriots BBC ni yo iheruka gutwara ibikombe bibiri bya shampiyona biheruka, 2018/2019 na 2017/2020. Reba amafoto yose y’umukino wa Patriots BBC na Espoir BBC ukanze HANO Umunyamakuru wa Kigali Today/KT Radio @ KuradusengIsaac

la configuración para seguridad. Una vez instalada sumado a descargada la aplicación, el jugador de pin up bet puede restablecer los dos ajustes y este sistema funcionará desprovisto problemas. Aquella vez juegues en un casino en palpitante con otros jugadores o con tus amigos, podrás conectar con todos los participantes a través del chat de voz o de vídeo. Aquello le permitirá sumergirse aún más en el ambiente del pinup casino. ¿qué Ofrece El Casino Pin Up? Pin-up Casino se preocupa por mantener the sus jugadores felices y satisfechos, ofreciendo generosos bonos y promociones tanto pra los nuevos usuarios como para los clientes habituales. El bono para bienvenida es sobretudo atractivo, pero también hay promociones regulares y un metodo de lealtad la cual recompensa a los jugadores por tu actividad en este sitio. Pin Up Casino se anordna consolidado como algun espacio de confianza para los jugadores gracias a tu atractiva política de bonificaciones, su plataforma fácil de navegar y su amplia selección de juegos y entretenimiento. Su estilo único y original lo distingue de los angeles competencia, mientras que la inclusión para apuestas deportivas y de eSports añade versatilidad al golf club. El lugar opera las 24 horas del día, y su interfaz está disponible sobre múltiples lenguajes, incluido este ruso, facilitando este proceso de registro y juego afin de los nuevos usuarios. La Principal Selección De Máquinas Tragaperras Casino Pinup Online casino en líneaLicenciaProveedores sobre juegos destacadosBonos con promocionesDepósito mínimoDepósito máximo1. Pin Upwards CasinoCuraçaoNovomatic, NetEnt, Igrosoft, BelatraBono de bienvenida, giros gratis€10Variable2. BetssonMGA, UKGCNetEnt, Microgaming, Evolution GamingBono sobre bienvenida, giros gratisS/30Variable3. LeoVegasMGA, UKGCNetEnt, Play’n GO, Development GamingBono de bienvenida, promocionesS/20Variable4. BetsafeMGA, UKGCNetEnt, Microgaming, Play’n GOBono de bienvenida, ofertas diariasS/20Variable5. Para ser capaz apostar en apple iphone, el jugador va a descargar el archivo apk, que ze encuentra en la página principal de la versión móvil del sitio. Después, este archivo se instala en el teléfono y se confirma el acceso a los archivos de sitio. Afin de autorizarse en dicha aplicación pin up login, basta con realizar clic en este icono entre ma aplicación correspondiente en la pantalla del escritorio con autorizarse o registrarse. [newline]En general, se acepta que para sustraer una gran éxito se necesita mucha suerte. Parche Cereza Pin Up Ropa Rockabilly Ropa Mujer Los bonos la cual ya hayan sido activados deben apostarse, teniendo en obligación la apuesta. El cliente tiene que realizar apuestas sobre las máquinas tragamonedas por una cantidad igual al tamaño de la recompensa multiplicado por el valor de los angeles apuesta. Las tragamonedas modernas, o qual utilizan gráficos durante computadora y tecnología 3D, también son muy populares. Las siguientes máquinas permiten the los usuarios llegar habilidades y experiencia valiosas en el manejo de las tragaperras. Una sección de juegos en vivo ha sido un punto destacado de la colección de entretenimiento, donde se puede beneficiarse de póquer, ruleta y blackjack que incluye crupieres reales. El registro delete producto casio sera la única manera de acceder ‘s mundo del on line casino pin-up. Los angeles versión móvil de sitio web de casino pin-up también requiere el registro del producto casio, ya que bad thing él, el usufructuario sólo puede jugar a las versiones gratuitas del on line casino. La versión móvil de la web del casino pin-up también permite iniciar sesión the través entre ma software, que puedes exonerar desde 2018. Generalmente, después de instalar la aplicación pin up online casino website la primera vez que sony ericsson entra en ella, los desarrolladores proporcionan inmediatamente una salida a la página de registro u autorización.

Ifeanyi Onyeabor. Ifeanyi OnyeaboIfeanyi Onyeabo (1971–2019), yari umukinnyi wa firime wo muri Nigeriya. Azwi cyane muri firime"My Mother’s Heart ,5 Apostles", "Darkest Knight" and "One Good Turn". Afatanije na mugenzi we Steve James, yashinze isosiyete ikora ibicuruzwa, SIC Entertainment Production Nigeria Limited. Yahawe igihembo muri African Film Academy Award (AMAA) kubera filime ye "New Jerusalem" . Muri Nyakanga 2014, Onyeabor yongeye gufungirwa muri Kirikiri Maximum Prisons n'Urukiko Rwisumbuye rwa Lagos rwicaye i Ikeja kubera uburiganya bivugwa ko miliyoni 8.8. Nk’uko amakuru abitangaza, yakusanyije miliyoni 88.8 zose hamwe na Steve-James mu Kuboza 2008, agamije gukora firime ebyiri; "Young Amazone" and "Tribes""."

Umukecuru wavuze ‘Indaya Mbaya’ yakusanyirijwe amafaranga n’abantu atazi. Nyiransabimana arubatse akaba afite umugabo n’abana umunani. Atuye i Kigali mu Karere ka Kicukiro mu Busanza ahazwi nko muri Gashyushya. Nyiransabimana yabwiye Kigali Today ko ari umubyeyi utifashije utunzwe no guca inshuro akabona ibiryo byo gutunga abana barindwi agaburira dore ko undi wa munani yubatse urugo. Uyu mubyeyi utari uzi ko ikiganiro yagiranye n’umunyamakuru wa TV 1 cyamamaye, yabwiye umunyamakuru wa Kigali Today ko ari we uca inshuro yo gutunga urugo kuko umugabo bashakanye yagize ubumuga nyuma yo kuvunika umugongo. Nyiransabimana yagize ati “Jyewe mfite abana umunani uw’imfura yarubatse, mbana na barindwi, baracyari mu mashuri abanza, nkagira n’abuzukuru 3. Umugabo wanjye ntabasha kuva aho ari yavunitse umugongo. Twari tubayeho nabi akenshi tukanaburara.” Nyuma y’uko amashusho y’uyu mubyeyi yamamaye, bamwe mu bakoresha imbuga nkoranyambaga bayobowe n’umusore wiyise The Cat Vevo250, bihaye intego yo kumuteranyiriza amafaranga abandi biyemeza kumushakira inzu iciriritse yo kubamo kuko ubusanzwe aba mu kazu kari mu kibanza yatijwe n’umukire kandi ngo ashobora kumutungura akakamuvanamo igihe yaba ashaka kwiyubakira ikibanza. Muri iyi minsi, ubukangurambaga bwatangijwe na The Cat Vevo bumaze guha uyu mubyeyi amafaranga arenga ibihumbi magana atatu by’u Rwanda (300,000Rwf), kandi abamufasha baracyakomeje. Uyu mubyeyi yagize ati “Ubu ndashimira cyane abantu bose bamfashije ubu sinkiburara ndetse ndanateganya ko amafaranga nabonye asaga ibihumbi 300rwf nayashyira mu mushinga wo gucuruza imbuto y’ibishyimbo kugira ngo mbashe kwiteza imbere.” Mu gace uyu mubyeyi atuyemo, ngo hari abahinzi benshi bakenera kugura imbuto y’ibishyimbo, bikaba ari byo byatumye atekereza ko acuruje imbuto y’ibishyimbo yafasha aba bahinzi na we akiteza imbere. Aganira na Kigali Today, The Cat Vevo wayoboye igikorwa cyo gufasha uyu mubyeyi, yagize ati “Nakomeje kubisabwa n’abafana b’imbuga nkoranyambaga, menye ko asanzwe abayeho nabi mfata icyemezo turabitangiza.” Ubukangurambaga nk’ubu si ubwa mbere The Cat Vevo abukoreye ku mbuga nkoranyambaga, kuko ari na we watangije igitekerezo cyo gufasha D’Amour uzwi muri sinema nyarwanda. Akoresheje Instagram, abamukurikira bateranyije arenga miliyoni icyenda bayashyikiriza uyu musore ariko ayakoresha ibikorwa bihabanye no kwivuza, ibintu ngo byaciye intege cyane The Cat wari wamufashije kuyakusanya.

Abofisiye 49 basoje amasomo mu Ishuri Rikuru rya Gisirikare. Abofisiye 49 baturutse mu Ngabo z’u Rwanda (RDF), muri Polisi y’u Rwanda no mu Ngabo zaturutse mu bihugu 10 by’Afurika, basoje amasomo y’ubuyobozi bwa gisirikare y’umwaka mu cyiciro cya 12. Umuhango wo gushyikirizwa ibihembo n’impamyabumenyi wayobowe na Minisitiri w’Ingabo Juvenal Marizamunda, mu Ishuri Rikuru rya Gisirikare riherereye i Nyakinama mu Karere ka Musanze. Nanone kandi ibyo birori byitabiriwe n’Umugaba Mukuru w’Ingabo z’u Rwanda Gen. Mubarakh Muganga, abayobozi b’inzego zitandukanye muri, Abayobozi muri Polisi y’u Rwanda no mu Rwego rw’Igihugu rushinzwe Igorora, bahagarariye inzego z’umutekano, n’abahagarariye Kaminuza y’u Rwanda (UR) n’Inzego z’ibanze. Minisitiri Marizamunda yashimangiye ko ubumenyi, ubuhanga n’ubunararibonye babonye mu gihe bamaze biga buzabafasha gukora neza, imirimo bazakomeza gukora nk’abayobozi mu nzego z’umutekano. Yagize ati: “Uyu munsi turi hano atari ukwizihiza ibyo mwagezeho gusa ahubwo ni no kuzirikana imbaraga yo guhuza ubumwe bw’abitabiriye ayo masomo baturutse mubihugu bitandukanye.” Yakomeje ashimangira ko Ishuri Rikuru rya Gisirikare ryongereye ubushobozi abayobozi bwo kuba bashobora gutanga ibisubizo ku bibazo by’iyi Si. Ati: “Muri iyi Si irushaho gutera imbere, ahaboneka ibibazo by’umutekano n’ingorane mpuzamahanga, hakenewe abayobozi ba gisirikare bumva imiterere y’ibirimo kubaho ku Isi, mu Karere ndetse no mu bihugu kandi kwihuza mu guharanira umutekano w’igihugu byabaye ingirakamaro kurusha uwa mbere kurushaho.” Ba Ofisiye baboney ubumenyi mu bya gisirikare bugamije kubafasha kuyobora mu gisirikare no mu bihe bisanzwe mu gihe kizaza no gufata inshingano. Aba bodisiye bose bahawe ikirango kigaragaza ko basoje neza amasomo  mu Ishuri Rikuru rya Gisirikare mu gihe 34 bahawe impamyabumenyi y’icyiciro cya Gatatu cya Kaminuza mu bijyanye n’amasomo y’umutekano muri Kaminuza y’u Rwanda. Abanyamahanga basoje amasomo barimo abavuye muri Botswana, Ethiopia, Kenya, Malawi, Nigeria, Rwanda, Senegal, South Sudan, Tanzania, Uganda na Zambia.

Minisitiri w’Intebe yanenze rwiyemezamirimo wubaka ibitaro bya Bushenge. Ubwo yasuraga ibi bitaro ku gicamunsi cyo kuwa gatanu tariki 10/02/2012, Minisitiri w’Intebe yeretswe aho ibitaro bishyashya bigeze byubakwa, bigaragara ahanini ko bisa n’ibyuzuye hasigaye imirimo ya nyuma (finissage), ndetse ko amazu amwe yabaye ashyizwemo abarwayi kuko mbere bari bari mu mahema. Entreprise Rwagasana Tom yubaka ibi bitaro yagombaga kuba yararangije imirimo yose ijyanye no kubaka ibi bitaro mu kwezi kwa Nzeri 2011 ariko kugeza ubu ntibiruzura ndetse hari n’ibikoresho bigezweho bizashyirwa mu cyumba cy’imbagwa agitegereje bitaramugeraho. Umunyamabanga uhoraho muri minisiteri y’ubuzima, Dr. Uzziel Ndagijimana, yasobanuye ko uyu rwiyemezamirimo ari we ibibazo byose byo gutinza imirimo biturukaho kuko nta na rimwe yigeze atinda kumwishyurwa. Imbere y’abayobozi batandukanye barimo na minisitiri w’Intebe, Rwagasana Tom yasabye ko bamwongerera igihe akazaba arangije ibi bitaro bitarenze ukwezi kwa Gicurasi. Niyubahiriza iyi tariki, azaba akereweho amezi agera ku munani. Minisitiri w’ubuzima yasabye ko inzego zose bireba zaterana maze zikareba icyakorwa kugira ngo icyo gihe cyubahirizwe kandi ko nibidashoboka Rwagasana azabibazwa. Minisitiri w’Intebe Habumuremyi yabibwiye abaturage bari aho ku bitaro ati“Rwiyemezamirimo yemeye ko tariki 31/05/2012 azaba yarangije kubaka ibi bitaro. Natabikora bazamuzane mumucire urubanza”. Minisitiri w’Intebe, Pierre Damien Habumuremyi, yanaboneyeho umwanya wo gusura abarwayi bari muri ibyo bitaro anabaha amata. Ibi bitaro birubakwa nyuma y’uko ibyari bihari byangijwe bikomeye n’umutingito wabaye ku matariki ya 03 na 14/02/2008. Nyuma y’uko ibi bitaro bisenyutse, abaganga batangiye gukorera hanze ariko nyuma baza kubona inkunga ya shitingi bakoreramo muri iyi minsi. Hari izindi nzu zitasenywe n’umutingito ariko ni nke ku buryo bikoresheje imikeka bakazicamo ibyumba. Emmanuel Nshimiyimana

Basketball: REG na Patriots mu makipe agiye guhatanira Igikombe cy’Intwari. Aya makipe 11 arimo amakipe arindwi y’abagabo yashyizwe mu matsinda abiri n’amakipe ane y’abagore yashyizwe mu itsinda rimwe. Mu bagabo harimo amakipe abiri amaze iminsi ahanganye muri basketball y’u Rwanda ariyo REG na Patriots. Aya makipe niyo yahuriye ku mukino wa nyuma w’iri rushanwa umwaka ushize akaba ,akaba ari nayi afite amahirwe menshi yo guhurira ku mukino wa nyuma w’iri rushanwa umwaka ushize REG igatwara igikombe itsinze Patriots amanota 54 kuri 51. Uretse aya makipe abiri kandi,hari Espoir BBC,APR BBC, RP-IPRC HUYE BBC, UGB na 30 PLUS.Aya makipe akaba yashyizwe mu matsinda abiri aho agomba gukina imikino y’amajonjora hanyuma amakipe arangije ari ku myanya ibiri ya mbere agahurira ku mukino wa nyuma. Naho mu bagore irushanwa rizitabirwa n’amakipe ane ari mu itsinda rimwe ariyo RP-IPRC HUYE BBC, APR BBC (W), THE HOOPS BBC na UBUMWE BBC.Muri iri tsinda amakipe yose azahura buri imwe imwe hanyuma ifite amanota menshi itware igikombe. Gahunda y’imikino: Ku wa gatandatu tariki ya 26/01/2019 13:00 APR BBC vs 30 PLUS BBC 13:00 THE HOOPS BBC vs APR BBC (w) 15:00 REG BBC vs RP- IPRC HUYE 15:00 UBUMWE BBC vs RP- IPRC HUYE (w) 17:00 UGB vs PATRIOTS BBC Ku cyumweru tariki ya 27/01/2019 09:00 RP- IPRC HUYE vs ESPOIR BBC 11:00 RP- IPRC HUYE (w) vs THE HOOPS BBC 13:00 APR BBC vs UGB 15:00 APR BBC (w) vs UBUMWE BBC 15:00 PATRIOTS BBC vs 30 PLUS BBC Ku wa kane tariki ya 31/01/2019 18:00 ESPOIR BBC vs REG BBC 20:00 PATRIOTS BBC vs APR BBC Ku wa gatanu tariki ya 01/02/2019 11:00 THE HOOPS BBC vs UBUMWE BBC 13:00 30 PLUS BBC vs UGB Ku wa gatandatu tariki ya 02/02/2019 18:00 RP- IPRC HUYE (w) vs APR BBC (w) Ku cyumweru tariki ya 02/02/2019 Hazakinwa umukino wa nyuma mu bagabo uzahuza ikipe ya mbere mu itsinda rya mbere n’iya mbere mu itsinda rya kabiri Abanyamakuru ba Kigali Today @ kigalitoday

Dore umubare wa telefoni umuryango wa Perezida Kagame ugiye guha Abanyarwanda. Umukuru w’Igihugu watangije iyo gahunda ku wa gatandatu tariki 21 Ukuboza, yahize ko azatanga telefoni zigera ku 1.500 zo mu bwoko bwa ‘Mara smartphones’. Nyuma mu ijoro ryo kuri iyo tariki yanditse ku rubuga rwe rwa twitter ko yasabye abagize umuryango we kwinjira muri iyo gahunda kandi bakaba babyemeye. Yagize ati “Ndashimira umuryango wanjye ko bemeye kugira uruhare muri gahunda ya ‘ConnectRwanda’ bakaba bitanze telefoni ‘MaraPhones’, Jeannette yatanze 27, naho abana banjye Ivan: 23, Ange Kagame &Bertrand: 15, Ian: 15, Brian (mu mafaranga azigama ayakuye mu kwimenyereza umwuga ‘internship’):5, Umwisengeneza wa Jeannette witwa Nana ukiga muri kaminuza azatanga :3,” Madamu Jeannette Kagame mu bushobozi bwe, yatanze telefoni 27 mu gihe umuryango ahagarariye wa “Imbuto Foundation”, wo witanze telefoni 100 za ‘Mara Phones’. Ange Kagame yari yabanje kwitanga telefoni 10 za ‘Mara Phones’avuga ko yifuza ko zazahabwa abafite ubumuga binyuze mu Nama y’Igihugu y’Abafite ubumuga (National Council for Persons with Disabilities), kugira ngo na bo bajye babona serivisi mu buryo bworoshye. Nk’uko bitangazwa na MTN Rwanda na Minisiteri y’Ikoranabuhanga batangije iyo gahunda, bavugaga ko kugeza ku itariki 23 Ukuboza 2019, abantu n’ibigo bitandukanye bari bamaze kwemera gutanga telefoni zirenga 24.000, ariko imibare Kigali Today yakoze mu gitondo cyo kuri uyu wa kabiri, yabonye ko telefoni zimaze kurenga 26.000. Mitwa Kaemba Ng’ambi, umuyobozi mukuru wa MTN Rwanda na Minisitiri w’Ikoranabuhanga na Inovasiyo Ingabire Paula batangaje ko gutanga telefoni zakorewe mu Rwanda bitari ihame, ni ukuvuga ko n’izindi zemewe. Kuri Twitter ye, Ingabire Paula yagize ati “Iyo utanze telefoni zakorewe mu Rwanda, uba ufashije zimwe mu ngo z’Abanyarwanda kwinjira mu ikoranabuhanga kandi unashyigikiye gahunda ya ‘Made in Rwanda’ icyarimwe ” . Umuntu akoze impuzandengo ya telefoni zimaze gutangwa kuva iyo gahunda itangiye mu mpera z’icyumweru gishize, asanga hatangwa telefoni zigera ku 8.000 ku munsi. Bikomeje bityo, mu minsi 45 hazaba hamaze gutangwa telefoni 360.000 . Perezida Kagame yavuze ko iyo gahunda yo gufasha zimwe mu ngo z’Abanyarwanda zikennye gutunga ‘smart phone’ ikorwa ku bushake, ko nta muntu ukwiye guhatirwa gutanga. MTN Rwanda na Minisiteri y’Ikoranabuhanga na Inovasiyo ni byo bigo biyoboye mu kuba byaratanze telefoni nyinshi. MTN Rwanda izatanga telefoni 1.100 igerekeho na simukadi iriho interineti ya ‘1GB’ izajya itangwa buri kwezi mu gihe cy’amezi atatu. Hazajya habaho ubufatanye n’inzego z’ibanze kugira ngo hamenyekane abakwiye guhabwa izo telefoni.

Amashuri 50 mu Rwanda yatangiye gukoresha internet ya Starlink. U Rwanda rwatangiye gukoresha internet ya Starlink mu bigo by’amashuri 50, bikaba bitanga amahirwe yo kwiga ku buryo bw’iya kure kandi biga neza basaga 18 000 nk’uko byatangajwe na Minisiteri y’Ikoranabuhanga no guhanga ibishya. Icyo gikorwa ni intambwe ikomeye itewe ifite igisobanuro gifatika mu bijyanye n’ikoranabuhanga no kugeza internet ku mashuri mu buryo bwagutse, by’umwihariko mu kugera ahantu ubusanzwe bitari byoroshye nk’uko byakomeje bitangazwa na Minisitiri. Serivisi z’icyogajuru cya Internet ya Starlink zatangijwe ku mugaragaro mu Rwanda muri Gashyantare 2023, hagamijwe guha imbaraga ikoranabuhanga, kwihuta no kubona murandasi hibandwa ku bigo by’amashuri. Nk’uko byatangajwe na The New Times, ishuri ryatangirijwemo iyo gahunda ni Urwunge rw’amashuri rwa Gakenke ruherereye mu Karere ka Gicumbi mu Ntara y’Amajyaruguru. Starlink ni icyogajuru cya murandasi igendera ku muvuduko wo hejuru yakozwe n’Ikigo kizobereye mu by’ikirere SpaceX cyashinzwe n’umuherwe Elon Musk. Muri Werurwe 2023, Guverinoma y’u Rwanda yatangije ‘Gahunda ya murandasi ku bigo by’amashuri’, aho izagezwa ku bigo byose by’amashuri abanza n’ayisumbuye mu gihugu bitarenze 2024. Icyiciro cya mbere kizagera ku mashuri 500. Ku birebana n’impuguke mu burezi, kwihuta no kuboneka kwa internet bigamije guhindura imibereho y’abantu, mu mikorere no mu kwiga bikoroshya kugera ku makuru agezweho kandi bigafasha  abanyeshuri gukora  ubushakashatsi. Muri Gashyantare, Minisitiri w’Ikoranabuhanga no guhanga ibishya Paula Ingabire yamenyesheje  abashyiraho amategeko ko amashuri agera ku 6 756 mu Rwanda  harimo amashuri abanza, ayisumbuye n’ayi’imyuga n’ubumenyi ngiro,  ni ukuvuga hafi  44,4% ( hafi amashuri 3000) badafite  umuyoboro wa internet. Internet ya Starlink yashyizwe by’umwihariko mu mashuri aherereye kure ahantu ibikorwa remezo by’ikoranabuhanga na murandasi bitagera kuko kubihageza bihenze. Serivise za Starlink zitezweho guha imbaraga umuyoboro wagutse hagamijwe ihiganwa mu Rwanda, ahakoreshwa amafaranga y’u Rwanda 48 000 ku kwezi, kandi ku muyoboro hashobora gukoreshwa megabits 150 ku isegonda ndetse ikigo kikaba gishobora no kugeza ku kigero cyo hejuru, kuri megabits 350. Yanditswe na NYIRANEZA Judith

Abanyarwanda barakangurirwa kwivuza indwara ya “Psoriasis”. Ishyirahamwe ry’Abantu barwaye indwara y’uruhu ya Psoriasis mu Rwanda, RPAO, ryatangiye ubukangurambaga bwo kumenyesha abanyarwanda amakuru kuri iyo ndwara idakira, ituma bamwe bigunga. Mu Kiganiro n’Itangazamakuru cyabaye ku ya 2 Kamena 2024, Perezida wa RPAO, Habiyaremye Pierre Célestin, yavuze ko nyuma y’uko uyu muryango ubonye ubuzima gatozi muri Mata 2024, bazibanda ku bintu bitatu birimo ubukangurambaga, ubumenyi n’ubuvugizi ku ndwara za Psoriasis na Psoriatic. Yagize ati “Bamwe mu Banyarwanda barwaye psoriasis baribwa amafaranga n’abaganga n’abapfumu batujuje ibyangombwa, babasezeranya gukira nyamara nta muti w’iyi ndwara.” Habiyaremye yasabye abanyarwanda bafite psoriasis kwinjira muri iryo shyirahamwe rya RPAO, kugira ngo baharanire kwishyira hamwe kwabo, kurwanya ihohoterwa bakorerwa no kugira ngo bajye bafashwa kubona imiti no kuvurwa n’inzobere. Gerard Rugambwa, urwaye Psoriasis akaba na Visi Perezida wa RPAO yavuze ko kubona ubuvuzi n’imiti bikiri ikibazo gikomereye abarwaye iyo ndwara mu Rwanda. Imiti y’iyi ndwara ya Psoriasis kuyigondera biragoye kuko nk’umuti w’amavuta uyirwaye yisiga agura hagati y’Amadorali ya Amerika 80-120 kandi akaba amara ukwezi. Hakiyongeraho ubuke bw’abaganga b’inzobere bashobora kwita kuyirwaye, gusa ngo nko mu Bitaro bya Kigali bya CHUK, mu Bitaro bya Gisirikare i Kanombe no mu Bitaro by’Itiriwe Umwami Faisal. Mu Rwanda hari abahanga 13 gusa mu kuvura Psoriasis, gusa ngo u Rwanda ruri gukora ibishoboka ngo hazabe hari inzobere 30 mu gihe kiri imbere. Psoriasis ni indwara idakira ifata uruhu ndetse n’inzara bigatuma umuntu agira ibisebe, ndetse n’ibibyimba ku gice cy’umubiri. Buri tariki 29 Ukwakira, u Rwanda rwifatanya n’ibindi bihugu 70 mu kwizihiza umunsi Mpuzamahanga wa Psoriasis, aho abantu bakangurirwa kudaha akato abantu barwaye Psoriasis. NDEKEZI JOHNSON/ UMUSEKE.RW

I&M Bank Rwanda yinjiye mu bufatanye bugamije kwagura ba rwiyemezamirimo b’abagore. Iki gikorwa cyatangijwe tariki ya 28 Kanama 2024, aho ku ikubitiro abakobwa n’abagore 26 aribo bahise bahabwa amahugurwa y’umunsi umwe. Bimwe mu by’ibanze byagarutsweho muri aya mahugurwa, ni ukwibuka kwandika amakuru yose y’ibyinjira, ibisohoka n’amafaranga akoreshwa mu bikorwa bitandukanye by’ubucuruzi bwabo. Hari kandi kwita ku mubano hagati yabo n’abakiliya babagana, inzira zo kwinjiza amafaranga, kubaka imikoranire n’ubufatanyabikorwa n’abantu b’ingeri zitandukanye, no kwita ku ngingo yo kugena abakozi ntasimburwa mu bucuruzi kuko ari umwe mu mitungo y’ingenzi igomba kwitabwaho. Niyigaba Diane ukora ubucuruzi bw’indabo, ni umwe mu bahawe aya mahugurwa. Yavuze ko hari byinshi yakoraga atabisobanukiwe kandi ari bimwe mu bituma ubucuruzi bwe butagenda. Ati “Nkanjye ubwanjye nkorera ku ikoranabuhanga ariko batubwiye ko tutagomba gutekereza hafi kuko tugomba kwaguka. Nahise numva ko isoko ryanjye ritagomba kugarukira aho gusa ahubwo ngomba kugira n’aho mbarizwa.” Yavuze ko hari muri byinshi bize harimo no kumenyekanisha ibikorwa byabo, no kumenya neza imigenzurire y’ubutungo. Ubu bufatanye kandi bushamikiye kuri gahunda ya I&M Bank yitwa ‘She grows with I&M’ igamije kubakira ubushobozi mu buryo bw’ubumenyi ba rwiyemezamirimo b’abagore ndetse no kubereka amahirwe na serivisi za I&M Bank bihari kugira ngo bibyazwe umusaruro by’umwihariko serivisi zahariwe abagore. Umuyobozi Nshyingwabikorwa wa Le Village de la Femme, Rwagasore Aretha, yavuze ko intego nyamukuru ari ukugeza iyi gahunda no mu ntara z’u Rwanda. Ati “Abagore muri Kigali basa nk’aho bafite ubumenyi bwisumbuyeho kuruta abo mu mijyi yunganira Kigali n’ahandi. Dufite uturere 30 mu gihugu kuki buri mwaka tutajya tujya mu karere kamwe kugira ngo benshi bungukire muri iyi gahunda.” Umuyobozi Mukuru wa I&M Bank Rwanda, Benjamin Mutimura, yagaragaje ko ibyiza ari uko aba bahuguwe bashyira mu bikorwa ubumenyi bahawe kugira ngo n’abandi bakeneye kongererwa ubushobozi bahugurwe nk’uko biri mu ntego rusange z’iyi banki zo guhindura ubuzima bw’abaturage. Ati “Hari inama nifuza kubagira, mukore mwunguke ariko mwibuke kwizigamira kuko ibihe ntibihora ari bimwe, ntabwo muzakora imyaka yose. Intekerezo zo kwaguka muzikomeze cyane, turifuza kubabona muri abakire kandi mu minsi mike tuzaza kwishimana namwe.” Kuri ubu I&M Bank Rwanda PLC, ifite inguzanyo itanga nta ngwate igera kuri miliyoni 100 Frw na miliyoni 350 Frw mu rwego rwo gushyigikira abakora ubucuruzi kugira ngo butere imbere. Imwe mu nkingi z’iterambere rirambye za I&M Bank, harimo guhindura imibereho y’abaturage bangana na miliyoni 2 mu myaka itatu iri imbere. Aya mahugurwa yitabiriwe na ba rwiyemezamirimo b'abagore b'ingeri zose Bimwe mu by’ibanze byagarutsweho muri aya mahugurwa ni ukwibuka kwandika amakuru yose y’ibyinjira Bahawe umwanya uhagije wo kubaza ibibazo Intego n'uko iyi gahunda yagera kuri benshi hirya no hino mu gihugu Hashimiwe uruhare rwa I&M Bank Rwanda Plc n’Umuryango uharanira iterambere rya ba rwiyemezamirimo b’abagore Umuyobozi Mukuru wa I&M Bank Rwanda, Benjamin Mutimura, yagaragaje ko icyo bifuza ari uko abantu benshi bitabira kubyaza umusaruro ubu bufatanye Umuyobozi Nshyingwabikorwa wa Le village de la femme, Rwagasore Aretha, yavuze ko intego nyamukuru ari ugufasha abagore ba rwiyemezamirimo kurushaho kwiteza imbere Nyuma y'aya mahugurwa ba rwiyemezamirimo b'abagore bashyikirijwe impamyabushobozi I&M Bank Rwanda Plc yinjiye mu bufatanye na Le village de la Femme

Omicron yibasiye u Burayi bw’Iburasirazuba. Mu guhangana na COVID-19, Omicron yagiye igabanyuka mu Burayi bw’Iburengerazuba none yongeye gukaza umurego mu Burayi bw’Iburasirazuba, aho umubare w’abandura ukomeje kuzamuka cyane kubera ko kwikingiza byakozweyo ku rugero rwo hasi. Mu gihe ibihugu nk’u Bufaransa, Espagne cyangwa u Butaliyani bisa nkaho byamaze gukumira ubwandu bushya bwa Omicron. U Burayi bw’Iburasirazuba bwo bukaba buhura n’ubwiyongere bukabije bw’imibare y’abandura. Ugereranyije n’Uburayi bw’Iburengerazuba mu byumweru bishize, Ubwoko bushya bwa COVID-19 bwihinduranyije, Omicron buzahaje u Burayi bw’Iburasurazuba. Porofeseri Antoine Flahault, inzobere mu bijyanye n’indwara z’ibyorezo muri kaminuza ya Geneve, yagize ati: “Ibihugu byose byibasiwe n’ubwiyongere budasanzwe. Hamwe birihuta cyane, ni ko bimeze mu Burusiya, muri Ukraine, ariko no muri Silovakiya cyangwa muri Roumania, Pologne, ​​ni ko bimeze no mu bihugu bya Baltique, ndetse no muri Hongiriya.” Yongeyeho ati: “Ikigaragara ni uko Bulgarie na Croatie bashobora kugabanya ndetse no guca ikwirakwira rya Omicron. Kuzamuka kw’icyorezo gusa n’aho kutageze ku rwego rukabije nk’uko byagenze mu bihugu by’Iburengerazuba bw’u Burayi.  Imibare yari hejuru kandi bufite ubukana bukabije. Abatageze kuri kimwe cya kabiri cy’abaturage barakingiwe, ariko mu bihugu bimwe byo mu Burayi bw’Iburengerazuba ho abarenga bitatu bya kane by’abaturage batewe inshinge.” Muri Bulgarie, munsi ya kimwe cya gatatu cy’abaturage bahawe urukingo rwa mbere. Muri Pologne no mu Burusiya ho ni hafi ya kimwe cya kabiri. Ibyo bikaba bidashobora kugabanya umubare w’abajya mu bitaro.

Rulindo: Barasaba ko amazina ya baruharwa yakwandikwa ku nzibutso. Uhagarariye Ibuka mu karere ka Rulindo, Rubayita Eric. avuga ko kwandika amazina y’abakoze Jenoside byafasha mu kumenyekanisha amateka yacu, ku bana bato batabizi ndetse no ku banyamahanga basura u Rwanda. Agira ati: “nk’abarokotse Jenoside, turasaba ko ku nzibutso hakwandikwa amazina y’abazize Jenoside bose, ndetse hakanateganywa umwanya wo kwandikamo amazina ya ba Ruharwa bagize uruhare mu kubica. Ibi kandi byemezwa n’umuyobozi w’akarere ka Rulindo wungirije ushinzwe imari n’iterambere ry’ubukungu, Mulindwa Prosper, uvuga ko ibi bishobora gukorwa ahari inzibutso zubatse neza ku buryo hateganyijwe ahandikwa amazina. Akarere ka Rulindo ni kamwe mu turere dufite inzibutso zubatse neza mu ntara y’amajyaruguru; nk’urwibutso rwa Rusiga ndetse n’urwa Mvuzo. Jean Noel Mugabo

Amavubi yerekeje mu mikino ya gicuti. Umutoza w’Ikipe y’Igihugu Amavubi, Frank Spittler Torsten, ku wa 18 Werurwe yashyize ahagaragara abakinnyi 26 azifashisha mu mikino ibiri ya gicuti, izahuriramo na Madagascar na Botswana tariki ya 22 n’iya 25 Werurwe 2024. Hari hahamagawe abakinnyi 38 bari bahamagawe nyuma y’icyumweru bamaze mu mwiherero aho bakoreraga imyitozo i Nyamirambo no mu Bugesera, hatoranyijwemo abagomba kujyana n’ikipe. Muri abo bakinnyi harimo abasanzwe bakina mu makipe y’imbere mu gihugu ndetse n’abo hanze y’u Rwanda. Abakinnyi bagiriwe icyizere n’Umutoza Frank Spittler Torsten Barimo Rubanguka Steve, Tuyisenge  Arsène, Mugisha Gilbert, Iraguha Hadji, Hakizimana Muhadjiri, Gitego Arthur na Biramahire Abeddy. Hari kandi Ntwari Fiacre, Muhawenayo Gad, Omborenga Fitina, Ishimwe Christian, Manzi Thierry, Niyigena Clement, Mitima Isaac, Nshimiyimana Yunusu na Niyonzima Olivier ‘Seif’. Muri abo bakinnyi harimo abakina mu mahanga batahagurukanye n’abandi i Kigali, aho biteganyijwe ko bazahurira n’abandi i Antananarivo, ahazabera iyo mikino yose uko ari ibiri. U Rwanda ruzifashisha iyo mikino ya gicuti mu kwitegura iy’Umunsi wa Gatatu n’uwa Kane yo gushaka Itike y’Igikombe cy’Isi cya 2026, aho Amavubi azasura Bénin na Lesotho muri Kamena uyu mwaka. Mu Itsinda C, u Rwanda rurimo, ni rwo ruyoboye n’amanota ane, rukurikiwe na Afurika y’Epfo n’amanota atatu, Nigeria, Zimbabwe na Bénin zifite abiri naho Lesotho ikaza ku mwanya wa nyuma n’inota rimwe.

Basanga kumenya amateka ya Jenoside Yakorewe Abatutsi bizabafasha kurwanya abayipfobya. Abiganjemo urubyiruko baturutse mu ishuri rikuru ry’ubuforomo n’ububyaza rya Ruli, ibitaro by’Akarere ka Gakenke, inzego z’ibanze, abikorera n’abanyamadini bo muri ako karere, basuye urwibutso rwa Jenoside yakorewe abatutsi rwa Kigali ruri ku Gisozi, ku wa 19 Mata 2023, basobanurirwa uko Jenoside yateguwe ikanashyirwa mu bikorwa. Ndayishimiye Murara Samuel w’imyaka 22, agira ati “Ni ku nshuro ya mbere nsuye urwibutso. Nyuma yo gusobanurirwa amateka ya Jenoside yakorewe Abatutsi, nsanze byari ngombwa kuza hano. Ubu ngiye gushyira imbaraga mu gukoresha imbuga nkoranyambaga, mu rwanya abahakana bakanapfobya Jenoside”. Mwizerwa Yvonne na we ati “Gusura inzibutso zibitse amateka ya Jenoside yakorewe Abatutsi ni ingenzi, kuko tuhungukira byinshi nkatwe twavutse nyuma yayo. Ubu menye uko Jenoside yateguwe ndetse ikanashyirwa mu bikorwa, bizatuma tubasha guhangana n’ingengabitekerezo yayo”. Abayobozi batandukanye bari kumwe n’urwo rubyiruko muri icyo gikorwa, bavuga ko gusura uru rwibutso byari bikenewe, nk’uko bisobanurwa na Padiri Innocent Dushimiyimana, umuyobozi w’ishuri rikuru ry’ubuforoma n’ububyaza rya Ruli. Ati “Urubyiruko turarusaba kugira uruhare mu kurwanya abahembera ingengabitekerezo ya Jenoside bakoresheje imbuga nkoranyambaga. Ku ishuri baba bafite ibikenewe, ku buryo basubiza abagoreka amateka ya Jenoside, bakabwira ay’ukuri, gusura urwibutso nk’uru rero ni ingenzi”. Umuyobozi w’akarere ka Gakenke wungirije ushinzwe imibereho myiza y’abaturage, Uwamahoro Marie Thérèse, yasabye urwo rubyiruko rwabashije gusura urwibutso rwa Kigali, gusangiza abandi ibyo bungutse. Yagize ati “ABagize amahirwe yo gusura uru rwibutso, bakamenya amateka ya Jenoside yakorewe Abatutsi mu 1994, turabasaba kuyasangiza bagenzi babo kugira ngo na bo bagire ubwo bumenyi, hanyuma bafatanye guhangana n’abapfobya Jenoside bakanayihakana, babaha amakuru y’ukuri”. Aba biganjemo urubyiruko rwavutse nyuma ya Jenoside baturutse mu Karere ka Gakenke, banasuye Ingoro Ndangamateka y’urugamba rwo kubohora u Rwanda, basobanurirwa uko urwo rugamba rwagenze kugeza ubwo Ingabo zahoze ari iza RPA zirutsinze, zihagarika Jenoside. Umunyamakuru @GeorgeSalomo1

Uruho. Uruho. Uruho ni igikoresho gakondo cyifashishwaga mu Rwanda nk’igikombe cy’ubu mu kudaha inzoga mu mivure basuka mu bibindi cyangwa mu gacuma, ni narwo bakoreshaga mu kunywa igikoma kubana n’inzoga ku bagore. kugeza ubu. Uruho ni igikoresho cyakoreshwaga mu Rwanda mbere y'umwaduko wabakoroni gusa kugeza ubu ntahantu bagiikoresha uruho kuko haje ibikombe amajagi nibindi bikoreshwa byasimbuye Uruho. ariko bitavuzeko hari ingo zimwe nazimwe mu Rwanda wasangamo iki gikoresho Ibindi bikoresho Gakondo by'umuco wa Kinyarwanda. Uruho umudaho urusyo ingasire umudaho umuvure icyungo urwabya igikwasi uruhindo indosho inkooko intara isekuru umuhururu urujyo ubutanda umuheto umwabi... hamwe nibindi byinshi bitandukanye ibi ni ibikoresho byakoreshwaga mu Rwanda rwo hambere gusa muri byo kuri ubu ibyinshi ntibigikoreshwa kuko haje ibikoresho bya kijyambere bibisimbura ariko nka tumwe mu duce tw'ibyaro usanga hari aho bakibikoresha kandi bikabagirira umumaro gusa ibyinshi muri ibi bikoresgho byavuzwe haruguru ubu ibyinshi wabisanga munzu ndangamurage yu Rwanda.

Hagaragajwe uruhare rw’urubyiruko mu kugera ku ntego z’iterambere rirambye. Yavuze ko umusanzu wa mbere urubyiruko rwatanga mu kugera ku ntego z’iterambere rirambye ari ugushyira imbaraga mu guhanga imirimo myinshi. Ni ingingo yagarutseho kuri uyu wa Kabiri, tariki ya 2 Nyakanga 2024, ubwo hatangizwaga ihuriro rya ‘Youth to Business Forum 2024’. Mu kiganiro cyo kurebera hamwe uruhare rwo kwihangira imirimo ku rubyiruko mu kugera ntego z’iterambere rirambye, SDGs, Uwase, yavuze ko “Hari imishinga y’urubyiruko iba imaze igihe itangijwe, banyirayo bagiye bahura n’abandi bakirangiza amashuri bakabafasha kubategurira kwinjira ku isoko ry’umurimo byatanga umusanzu ugaragara.” Iri huriro ritegurwa n’Umuryango mpuzamahanga ufasha urubyiruko muri gahunda yo kwigira, AIESEC Rwanda, riteganyijwe kuba hagati ya tariki ya 2 na 3 Nyakanga 2024. Mu ijambo ry’ikaze, Perezida w ’Umuryango mpuzamahanga ufasha urubyiruko muri gahunda yo kwigira, AIESEC Rwanda, Manila Vicent, yavuze ko iri ritagomba kuba ihuriro gusa, ahubwo ari urubuga rw’abakiri bato mu rwego rwo guhuza imbaraga mu guharanira kurushaho guhindura Isi nziza. Yavuze ko mbere y’iri huriro bakiriye ibitekerezo by’imishinga igamije kuba ibisubizo ku bibazo byibasiye sosiyete birenga 50 bya ba rwiyemezamirimo bakiri bato, aho bahawe amahugurwa n’ubujyanama mu nzego zinyuranye. Ati “Mu gihe urubyiruko rukomeje kuzaba ibisubizo byo guhangana n’ubukene bakabasha guhangira bagenzi babo akazi, waba ari umwe mu musanzu wo kuzuzanya n’intego z’iterambere rirambye.” Yongeyeho ati “Twizeye ko mu minsi iri imbere tugiye kubona imbaraga z’urubyiruko rushyize imbere guhanga ibishya rugamije guhindura ahazaza hacu.” Ryan Apreala, washinze ikigo cy’ubukerarugendo cya Outside Hospitality, yagaragaje ko ubumenyi buke ku mahirwe ahari cyangwa andi makuru y’ingenzi mu nzego runaka, ari kimwe mu bituma imishinga mito y’urubyiruko idindira. Ati “Hari iby’ingenzi biba bigomba kujya mu buryo nko kumenya ibyo ushaka gukora n’impamvu yabyo, aho uzahita ubona n’intego rusange yabyo.” Umuyobozi Ushinzwe Ibijyanye no Kwihangira imirimo mu Muryango Allan & Gill Gray Philanthropies, Batamuliza Aneth, yagarageje ko urubyiruko rukwiye gushakisha amahirwe mu mpande zinyuranye. Ati “Mu gihe ubona hari ibitagenda, ushobora gukora ubushakashatsi, ukareba ibindi bikenewe, hari inzego n’ibigo byinshi bigenda bishyirwaho byo gushyigikira urubyiruko. Iyo ufite amakuru ahagije hari byinshi bihinduka.” Muri iri huriro ryabaye hifashishijwe iya kure, hamuritswe imishinga y’urubyiruko itandukanye izavamo imyiza, ikazaterwa inkunga yo kwagura ibikorwa byayo. Ryahurije hamwe ba rwiyemezamirimo bato, inzobere mu rwego rw’ishoramari, n’abandi bafatanyabikorwa batandukanye, aho riri kwibanda cyane ku kubakira ubushobozi urubyiruko rwo mu Rwanda kugira ngo rutere imbere mu rwego rw’ubukungu. Urubyiruko rwitabiriye iyi nama rwasabwe gukoresha amahirwe yose ruhabwa mu kwiteza imbere

Rugangura Axel. Rugangura Axel yavukiye i Bujumbura tariki 30 Gicurasi mu mwaka 1988. Ni Umunyarwanda ukora mugisata cy'Imikino,avuga amakuru yimikino, akanogeza umupira uwo mu Rwanda nahandi kw'isi akaba akorera ikigo cyigihugu cyi tangaza makurux mu Rwanda(RBA). Ibyo wamenya kuri Rugangura Axel. Rugangura amashuri abanza yayigiye mu Mujyi wa Kigali ku ishuri ribanza rya APAPER, icyiciro rusange acyigira kuri IPM (Institut Paroissial de Mukarange), ikindi cyiciro acyigira muri APADE.Kaminuza, Rugangura yayize mu yahoze ari NUR (National University of Rwanda) mu ishami ry’itangazamakuru n’itumanaho rizwi nka SJC (School of journalism & Communication), aharangiza muri 2012. Yakuriye Kicukiro avuga ko yakunze umupira akiri muto bitewe n’uko bari baturanye n’ahantu berekaniraga umupira bityo akura akunda kuwureba.Aho yareberaga imipira niho yahuriye na Mpamo Thierry wakundaga uko yaganiraga ibijyanye n’imipira aho bareberaga. yamujyanye kuri Contact FM, ariko atangira ameze nk’uwimenyereza umwuga nubwo yari afite impano. Muri urwo rugendo Rugangura yanyuze kuri Radio Autentic mbere y’uko ajya mu kwimenyereza umwuga (internship) kuri KFM, radiyo yari mu zigezweho muri icyo gihe. Uku kwimenyereza kurangiye Rugangura yaje kwerekeza kuriaho yanamenyekaniye cyane aza kuhava yerekeza kuri Radio Rwanda, agikorera kuva mu myaka ine ishize.ni umwe mu banyamakuru bakunzwe cyane kubera ubuhanga afite mu kogeza umupira w’amaguru kuri ubu akaba akora mu kigo cy’igihugu cy’itangazamakuru (RBA).

amateka yabo n'ibibakikije. Ni na wo uyobora abawusangiye mu ruhando rw'amahanga, bigatuma abenegihugu bagira uko bateye n'imyifatire ibatandukanya n'abandi (Inteko Nyarwanda y'Ururimi n'Umuco, 2018, p.10).Imigani imwe n'imwe igaragaza ko ari ngombwa gutoza indero nziza n'umuco mwiza umwana hakiri kare: "Uburere buruta ubuvuke", kandi ngo "Indero iva hasa", nanone kandi "Umwana apfa mu iterura ... ". Muri iki gihe, imyenda ntishobora gutandukanywa n'abantu ndetse iri mu by'ibanze bya muntu mu buzima bwa buri munsi kimwe n'ibyo kurya n'aho kuba/icumbi. Mu ntangiriro, imyenda ivumburwa yari igamije ahanini gukingira umubiri, ariko uko ibihe byagiye bisimburana, byarenze kuba ibyo gusa, aho ubu imyambarire y'umuryango w'abantu, ishobora kwerekana imigenzo, imyemerere, ubukungu, indangagaciro, ubugeni n'iterambere ry'uwo muryango.Imyambarire y'umuntu iba ifite igisobanuro n'ubutumwa itanga ndetse ikaba yanagaragaraza ikiciro cy'amikoro ye mu muryango mugari abarizwamo. Umuntu ashobora kwambara mu buryo ubu n'ubu agamije kugaragara neza mu maso y'abamureba, kugira ngo amere nk'abo abona akabafata nk'ikitegererezo mu buzima bwe, cyangwa se akambara mu buryo bunyuranyije n'indangagaciro z'umuryango mugari abarizwamo mu rwego rwo kwerekana ko atazishyigikiye, yitandukanyije na zo (Fatjri, 2019, p.22). lmyambarire y'abantu iratandukana bitewe n'agace n' akandi ndetse abantu bahuriye ku muco bakagira n'imyambarire yihariye iwushingiyeho. Muri iki gihe ariko, kubera iterambere ry'ikoranabuhanga ryagize isi nk'umudugudu, biragoye kuba watandukanya abantu ushingiye ku myambarire. Ariko nanone, abantu bahuriye ku muco bahurira ku byo bashima, ibyo bagaya n'uburyo umuntu agaragara binyuze mu myambarire. Uburyo umuntu agaragara binyuze mu myambarire bishobora kugaragaza ibintu byinshi birimo amarangamutima n'intekerezo ze.Imyambarire igira uruhare rukomeye mu muco kuko ihuza abayihuriyeho mu muryango mugari, ikababera nk'indangamuntu /identity bahuriyeho, ikabatandukanya n'abandi. Ibi bishobora kugaragara nko mu nkuzankano y'abanyeshuri, abasirikare, imyenda y'abakinnyi, n'andi matsinda y'abantu bahuriye ku kintu runaka . Nk'uko umuco uhinduka, ni nako imyambarire y'abantu ihinduka ikisanisha n'icyerekezo isi igezemo. Iterambere ry'inganda ryatumye isi iba nk'umudugudu ndetse imico ikwirakwira mu buryo bworoshye.Imyambarire na yo ntiyasigaye inyuma, uburyo bw'imyambarire bugezweho/bukunzwe mu gihugu iki n'iki, buhita bukwirakwira mu bindi bice mu gihe gito bitewe n'itumanaho rigezweho. No mu Rwanda izo mpinduka zituruka mu gukwirakwira kw'imico itandukanye irimo imyambarire zirahagaragara uyu munsi. Umuco ugizwe n'inkingi 3 ari zo: Umurage, ibihangano n'ibihahano. Umurage ni ibyo abakurambere badusigiye kandi tugenderaho nk'ururimi, ubuvanganzo, imihango, imyemerere, imitekerereze, imikorere, imyitwarire, n'ibindi. Ibihangano ni ibyo abantu bahanga bagamije gusubiza ibibazo barimo nk'abunzi, gira inka, umugoroba w'ababyeyi. Ibihahano cyangwa ibitirano, ni ibyo tuvana mu mico y'ibindi bihugu ariko bifitiye Abanyarwanda akamaro (Inteko Nyarwanda y'Ururimi n'Umuco, 2018, p.10). Imyenda mvamahanga na yo iri muri iyi nkingi. Iyi myambaro ifitiye Abanyarwanda akamaro ariko ni ngombwa kugira ubushishozi mu gutoranya imyenda yo kwambara, bijyanye n'umuco nyarwanda.Imyambarire y'abenegihugu, nk'uko igihugu kigira ibyihariye runaka bikiranga bitewe n'umuco wacyo, na yo iri mu byatuma u Rwanda rugira umwihariko uyishingiyeho mu ruhando rw'andi mahanga. lmyambarire ifite umwanya ukomeye mu buzima bw' Abanyarwanda kuko iri mu by'ibanze bakenera. Imwe mu migani na zimwe mu mvugo z' Abanyarwanda bigaragaza intekerezo zabo ku myambarire. Hari imigani ishima uwambaye neza: "Uwambaye ikirezi ntamenya ko cyera: ikirezi ni igufa ry'igisimba batunganyaga, umuntu akaryambara nk'umurimbo. Kwambara ikirezi byari ikimenyetso cy'ubukire. Kutamenya ko cyera ni ukutamenya agaciro n'ishema gihesha ucyambaye. We arisuzugura ariko abandi baba bamwifuza. Bacira uyu mugani ku muntu wisuzuguza, akora ibitamukwiye, mu gihe abandi bifuza kumera uko ameze" (Kayiganwa, K., 2007, pp. 164). ~ Uwambaye neza, agaragara neza"; "Uwambaye neza ntaba mubi"; cyangwa se bati: "Uwambaye rwiza arabandwa"; "Uwambaye inkanda ararambya*; "Inkanda mbi icika mu ntege,. .." (Bigirumwami, 2004, p. 1 15 ) . Hari kandi n'imigani yo kunenga uwambaye nabi : "Uwambaye injamba ntavuga ijambo": injamba ni imyambaro mibi, ishaje, icitse, yanduye. Kutagira ijambo ni ugusuzugurwa, ukaba utagira inama abandi, cyangwa ngo

Bugesera: Umusaruro w’amafi mu biyaga udahagije uzunganirwa n’agiye kororerwa imusozi. Uwitwa Imananimwe Jean de Dieu ushinzwe ibijyanye n’ubuvuzi bw’amatungo mu Murenge wa Rilima mu Karere ka Bugesera avuga ko Koperative ‘TUBUMWE’ yo mu Murenge wa Rilima mu Karere ka Bugesera, iroba mu Kiyaga cya Kidogo, ariko ikanaroba mu biyaga bya Rumira na Gashanga ihuriraho n’imirenge ya Gashora na Juru. Avuga ko ubu muri iki gihe ibiyaga bidakomye barimo kuroba kuko ubundi ngo bakoma ibiyaga mu rwego rwo kubiruhura mu mezi ya Mata na Gicurasi buri mwaka, nyuma bakongera gutangira kuroba mu kwezi kwa Kamena. Gusa ubu muri iki gihe ngo umusaruro ntumeze neza cyane, kuko ubundi iyo Koperative yashoboraga kuroba toni 2 z’amafi ku kwezi, ariko ubu ngo ntibakirenza toni imwe n’igice hakaba n’ubwo bajya hasi cyane bitewe n’impamvu zitandukanye. Mu bigabanya umusaruro w’amafi bigatuma udahaza isoko rihari nk’uko bisobanurwa na Imananimwe, harimo imyuzurure, ibyonnyi, n’amarebe atwikira amazi y’ikiyaga bigatuma amafi adakura neza. Ikindi ngo ni uko nta biryo byihariye bigenewe amafi bishyirwa mu kiyaga cya Kidogo, kuko ngo hari abantu bakoresha amazi yacyo mu buzima bwabo bwa buri munsi kandi ntibayakoresha arimo ibyo biryo bigenewe amafi. Ntagisanimana Jean d’Amour, Perezida wa Koperative TUBUMWE, avuga ko ubu umusaruro w’amafi ari muke, ku buryo usanga amafi baroba hafi ya yose agurwa n’abaturage b’i Rilima gusa, kandi ubundi ngo bagombye guhaza aho batuye, ariko bakageza umusaruro no ku masoko ya kure. Ubu ngo ifi za Tilapia baroba, bazigurisha amafaranga 1500Frw ku kilo, ku bantu bazisanze aho ku kiyaga, izisigaye abaturage baturiye ikiyaga bamaze kugura, zirangurwa n’abajya kuzicuruza i Nyamata ku isoko. Gusa ngo ifi za Tilapia zisaguka ziba ari nkeya, keretse izitwa imamba ngo ni zo zidakundwa n’abantu b’aho Rilima, bavuga ko zitaryoha, izo rero ngo zigurwa n’ab’ahandi. Ku kibazo cy’amafi manini bivugwa ko akura akaba yapima ibiro hagati ya 15-30, azanwa ahanini n’amazi y’imyuzure aturuka mu nzuzi akarya ifi zisanzwe mu kiyaga, ngo barimo kwiga uko bajya bayakuramo kuko afatwa nk’ibyonnyi. Icyakora ngo kuyavana mu kiyaga yamaze kugeramo ni ibintu bitoroshye, ariko ngo bazajya bakoresha indobani bagende bayagabanyamo kuko na yo agabanya umusaruro w’amafi asanzwe. Igituma igiciro cy’amafi kidakunda guhinduka n’ubwo umusaruro waba muke cyangwa mwinshi nk’uko Ntagisanimana abivuga, ngo ni uko ibikoresho bo bakoresha mu burobyi bikomeza guhenda, hakiyongeraho amafaranga 82.500Frw Koperative itanga buri kwezi nk’ubukode bw’ikiyaga. Simba Aloys ni Perezida wa Koperative yitwa ‘KOPISACYORU’(Koperative ‘Isano’ ikora uburobyi muri Cyohoha ya ruguru). Ihuriweho n’abarobyi bo mu mirenge ya Mayange, Musenyi, Mareba na Ngeruka yose yo mu Karere ka Bugesera , muri rusange bakaba ari abarobyi bagera kuri 282. Simba avuga ko ubu umusaruro utaboneka neza,bitewe na ba rushimusi bajyana imitego itemewe mu Kiyaga, bagasa n’abazimaramo. Ikindi ngo kijya kigabanya umusaruro mu kiyaga cya Cyohoha ni igihe cy’amapfa gituma amazi agabanuka, bigatuma n’amafi agabanuka ku buryo ngo umusaruro wayo uhora ari muke udahaza isoko rihari. Mu busanzwe ngo bashoboraga kuroba bakageza kuri toni ebyiri mu kwezi,gusa ngo bitewe n’uko umusaruro umeze mu Kiyaga, baroba nka gatatu cyangwa kane mu cyumweru. Ubusanzwe ngo bareka kuroba mu mezi ya Mata na Gicurasi buri mwaka ngo amafi akure, ariko ngo n’iyo umusaruro wagabanutse cyane, bakabona baroba nk’ibiro 500 gusa ku kwezi, Koperative ishobora kubyumvikanaho, bakaba bahagaritse uburobyi, ifi zikabanza zikiyongera mu kiyaga. Mu rwego rwo gukemura icyo kibazo, ngo hari umushinga wo kororera amafi mu byuzi bizubakwa hafi y’icyo Kiyaga kugira ngo yunganire ayo aturuka mu biyaga kuko ari make. Nk’uko Simba abisobanura, uwo mushinga ngo uzaterwa inkunga n’Ikigo cy’igihugu cyita ku bidukikije (REMA), ni ukuvuga ko nibamara kumenya icyo bizatwara, Koperative izatanga uruhare rwayo, na REMA nk’umuterankunga ikagira uruhare rwayo. Iyo hatabaho icyorezo cya Coronavirus, ubu uwo mushinga ngo wari kuba waratangiye gukorwa, ariko ngo ntibizarenga umwaka utaha wa 2021 udatangiye gushyirwa mu bikorwa nk’uko Simba abivuga. Umunyamakuru @ umureremedia

Atunze inka eshatu yakuye mu kudoda inkweto. Uyu musore uri mu kigero cy’imyaka 25, avuga ko nyuma yo kumara imyaka ibiri yiga kudoda inkweto, aho yishyuraga ibihumbi ijana ku mwaka, yaje gukodesha inzu ye bwite, adoderamo inkweto, kuri ubu akaba abasha kwibeshaho neza. Ati: “Maze kwishyura inzu nkoreramo ibihumbi 20, ndetse no kugura ibikoresho byose, nshobora kwinjiza amafaranga ibihumbi 50 ku kwezi”. Uretse ibyo kandi, avuga ko umurimo we watumye abasha no kugira mugenzi we aha akazi, maze akamufasha mu kudoda inkweto zacitse igihe yabonye abakiriya benshi, ibi bikiyongera ku nka eshatu yamaze kwigezaho. Ati: “Uyu murimo nawukoze kuva mu 2007, ubu nkaba nitunze, nkiyishyurira aho nkorera, bikiyongera ku nka eshatu nakuye muri aka kazi maze nziragiza abantu”. Uyu musore, uvuka mu karere ka Gakenke, avuga ko imbogamizi ahura nayo ari iyo kutabona amahugurwa, kugirango yagure umwuga we, bityo azabashe kuba yanatanga akazi ku bantu benshi. Ati: “Mbonye nk’ahantu bampa amahugurwa mu gukora inkweto zitandukanye, nshobora kuba nakoresha abakozi benshi, kandi nkaninjiza amafaranga aruse ho”. Avuga kandi ko nk’abadoda inkweto mu karere ka Musanze batarabasha kwishyira hamwe, ngo bakore koperative, bityo n’iterambere ryorohe, gusa ngo arateganya kuzegera bagenzi be akabagezaho igitekerezo cye. Ati: “Nziko dukoze koperative banki zishobora kutuguriza. Ntekereza ko umunsi umwe nzegera bagenzi banjye, nkumva icyo babitekereza ho”. Jean Noel Mugabo

Kamonyi: Ukekwaho kwica Mujawayezu Madeleine yarashwe arapfa. Kubwimana Daniel w’imyaka 33 y’amavuko, yarasiwe mu murenge wa Rukoma mu rukerera rwo kuri uyu wa 15 Mata 2023 i saa kumi zirenga ho iminota mike. Yari kumwe n’inzego z’umutekano agiye kwerekana bimwe mu bikoresho yakuye kwa Nyakwigendera Mujawayezu Madeleine nyuma yo kwicwa. Amakuru yo kuba uyu Kubwimana Daniel yarashwe agapfa, yemezwa n’umunyamabanga Nshingwabikorwa w’Umurenge wa Rukoma Nsengiyumva Pierre Celestin. Avuga ko uyu warashwe yashatse kwiruka, Polisi yamuhagarika akanga, irasa hejuru nabwo yanga guhagarara, hakurikiraho kumurasa arapfa. Gitifu Nsengiyumva agira ati” Twamenye amakuru ko mu rwego rwo gukora iperereza ku rupfu rwa Mujawayezu Madeleine, hari umuntu wagombaga gutanga amakuru akagaragaza ibyo yakuye muri iyo nzu aho yabishyize. Amakuru dufite ni uko yemeraga uruhare yagize. Mu gihe yari agiye kujya kubyerekana yashatse gutoroka kuko niwe wari uhazi, agerageje kwiruka rero inzego z’umutekano zashatse kumuhagarika zirasa mu kirere ntiyahagarara biba ngombwa ko araswa”. Nyuma y’iraswa rya Kubwimana Daniel, ubuyobozi bw’Umurenge wa Rukoma n’abaturage bageze aho ibyo byabereye, bakorana inama n’abari bahari hagamijwe kwibukiranya inshingano za buri wese mu kugira uruhare ku gutanga amakuru hagamijwe gukumira icyaha. Uyu warashwe, ni umwe mu bakekwaga kandi bivugwa ko yemeraga uruhare rwe, akaba ari umuntu utari usanganywe imyitwarire myiza kuko yari aherutse gufungurwa nabwo ku byaha yari yafungiwe. Ikindi ni uko bikekwa ko n’igihe Mujawayezu Madeleine yiciwe hari mu masaha y’igitondo( urukerera) ku buryo abantu bagendaga. Umurambo wa Kubwimana Daniel wahise ujyanwa mu buruhukiro bw’ibitaro bya Remera-Rukoma mu gihe inzego z’umutekano zahageze zikaba zigikora iperereza ku byo uwarashwe yari akurikiranyweho byo kugira uruhare mu iyicwa rya Mujawayezu Madeleine. intyoza

Cricket : Rohith Peiris yashimiwe uruhare rwe mu iterambere ry’uyu mukino mu Rwanda. Taliki 27 Gicurasi 2023, kuri Sitade Mpuzamahanga y’umukino wa Cricket i Gahanga  habereye umuhango wo gushimira no gusezera kuri  Rohith Peiris wari umuyobozi mukuru w’uruganda rw’icyayi rwa SORWATHE akaba agiye mu kiruhuko cy’izabukuru “Retirement”. Rohith Peiris yashimiwe n’ishyirahamwe ry’umukino wa Cricket mu Rwanda “RCA” nk’uwagize uruhare mu iterambere ry’uyu mukino  kuko yawutangiye i Kinihira mu Karere ka Rulindo aho uru ruganda ruherereye ashinga n’ikipe ya Sorwathe CC  yazamukiyemo  abana benshi aho ubu mu makipe y’igihugu mu byiciro byose haba higanjemo abana b’i Kinihira. What an incredible and emotional day it was, as we bid farewell to @RohithPeiris, 🏏 The memories & impact created will forever inspire future generations. Thank you, Rohith, for your extraordinary contributions and passion for the game. 🙏 #FarewellRohithPeiris #KinihiraLegacy pic.twitter.com/4q27rLMFLu— Rwanda Cricket Association (@RwandaCricket) May 28, 2023 Mu byo yafashije harimo kwishyurira ishuri abana bakina mu ikipe ya Sorwathe CC ndetse bakanahabwa n’ibindi bikoresho bibafasha muri uyu mukino. Mu rwego rwo kumusezeraho habaye imikino ibiri  ya gicuti   aho abakinnyi bose banyuze muri  Sorwathe CC bakinnye n’ikipe y’igihugu ya kabiri mu bakobwa ndetse n’abahungu. Umuyobozi muri RCA ushinzwe iterambere, Rurangwa Landry by’umwihariko akaba ari we wahawe bwa mbere  inshingano zo kuzamura umukino mu Karere ka Rulindo yatangaje ko  uyu mugabo atazava mu mitima y’Abanyarwanda n’abakunzi b’umukino wa Cricket kuko  ibyo yakoze kugira ngo uyu mukino utere imbere bazahora babimwibukiraho. Byiringiro Emmanuel, Umuyobozi ushinzwe ibikorwa muri RCA yatangaje ko iterambere umukino wa Cricket umaze kugeraho Rohith Peiris abifitemo uruhare kandi bazakomeza kubimushimira. Byiringiro Emmanuel, Umuyobozi ushinzwe ibikorwa muri RCA (iburyo) ari kumwe na Rohith Peiris (ibumoso) Yakomeje avuga ko agiye hari umushinga wo kubaka ikibuka cya Cricket mu Karere ka Rulindo yizeza ko uzakomeza. Rohith Peiris ukomoka muri Sri Lanka  yageze mu Rwanda muri Nzeri 2008 aho yabaye umuyobozi ushinzwe ibikorwa muri SORWATHE nyuma muri Werurwe 2012 agirwa umuyobozi mukuru w’uruganda akaba yari amaze imyaka 14 n’amezi 9.

kugera uwagonzwe yishyuwe. Kagire akomoza ku bakomisiyoneri, yagize ati “Iyo umukomisiyoneri agejeje ku wunganira abandi imbere y’amategeko umwirondoro w’uwagonzwe, yiga ikibazo uko kimeze, akagihuza n’amategeko, akabona aho yakungukira mu gihe yaba atangiye kuburanira uwakoze impanuka. Aha inyungu ze ziba ziri ahantu habiri: Hamwe ni ku wagonzwe yakwishyurwa akazamwishyura ahandi ni ukugura ikirego cyose agaha uwagonzwe intica ntikize maze we agakomeza kwishyuza ikigo cy’ubwishingizi. Benshi mu bunganira abandi imbere y’amategeko bahitamo kugura ikirego cyose bakagitwara uwagonzwe bakamuha make bo bakazahangana n’ikigo cy’ubwishingizi. Uwunganira uwakoze impanuka mu mategeko iyo aguze ikirego bivuga ko yumvikana n’uwakoze impanuka akamuha amafaranga ubundi umunyamategeko agasigara yiyumvikanira n’ikigo cy’ubwishingizi akaba ari we kizishyura. Uruhare rw’Abapolisi bo mu mihanda Ubu buriganya butangirira mu muhanda ahabereye impanuka. Bitangira umupolisi ari gupima impanuka, agafata umwirondoro w’uwayikoze akamwizeza kuzamushakira umwunganira imbere y’amategeko, inyungu ze akazazihabwa n’uwo wunganira abandi imbere y’amategeko yarangiye umukiriya. Ahandi polisi igaragara muri ubu buriganya nk’uko twabibwiwe n’abakozi ba bimwe mu bigo by’ubwishingizi, ni mu mpanuka z’amagare. Inyinshi bemeza ko uwabagonze ari we uba uri mu makosa kandi n’abanyegare bagira amakosa. Ibi na byo umupolisi abikora mu nyungu ze kuko wa munyegare iyo yishyuwe amenya uwabimufashijemo. Aha kandi ngo birashoboka ko umupolisi ashobora guhimba impanuka aho hatangwa urugero rw’umuntu ugonga igiti cyangwa imodoka ikagwa bakavuga ko yagonzwe. Naho Nsengimana Felix wagongewe i Nyakiriba we avuga ko nyuma yo kwakwa umwirondoro n’umupolisi, haje abantu batatu barimo uwitwa Claude, Basile n’umugore witwa Vanessa bamusanga iwe mu rugo bamubwira ko bagiye gukurikirana iby’impanuka ye, nyamara ngo nibwo bwa mbere yari ababonye, bataziranye. Akeka ko bamenye icyaro atuyemo bakibwiwe n’umupolisi yari yaharangiye akamuha umwirondoro wose ntacyo asize. Ati “Abo batatu ntabwo bari abanyamategeko kuko bangejeje ku munyamategeko witwa Twagirayezu Christophe ufite n’ahantu akorera i Kigali ari na we wakomeje kumfasha n’ubwo na we bitarangiye neza.” Uyu akomeza avuga ko uyu munyamategeko yashatse kugura impanuka ye abicishije mu bakomisiyoneri be ariko ntibyakunda. Ati “Baje kunsaba ko bampa ibihumbi 500 ubundi nkabareka bakirwariza, ibyo nabibwiwe na Claude umwe mu baje kunshaka mbere, gusa narabyanze kuko bashakaga kumfatiranya n’ubukene, ibyo byaranze bakoresha ubundi buriganya bwo kunguriza amafaranga afite inyungu y’umurengera.” Nsengimana Felix akomeza avuga ko byarangiye ikigo cy’ubwishingizi Radiant kimugeneye amafaranga angana na 1.308.500 arimo ayo kwivuza n’indishyi ariko ko muri aya mafaranga yahawemo atarenga ibihumbi 700 andi yose aribwa n’abo bitwa ko bamufashije. Nsengimana avuga ko habayemo amanyanga kuko yari yumvikanye n’umunyamategeko wamwunganiraga ko azamwishyura ibihumbi 200 ariko amafaranga amaze kuboneka yiyishyura ibihumbi 400 amubwira ko hari abandi bamufashije barimo abaganga, abapolisi n’abandi. Ibi by’ubu buriganya Me Twagirayezu Christophe tubimubazaho, yavuze ko atabyibuka, n’ubwo twamwoherereje ibimenyetso byashoboraga kubimwibutsa birimo inyandiko yagiye yandika akurikirana ubu bwishyu. Gusa ahubwo abicishije mu bakomisiyoneri be, yongeye kujya gutera ubwoba Nsengimana amubwira ko ari kumuteza abantu nk’uko amakuru yatugezeho abigaragaza. Kubara umushahara fatizo ugenderwaho ngo uwakoze impanuka yishyurwe, na

Dubai wubatse inzu zikagwira abantu yari yarahuye na Perezida Kagame. Ku itariki ya 5 ukuboza 2015 nibwo Nsabimana Jean yahuye na Perezida Paulo Kagame, amubwira umushinga we yari yaratangiye wo kubaka amazu aciriritse kandi yorohereza abanyarwanda gutura neza badahenzwe.Ku itariki ya 5 ukuboza 2015 nibwo Nsabimana Jean yahuye na Perezida Paulo Kagame, amubwira umushinga we yari yaratangiye wo kubaka amazu aciriritse kandi yorohereza abanyarwanda gutura neza badahenzwe.Hari mu kiganiro Meet the President, aho umukuru w’igihugu yari yahuye n’abikorera bo mu gihugu (PSF).Nsabimana Jean uzwi ku izina rya Dubai, yahawe indangurura majwi, maze aratira umukuru w’igihugu umusanzu we mu iterambere ry’abanyarwanda, ndetse ashimangira ko babikomora ku mpanuro abaha.Jean yabwiye umukuru w’igihugu ko yatangiye umushinga wo kubaka inzu ziciriritse zigera ku 1000 kandi ko icyo gihe bari bamaze kubaka 264 ,zatuyemo abagera ku 127 mu gihe cy’imyaka 2 gusa uhereye muri 2014.Yakomeje abwira Umukuru w’igihugu ko yabitewe n’umuhate afite wo gukoresha ubutaka neza no gutuza Abanyarwanda mu buryo buboroheye kandi butabahenze.Muri uyu mushinga we yanavuze ko bazubaka inzu imwe yaturamo imiryango 8 mu buryo bwo kwirinda kunyanyagiza amazu ahantu henshi hatandukanye, bivuze ko ikibanza gisanzwe giturwamo n’umuntu umwe cyahawe ubushobozi bwo gutuza 8 bafite imiryango.Uyu mushinga wa Dubai wakiriwe neza n’amashyi yabari bitabiriye, ndetse yizeza Perezida Kagame kuzayamumurikira ubwo azaba yaruzuye mu rwego rwo kumushimira no gushima intambwe nziza yateje igihugu no kumwereka ko bamushyigikiye.Izi nzu za Dubai zaje kugwira abazituyemoHashize iminsi ku mbuga nkoranyambaga hasakaye amashusho y’umubyeyi watabazaga Leta kumufasha, nyuma yo kugura inzu n’ikigo Urukumbuzi Company Ltd cya Nsabimana Jean uzwi nka DUBAI, ariko igahirima itamaze kabiri.Uyu mubyeyi yavugaga ko inzu yaguze mu nyubako z’Urukumbuzi Real Estate ziherereye mu Murenge wa Kinyinya, Akagari ka Murama mu Mudugudu w’Urukumbuzi yamuteje igihombo gikomeye.Mu ijwi ryuje ikiniga yagize ati” Murebe ukuntu batwubakiye, ituguyeho.Uwo haruguru aguye kuwo hepfo. Ubu iyo abana baba baryamye mu nzu biba bibaye gute? Ni gute umuntu yubaka, akubaka ibintu nkibi?”Nsabimana Jean bakunda kwita DUBAI, yisobanura kuri iki, yabwiye ikinyamakuru Umuseke ko nawe yatunguwe n’ibyabaye kuko atari abyiteze.Ati“Amazu yo muri 2013, 2014,2015,mu by’ukuri ntacyo mfite kukubwira. Uko wabyumvise nanjye niko mbibona. Bisa nk’ibyantunguye .”Akomeza ati” Urumva mu myaka 10 , ibyo nkubwira Biragoye. Twagerageje ibyo twabonaga byashobokaga kugira ngo abantu babone aho gutura, rero nanjye maze iminsi ntanahari ndi kubibona gutyo, nta bintu binini cyane nakubwira.”Izingiro ry’ikibazo mu myubakire ya Urukumbuzi Real Estate?Hari raporo y’ubugenzuzi yakozwe kuwa 23 Nzeri 2017, n’Ikigo cy’Igihugu Gishinzwe imiturire gifatanyije n’Umujyi wa Kigali, igaragaza ko hari ibyo icyo Kigo cyasabwe gukosoraa ariko nyiracyo akavunira ibiti mu matwi.Iyo raporo yagaragaza ko muri ubwo bugenzuzi basanze hari ibibazo byinshi izi nyubako zitari zujuje.Mu igenzura ry’Ikigo cy’Igihugu Gishinzwe imiturire, RHA n’umujyi wa Kigali wari uhagarariwe n’Akarere ka Gasabo, ryasanze ibijyanye n’ubunyamwuga mu myubakire biri ku rwego rwo hasi.Iryo genzura ryerekanaga ko nta nyandiko (Documents) zerekana ko nta bayobozi (Staff) bashinzwe gukurikirana inyubako, nta Injeniyeri wihariye, nta muntu ushinzwe gukurikirana site (Site Manager ) uretse gusa Nsabimana Jean ari nawe nyiri umushinga.Mu bindi ni uko izi nyubako zagaragaye ko nta muntu ushinzwe ubugenzuzi bw’iyi nyubako (supervisor) zari zifite.Iyo raporo inenga ko mu bijyanye n’imyubakire y’izi nyubako nta buryo bwagenwe bwo kuyobora amazi, bityo ko imvura nyinshi ishobora kuza igasenya.Hanagaragajwe impungenge z’uburyo ibikoresho byo kubaka bakoresheje bitujuje ubuziranenge birimo fer à béton ndetse ko amatafari yahirima mu gihe yahura n’imvura.Ikindi ngo uburyo insiga z’amashanyarazi zashyizwe mu nzu biteye impungenge ndetse n’ibinogo bifata amazi byagaragajwe ko bitujuje ibisabwa n’urundi ruhuri rw’ibibazo byagaragajwe muri yo raporo.Perezida Kagame yashinje uburangare abayobozi…Umukuru w’igihugu yanenze abayobozi bakora amakosa birengagiza gukurikirana ibikorwaremezo byubakwa.Ati “Muragiye mwubatse inyubako izo arizo zose, muratekinitse, ejo inkuta z’inyubako zigize zitya ziraguye zishe abantu. Kuki atari wowe ubabazwa?”Mu bisubizo Minisitiri w’ibikorwaremezo yahaye umukuru w’igihugu, yavuze ko hari imikoranire mibi hagati y’inzego.Ati” Nyakubahwa biragaruka kuri cya kibazo cy’imikoranire na cya kibazo cyo guhishirana no kudatanga amakuru ku gihe.”Ubusanzwe izi nyubako zahawe icyangombwa cyo kubaka muri Gicurasi 2013, biteganyijwe ko zizura mu myaka itatu(3). Ni umushinga wari ugamije kubaka inzu ziciriritse.Ku ikubitiro hubatswe inyubako y’imiryango 264 ndetse icyiciro cya kabiri hubakwa inyubako 8(Apartment)Raporo zo mu mwaka wa 2015 na 2017 zakozwe n’Ikigo Gishinzwe guteza imbere imiturire mu Rwanda n’umujyi wa Kigali wari uhagarariwe n’Akarere ka Gasabo, zagaragaje ko hakozwe amakosa atandukanye arimo no gukoresha ibikoresho bitujuje ubuziranenge.Kurikira ikiganiro:

Chili: Abantu 122 baguye mu nkongi, abandi benshi barakomereka. Ni inkongi yaturutse mu ishyamba, ikwirakwira vuba vuba igera mu bice bituwe n’abantu, yica abantu ndetse yangiza n’ibintu birimo imodoka, hafi hegitari 26,000 zihinduka umuyonga. Abashinzwe ubutabazi bwo kuzimya inkongi bagera ku 1400, abasirikare 1300 ndetse n’abakorerabushake, bose bageze ku munsi wa kane bahanganye n’iyo nkongi nk’uko byatangajwe n’Urwego rushinzwe kugenzura no gukumira ibiza muri Chili (Senapred). Umuvugizi wa Minisiteri y’umutekano imbere mu gihugu cya Chili, Manuel Monsalve, ati "Tugomba kuvuga ko dushingiye ku makuru aturuka kwa muganga, hari abantu 122 bamaze gupfa, muri bo imirambo 32 yonyine ni yo yamaze kumenyekana”. Perezida wa Chili, Gabriel Boric, asura ahibasiwe n’inkongi y’umuriro ejo ku itariki 4 Gashyantare 2024, yagize ati "Umubare uraza kwiyongera, tuzi ko umubare uza kwiyongera ku buryo bukomeye”. Umuyobozi w’Akarere ka Viña del Mar, Macarena Ripamonti, na Guverineri wa Valparaíso, Rodrigo Mundaca, bombi batangaje ko abantu babarirwa mu magana baburiwe irengero, nk’uko byatangajwe n’Ibiro ntaramakuru by’Abafaransa, AFP. Perezida Gabriel Boric, yavuze ko Igihugu cye kiri mu gahinda gakabije, gatewe n’icyo kiza gikomeye kije nyuma y’umutingito w’Isi wari ufite ubukana wa 8.8, wabaye mu 2010, ugakurikirwa na Tsunami yabaye muri icyo gihugu ku itariki 27 Gashyantare 2010, ikica abantu basaga 500. Umuturage witwa Lilian Rojas, w‘imyaka 67 utuye aho muri Viña del Mar, agace kamwe mu twibasiwe n’inkongi, yasigaye mu matongo gusa, akaba yavuze ko "nta nzu n’imwe yasigaye aho yari atuye”. Rodrigo Pulgar, na we utuye aho i Valparaiso, yagize ati "Byari nko mu kuzimu, ibintu biturika hirya no hino, nagerageje gufasha umuturanyi wanjye kuzimya imodoka ye, ubwo inzu yanjye na yo iba ifashwe n’inkongi inyuma, mbese yari nk’imvura y’ivu gusa”. Ni inkongi bivugwa ko yatewe n’igipimo cy’ubushyuhe kiri hejuru cyane, ariko Minisitiri w’umutekano imbere muri icyo gihugu, Carolina Toha yavuze ko iteganyagihe ryatangiye gutanga icyizere, kuko ikirere cyatangiye guhehera. Umunyamakuru @ umureremedia

kubaho n'abana bavuka kuri umwe mu bashyingiranywe, hakaba n'abantu bafitanye amasano n'uwapfuye, nyamara ko abo bose itegeko ritabarengera kimwe. Asobanura ko kuba uwapfakaye ahabwa uburenganzira bwo kugumana umutungo wose nyuma y’urupfu rw’uwo bashyingiranywe, akawukoresha icyo ashaka kandi n’abandi bazungura bawukeneye, nyuma akaba umuzungura w’uwo bari barashyingiranywe, bigaragaza ko yahawe uburenganzira bw’umurengera ugereranyije n’abandi bazungura, akaba ari nabyo bikunda guteza amakimbirane mu muryango kandi ihame ari uko Leta ariyo igomba gukumira amakimbirane no kurengera umuryango. Asoza avuga ko Leta igomba guha abazungura bose uburenganzira ku mutungo wasizwe n’umubyeyi wabo aho kugira ngo wikubirwe n’uwapfakaye wenyine. [153] Me Umulisa Kayigamba Alice umwunganira, avuga ko anenga itegeko ry'izungura kuba ryarateganyije ko iyo umwe mu bashakanye apfuye umutungo wose wegukanwa n'uwapfakaye, akaba yawugurisha cyangwa akawukoresha ikindi ashatse cyose, mu gihe abandi bazungura badafite uburenganzira kuri uwo mutungo. Avuga kandi ko kuba mu mutungo uzungurwa haba harimo 50% y'umugore na 50% y'umugabo ariko umwe yapfa, usigaye bakamwongera mu bagomba kuzungura 50% y’uwapfuye, bigaragaza ko uwapfakaye ahabwa uburenganzira bw’umurengera ku mutungo wa nyakwigendera ugereranyije n’abandi bazungura, akaba aribyo biteza amakimbirane mu muryango. Ashingiye kuri izo mpamvu zose, yemeza ko ingingo ya 52, igika cya 3 n’iya 75 z’Itegeko Nº 27/2016 ryo ku wa 08/07/2016 ryavuzwe haruguru zinyuranije n’ingingo ya 15, iya 18 n’iya 34 z'Itegeko Nshinga rya Repubulika y’u Rwanda ryo ku wa 4/06/2003 ryavuguruwe mu 2015. [154] Me Kayitesi Petronille avuga ko ingingo ya 52, igika cya 3 n’iya 75 z’Itegeko Nº 27/2016 ryo ku wa 08/07/2016 ryavuzwe haruguru zitanyuranyije n’ingingo ya 15, iya 18 n’iya 34 z'Itegeko Nshinga kuko zitavangura abazungura cyangwa ngo ziteze amakimbirane mu muryango, ahubwo zirinda uwapfakaye kugira imibereho mibi ugereranyije n’uko yari abayeho uwo bari barashakanye akiriho, cyane cyane ko agumana inshingano zo kurera abana babo n’ab’uwapfuye bemewe n’amategeko, bakazazungura igihe giteganywa n’amategeko kigeze. [155] Akomeza avuga ko kuba ingingo ya 75 y’Itegeko ryavuzwe haruguru iha uburenganzira uwapfakaye bwo kugira uruhare mu izungura ry’umutungo wasizwe n’uwo bari barashyingiranywe, nta kibazo biteye, ko ahubwo iyi ngingo yari ngombwa cyane kuko bitumvikanaga ukuntu uwapfakaye yahezwaga mu izungura ry’umutungo w’uwo bashakanye kandi aba yaragize uruhare mu kuwushaka, ko rero nta vangura biteza kandi ntawe byagombye kubangamira kuko umutungo uba usanzwe ari uwe n’uwo bashyingiranywe. [156] Me Kabibi Speciose yongeraho ko kuba uwapfakaye yagira uruhare rwo kuzungura 50% y'umutungo ntawe byagombye kubangamira, ko nta n’ivangura biteza kuko uwapfakaye nawe ari mu bafashwaga n'uwapfuye, ubwo burenganzira akaba ataragombaga kubwamburwa. [157] Uwineza Odette na Dr Turamwishimiye Rose, bahagarariye Ishuri ry’Amategeko rya Kaminuza y’u Rwanda, bavuga ko ingingo ya 52, igika cya 3, y'Itegeko No 27/2016 ryavuzwe haruguru iha uwapfakaye amahirwe aruta ay'abandi bazungura kuko ahabwa uburenganzira bwo kugumana umutungo ugomba kuzungurwa kandi itegeko ritarashyizeho umurongo wo kuwucunga, bikaba bishobora kurangira abandi bazungura babuze icyo bazungura kuko uwapfakaye atabujijwe kuwugurisha cyangwa kuwutanga. Basanga ibyo binyuranyije n’ingingo ya 15, iya 18 n’iya 34 z’Itegeko Nshinga rya Repubulika y’u Rwanda ryo ku wa 04/06/2003 ryavuguruwe mu 2015. Banavuga ko kuba ingingo ya 75 y’Itegeko ryavuzwe haruguru yarahaye uwapfakaye ubureganzira bwo kuzungura mugenzi we ntaho bibangamiye ingingo z’Itegeko Nshinga zavuzwe haruguru. UKO URUKIKO RUBIBONA [158] Mbere yo gusuzuma niba ingingo ya 52, igika cya 3 n’iya 75 zavuzwe haruguru zinyuranyije n’Itegeko Nshinga, ni ngombwa kwibutsa ko ibisobanuro byatanzwe kuri amwe mu mahame y’Itegeko Nshinga avugwa muri uru rubanza, ni ukuvuga ihame ryo kureshya imbere y’amategeko rivugwa mu ngingo ya 15, iryo kurengera umuryango rivugwa mu ngingo ya 18 n’iryo kugira uburenganzira ku mutungo rivugwa mu ngingo ya 34 z'Itegeko Nshinga rya Repubulika y’u Rwanda, bishingirwaho no mu bice bigiye gukurikira. [159] Nk’uko byasobanuwe haruguru, ingingo ya 52, igika cya 3 y’Itegeko Nº

Ebola mu ngagi na ho irashoboka, hari ingamba zafashwe - RDB. Agira ati "Ingagi ifite uturemangingo tw’isano y’umuntu tungana na 99%, hakaba rero hari ingamba zafashwe, aho abavuzi bazo hamwe n’abazikurikirana bamaze guhabwa amahugurwa". Avuga kandi ko abasura ingagi n’ababajyanayo bagomba kubanza gukaraba intoki, ariko ko hashyizweho na gahunda yo gukumira no kuvura abantu n’ingagi mu gihe icyo kibazo cyaramuka kigaragaye mu Rwanda. Belise Kariza avuga ko mu mwaka wa 2005 icyorezo cya Ebola kijya kwaduka mu bihugu bya Afurika y’Iburengerazuba, ngo cyahitanye ingagi zitari izo mu misozi miremire zigera ku bihumbi bitanu. Ati "Urumva ko Ebola iramutse ifashe ingagi cyaba ari ikibazo ku Rwanda, impungenge zirahari kuko iri mu gace ziherereyemo ka pariki y’ibirunga ihuriweho n’ibihugu by’u Rwanda, Congo na Uganda". Kuri ubu izi nyamaswa zifatwa nk’iziri mu nzira yo kuzimira ku isi kuko zisigaye muri pariki ihuriweho n’ibi bihugu bitatu, ziragera ku 1004 gusa kandi ubwiyongere bwazo ngo buba buri ku muvuduko muto cyane. Uyu muyobozi muri RDB akomeza asobanura akamaro ingagi zifitiye u Rwanda, aho avuga ko iyo amahanga arutekereza mu bukerarugendo arumenyera ku ngagi zo mu misozi miremire. Mu mwaka ushize wa 2018 ingagi ngo zinjirije u Rwanda amadolari miliyoni 19 (akaba ahwanye na miliyari zirenga 17 z’amafaranga y’u Rwanda). Kuva mu mwaka wa 2017 kugeza ubu igiciro gisabwa umuntu wifuza gusura ingagi ni amadolari 1,500 akaba ari amafaranga y’u Rwanda agera kuri miliyoni imwe n’ibihumbi 400. Mu muhango ngarukamwaka wo kwita izina abana b’ingagi ku nshuro ya 15 muri uyu mwaka, abana b’ingagi 25 ni bo bazitwa amazina ku itariki ya 06 Nzeri 2019.

Luvumbu na rutahizamu wo muri Congo mu batangiye imyitozo ya Rayon Sports (AMAFOTO). Ni imyitozo yabereye aho iyi kipe isanzwe ikorera imyitozo ahazwi nko mu Nzove, aho iyi myitozo yitabiriwe n’abakinnyi basanzwe ba Rayon Sports ndetse n’umukinnyi Héritier Nzinga Luvumbu iyi kipe imaze iminsi isinyishije. Abakinnyi 17 ni bo bakoze imyito yo kuri uyu wa Gatatu aho mu bakinnyi batitabiriye iyi myitozo ari Onana Willy Esombe, Eric Mbirizi, Eric Ngendahimana, Paul Were, Mussa Esenu, Raphael Osaluwe, Mitima Isaac, Moussa Camara n’umunyezamu Kabwiri Ramadhan. Mu bakinnyi bakoze imyitozo yo kuri uyu munsi hagaragaramo kandi undi mukinnyi Mundeke ukomoka mu gihugu cya DR Congo aho biteganyijwe ko agomba gusinyira iyi kipe yambara ubururu n’umweru mu rwego rwo kongera imbaraga mu busatirizi bwa Rayon Sports. Ikipe ya Rayon Sports yasoje imikino ibanza iri ku mwanya wa 5 n’amanota 28 aho irushwa amanota abiri n’ikipe ya mbere aho ifite amanota 30. Biteganyijwe ko ubwo imikino yo kwishyura izaba igarutse ikipe ya Rayon Sports izatangira icakirana na Musanze FC umukino biteganyijwe ko Rayon Sports ari yo izawakira. AMAFOTO: Eric RUZINDANA Umunyamakuru @amonb_official

Didier Drogba yifatanyije n’Abanyakigali muri Siporo rusange (Amafoto). Yitabiriwe n’abantu batandukanye barimo abari mu ihuriro Youth Connect Africa ririmo kubera i Kigali, n’abandi batandukanye barimo abafana b’ikipe ya Chelsea yo mu Bwongereza Didier Drogba yahoze akinira. Bamwakiranye urugwiro, na we yishimira uburyo bamwakiriye nk’uko aya mafoto abigaragaza. Amafoto: Plaisir Muzogeye Kugira ngo ubashe kureba andi mafoto menshi, kanda HANO Abanyamakuru ba Kigali Today @ kigalitoday

Rusizi: Barifuza ko kuri iyi nshuro nta ngengabitekerezo ya Jenoside yahaboneka. Hari abafatwa bagahanwa ariko hari n’ababikora rwihishwa ku buryo kubatahura bitoroha. Mu rwego rwo gukumira iyo ngengabitekerezo ya Jenoside, Akarere ka Rusizi kavuga ko kagiye gukora ubukangurambaga, aho abayobozi bagiye gutangira kuganiriza abaturage mu byiciro bitandukanye mbere yo gutangira kwibuka ku nshuro ya 25 Jenoside yakorewe Abatutsi. Umuyobozi w’Akarere ka Rusizi, Kayumba Ephrem, avuga ko ubutumwa barimo guha abaturage muri iyi minsi nibabwumva neza, ahamya adashidikanya ko bashobora kurangiza iminsi 100 yo kwibuka nta ngengabitekerezo ya Jenoside igaragaye mu karere. Ati “Gukumira ingengabitekerezo ya Jenoside ikunze kugaragara ku batarahigwaga, icya mbere ni ukubategura mu mitima yabo, bakigishwa bihagije kugeza aho bumva ko twese turi Abanyarwanda basangiye gupfa no gukira. Icyo gihe nibagera kuri urwo rwego bazumva ko na bo bagomba kwifatanya n’abababaye kandi bumve ko babafata mu mugongo aho kumva ko bakongera kubakomeretsa.” Bamwe mu bahagarariye inzego zitandukanye bavuga ko hakwiye gushyirwa imbaraga zidasanzwe mu myiteguro yo kwibuka, kugira ngo ibyifuzwa bizagerweho. Banenga n’abanga kwitabira ibiganiro bakifungirana mu ngo zabo, kimwe n’abanga gutanga ubuhamya bw’ibyo babonye mu gihe cya Jenoside. Ni byo uwitwa Mugabo Dani asobanura ati “Ubushize ahantu nakoreraga hari abantu bakuru b’abasaza bahagurutsaga bakabasaba gutanga ubuhamya bw’ibyo bibuka babonye byabereye aho batuye muri Jenoside, ugasanga nta butumwa na buto yaha abantu, ahubwo bamwe bakavuga ko babyibagiwe, ugasanga nk’urubyiruko biduca intege kubera ko batadusangiza ku mateka ya Jenoside babonye. Ibi na byo tubifata nko gupfobya Jenoside.” Kayigire Vincent, umuyobozi wa Ibuka mu Murenge wa Kamembe we yagize ati “Hano muri Kamembe imyaka tuhamaze si mike ariko ikintu kijyanye n’ubwitabire kiragorana, abantu bava gucuruza aho kugira ngo bajye mu biganiro bakajya mu ngo bakikingirana mu bipangu kandi bigakorwa n’abantu bakagombye kuba ari bo batanga urugero rwiza abandi bakabareberaho.” Mu Karere ka Rusizi, muri 2018 hagaragaye ingero z’ingengabitekerezo enye, mu gihe muri 2017 hari habonetse 10. Ibi bigaragaza ko ingengabitekerezo igenda igabanuka, intego ikaba ari uko kuri iyi nshuro hatagaragara ingengabitekerezo n’imwe. Umunyamakuru wa Kigali Today/KT Radio @ EuphremMusabwa

Basketball-Zone V: U Rwanda rwabuze itike y’Igikombe cya Afurika. Ikipe y’Igihugu y’u Rwanda y’abatarengeje imyaka 18 muri Basketball, mu bahungu n’abakobwa, yatsindiwe na Uganda ku mikino ya nyuma y’Imikino y’Akarere ka Gatanu, ihita ibura itike yo kuzakina Igikombe cya Afurika. Ku wa Gatanu, tariki ya 14 Kamena 2024, kuri Lugogo Indoor Stadium , ni bwo hasojwe iyi mikino y’Akarere ka Gatanu yari imaze iminsi ibera i Kampala muri Uganda. Mu mukino w’abahungu Uganda yatsinzemo u Rwanda amanota 69-66, agace ka mbere k’umukino kegukanwe na Uganda ku manota 19-17, ariko u Rwanda rwahise rwigaranzura Abagande rubatwara agace ka kabiri ku manota 17-10. Amakipe yombi yagiye kuruhuka ingimbi z’u Rwanda ziyoboye n’amanota 34-29. Uganda yari imbere y’abafana bayo yaje mu gice cya kabiri cy’umukino yisize insenga, ihita yegukana agace ka gatatu ku manota 22-16, ihita iyobora umukino. Agace ka nyuma kari indyankurye kuko amakipe yombi yari yegeranye mu gutsindana. Gusa ariko, Uganda yatizwaga umurindi n’abakunzi bayo ni yo yegukanye agace ka nyuma k’umukino ku manota 18-16, ihita yegukana igikombe. Umunyarwanda Dylan Lebson Kayijuka ni we watsinze amanota menshi muri uyu mukino (amanota 26), ahita anahembwa nk’umukinnyi watsinze amanota menshi mu irushanwa ryose. Mu mukino wari wabanjirije uyu, abari n’abategarugori ba Uganda bari batsinze ab’u Rwanda ku kinyuranyo cy’amanota 30 (82-52), ihita yisubiza igikombe. Nibishaka Brighitte ni we wahembwe nk’uwafashe bwa mbere imipira yahushije inkangara (rebounds) inshuro nyinshi, mu irushanwa ryose. Nyuma y’izi ntsinzi, Uganda mu bahungu n’abakobwa yahise ibona itike yo kuzakina Igikombe cya Afurika muri Basketball y’abatarengeje imyaka 18 (2024 FIBA U18 AfroBasket) kizaba muri Kanama uyu mwaka, muri Afurika y’Epfo. ISHIMWE YARAKOZE SETH KEFA/UMUSEKE.RW

Nyagatare: Hashyinguwe mu cyubahiro imibiri 6 y’Abatutsi bishwe muri Jenoside. Mu Rwibutso rwa Jenoside rw’Akarere ka Nyagatare, kuri uyu wa Gatandatu tariki ya 1 Kamena 2024 hashinguwe mu cyubahiro imibiri 6 y’Abatutsi bishwe muri Jenoside yakorewe Abatutsi mu 1994. Imibiri itandatu yashyinguwe uyu munsi, harimo itanu yabonetse mu Murenge wa Nyagatare ahitwa Gakirage n’undi umwe wabonetse mu Murenge wa Tabagwe. Mu buhamya bwa Nyiracari Peace warokokeye Jenoside mu maranshi yagarutse ku itotezwa n’ubwicanyi Abatutsi bakorewe n’Interahamwe zifatanyije n’Abarundi babaga Rukomo kugeza ahungiye muri Pariki, aho yahuriye n’ibibazo bikomeye by’ubuzima nk’umubyeyi wari umaze igihe gito abyaye. Nyiracari ashimira ingabo za RPA zahagaritse Jenoside yakorewe Abatutsi mu 1994 kuko nyuma y’icuraburindi yanyuzemo akabura abavandimwe, inshuti n’abaturanyi ataheranwe n’agahinda kuko ubu asigaye abana neza n’Abanyarwanda bose mu mahoro. Yavuze ko icyizere cyo kubaho ari cyose kuko abasha kwibeshaho no kwita kub o mu muryango we. Yemeza ko kuba abarokotse Jenoside barigishijwe kubabarira ndetse bagahabwa ubufasha butandukanye byaramuteye imbaraga n’icyizere cy’ubuzima kiragaruka. Nyiracari Peace warokokeye mu maranshi akaba na we yashyinguye uwo mu muryango we, yavuze ko ashimishijwe cyane no kuba ashyinguye uwe mu cyubahiro ngo kuko yahoranaga agahinda ko kutamushyingura. Abafite ababo bashyinguwe mu cyubahiro bavuze ko bashimishijwe cyane n’iki gikorwa nyuma y’igihe kirekire bashakisha iyo mibiri. Uwingabe Thérèse Bukuba ati: “Naje hano mu rwego rwo gushyingura mu cyubahiro  data Bukuba, ndanezerewe cyane kuko imyaka 30 si mike utarashyingura umubyeyi wawe rero ndanezerewe cyane, ndashima Imana ko abateguye umugambi wa Jenoside bagamije kutumaraho batabigezeho Inkotanyi zaraje ziratubohora”. Yashimiye kandi ubuyobozi bw’Akarere bwababaye hafi bukabafasha kubomora ibikomere bya Jenoside ndetse bakanabubakira urwibutso rwiza rushyinguyemo ababo. Ati: “Iyo uhetse umutwaro wenyine urakuvuna ariko iyo ufatanyije n’abandi wumva ufite ingufu, ndabashima ariko uko mbivuga ndumva bidahagije, ndabashima bigari cyane”. Umuyobozi w’Akarere ka Nyagatare Gasana Stephen yihanganishije abarokotse Jenoside yakorewe Abatutsi mu 1994 by’umwihariko abashyinguye ababo uyu munsi, anabizeza ko Ubuyobozi buzakomeza kubaba hafi. Yashimiye abatanze amakuru kugira ngo imibiri iboneke. Ati: “Ndagira ngo nshimire abantu baduhaye amakuru yabo twashyinguye none, kuko imyaka 30 ni myinshi abantu batangaga amakuru tugashakisha imibiri tukayibura, kugeza uyu munsi tubashyingura, hari inzira byagiye binyuramo”. Gasana Stephen yasabye abaturage gukomeza gutanga amakuru y’ahari imibiri y’Abatutsi bishwe muri Jenoside yakorewe Abatutsi mu 1994 kugira ngo bashyingurwe mu cyubahiro ndetse anasaba abafite ibimenyetso by’amateka ya Jenoside kubizana bigashyirwa mu rwibutso.

Bigoranye Rayon Sports yatsinze Mukura VS muri ½ cy’Igikombe cy’Amahoro. Ni umukino ikipe ya Mukura VS yatanze Rayon Sports kuwinjiramo kuko ku munota wa mbere gusa Kamanzi Ashraf yayitsindiye igitego cya mbere. Iki gitego cyabaye nkigica intege abakinnyi ba Rayon Sports, Mukura VS yo biyibera imbaraga maze ku munota wa 29 itsinda igitego cya kabiri cyatsinzwe na Mukoghotya Robert kuri penaliti yaturutse kuri Samuel Ndizeye wakoze umupira n’akaboko igice cya mbere cyihariwe na Mukura VS cyirangira ariyo iyoboye n’ibitego 2-0. Igice cya kabiri cyari gitandukanye n’icya mbere maze kibera cyiza Rayon Sports yatangiye isimbuza havamo Nkurunziza Felicien asimburwa na Mucyo Didier Junior ariko kibera cyibi ikipe ya Mukura VS. Ibi byatangiye nyuma y’iminota ine gitangiye aho ku munota wa 49 Heritier Luvumu yatsindiye igitego cya mbere Rayon Sports ateye ishoti rikomeye umunyezamu wa Mukura VS Sebwato Nicholas. Uyu Heritier Luvumbu nyuma yasimbujwe hajyamo Iraguha Hadji byasaga nko gukomeza imbere mu gihe Ngendahimana Eric yasimbuye Rafael Osaluwe, Ojera Joackiam asimburwa na Ndekwe Felix ngo hakomezwe hagati mu kibuga. Izi mpinduka zatanze umusaruro ku munota wa 80 ubwo Iraguha Hadji yahaga umupira Ojera Joackiam nawe akaoroba umunyezamu atsinda igitego cya kabiri. Mbere yuko iminota itatu yinyongera irangira ku munota wa kabiri wayo Ishimwe Ganijuru Elie yahinduye umupira maze Leandre Essomba Willy Onana atsindira Rayon Sports igitego cya gatatu cyayihesheje intsinzi umukino urangira itsinze ibitego 3-2. Gutsinda uyu mukino Rayon Sports byayibereye nk’intambwe ya mbere igana ku mukino wa nyuma nubwo ifite umukino wo kwishyura izakiramo Mukura VS kuri Kigali Pele Stadium kuwa Gatandatu tariki 13 Gicurasi 2023. Umunyamakuru @UwimanaJeanJul1

Mu Rwanda hagiye gutangizwa shampiyona y’imodoka nshya zizwi nka ‘Cross Car’. Cross Car ni imodoka nto zitwarwa n’umuntu umwe, aho zishobora gukinirwa mu mihanda y’igitaka ndetse n’indi. Mu kiganiro yagiranye na IGIHE, Umunyamabanga Mukuru w’Ishyirahamwe ry’Umukino wo gusiganwa mu modoka, Ange François Cyatangabo, yavuze ko bateganya gutangiza Shampiyona nshya y’izindi modoka zitamenyerewe mu Rwanda. Ati “Hari imodoka nto zitwa Cross Car tugiye kuzana kuko ubu dufite ebyiri, navuga ko turi kugeragerezaho. Ubu twarazitumije duteganya ko mu mpera z’uyu mwaka zizaba zageze mu Rwanda maze utaha tugatangira shampiyona yazo.” Yakomeje avuga ko ari mu rwego rwo gukundisha abakiri bato uyu mukino, bityo bagatangirira ku modoka nto zizabafasha gutinyuka no kumenyera. Ati “Bizafasha abakiri bato gutangira kwitoza kuko tuzashyiramo ibyiciro bitandukanye bazakuriramo ku buryo bazagera mu modoka nini barabimenye bityo hakazajya haba shampiyona yazo isanga iya rally isanzwe.” Mu Rwanda hasanzwe irushanwa ry’imodoka rya Rwanda Mountain Gorilla Rally. Ni rimwe mu masiganwa y’imodoka aba buri mwaka ndetse ari ku ngengabihe ya Shampiyona Nyafurika yo Gusiganwa mu Modoka (ARC). Mu Rwanda hagiye gutangizwa amarushanwa ya Cross Car Amasiganwa ya Cross Car akomeje kuzamura igikundiro ku Isi Rwanda Mountain Gorilla Rally niryo siganwa rimenyerewe cyane mu Rwanda

Mont Kigali: Barishimira iterambere bagejejweho na Site y’imiturire Kigali III. Nyuma y’igihe bamwe mu baturage batuye ku musozi wa Mont Kigali ,mu umudugudu wa Ruhango , Murama na Ryasharangabo iherereye mu kagari ka Kigali umurenge wa Kigali akarere ka  Nyarugenge, bari mu bwigunge batewe no kutagerwaho n’iterambere,   bashima ibyiza bagejejweho n’ubuyobozi burangajwe imbere na Perezida wa Repubulika Paul Kagame,  kuri Site y’imiturire Kigali III bakatiwe kuri ubu bakaba bagerwaho n’ibyiza  by’iterambere. Mont Kigali: Barishimira iterambere bagejejweho na Site y’imiturire Kigali III Aba baturage bashima kongererwa agaciro kubutaka bwabo bwakaswemo site y’imiturire igizwe n’ibibanza birenga 1000, bikaba byaratumye bakora ku ifaranga kuko baguriwe kugaciro k’amafaranga menshi kubyo batari biteze, bashima byimazeyo amazi , umuriro n’amashuri byabegerejwe. Abatuye muri Site y’imiturire ya Kigali III bashima ibikorwa remezo begerejwe Uwizeye Claude ati “kuri ubu iwacu ni muri yora kashi, bitavuze ko tutazi kwizigamira cyangwa gukoresha amafaranga ibyaduteza imbere, iwacu twishyura ubwisungane mu kwivuza kugihe twibumbiye mu matsinda, turizigamira tukanagurizanya ndetse n’abana bariga. Tubitsa muri Sacco Kigali tukaba no muri Ejo Heza kugirango twiteganyirize.Ni ukuri Site yaduteje imbere. Imihanda na rigori biri kubakwa bitanga ikizere kiterembere rirambye Eric Hayinamura avuga ko Site ya Kigali III, abenshi bayifataga nko kubangiriza imirima yabo, ariko ashima ko ubutaka bwabo bwahinduriwe ibyo gukoreshwa bukava mu buhinzi bukajya mu gutura, bagakatirwa Site. Yagize ati “umurima wange nakuragamo 20.000 Frw mubyo yejejemo, wavuyemo ibibanza 4 ntangamo kimwe kuri 10.000.000 Frw nari gukura mumurima wose imyaka 9 mubyo nejeje. Ndashima ubuyobozi bwiza bwacu bwadutekerereje ibi byiza byo gutura ahari umuhanda na rigori”. Site y’imiturire igizwe n’ibibanza birenga 1000 Aha hakaswe Site Kigali III, hari hamaze igihe gito hari amakuru avugwa ko umuyobozi wa Site yishyuye ba rwiyemeza mirimo mbere y’abaturage, ko yaba yarabikoze mu nyungu ze bwite. Umuyobozi wa Site Mbyariyehe Jean Baptiste avuga ko bishyuwe biturutse kumasezerano bari bafitanye, yagize ati “ ba rwiyemeza mirimo bishyuwe kugeza ubu ntawurahabwa arenze 30% by’isoko bakoze, ayo bishyuwe kandi bakaba barayahawe hagati bamaze kugaragaza imirimo yabo yakozwe, mu gihe abaturage tumaze kubishyura ku kigero kirenga 65%”. Site y’imiturire igizwe n’ibibanza birenga 1000 Hari bamwe mu batutage bari baragaraje ko hari amakosa yakozwe n’ubuyobozi bwa Site mu gukata imihanda, harimo iyakuwemo. Umuyobozi wa site akaba atangaza ko imihanda yakuwemo byari mu nyungu z’abaturage. Agira ati “ imihanda ntiyayobejwe ahubwo yarahagaritswe kugirango habanze hishyurwe abafitemo ibikorwa, abaturage bakaba barabyitiranyije naho imashini yanyuze ishaka inzira yo gukomeza imbere”. Akomeza avuga ko nabavuga ko umuyobozi wa Site yabaye umukomisiyoneri w’abashaka ubutaka kurusha uko areberera inyungu zabo,avuga ko abaza kugura no gushaka ibibanza baza gushakira amakuru kubiro bya site, bitandukanye no kuba umukomisiyoneri. yagize ati “ ibi dukora biri munyungu z’umuturage kimwe n’abagana site yacu, kuko kugeza ubu ntabibazo birakirwa kubagura kimwe n’abagurisha ibibanza” Yagize ati “ ntakibazo na kimwe kuko n’amafaranga yose y’ibikorwa remezo uguze yishyura kugirango bimufashe kubona icyangombwa cyo guhita yubaka anyuzwa kuri konte ya site Kigali III iri mu murenge Sacco Kigali,dukora ibishoboka byose kugirango site itere imbere, bitandukanywe n’ibivuga ko biri munyungu z’umuntu kugiti cye,  Site yacu iyoborwa na komite si iyumuntu umwe” Hari bamwe mu baturage bavugaga ko Site yigaruriye bumwe mu butaka bwabo. Ubuyobozi bukaba  buvuga ko ubutaka buvugwa ari ububa bwasigaye kumihanda yakaswe, umuturage yavuga ko ubutaka busigaye ntacyo bwamumarira agahabwa ingurane z’ubutaka bwe bukajya mu maboko ya komite ya site , ari nabwo buvamo ingura zifasha kwishyura abingirijwe n’ibikorwa remezo. Imiterere ya Site ya Kigali ya III Site ya Kigali III iherereye mu midugudu itatu ariyo Murama, Ruhango na Ryasharangabo, igize akagali ka Kigali mu murenge  wa Kigali, akarere ka Nyarugenge umujyi wa Kigali. Site iri hejuru y’umudugudu Bwiza Riverside Homes Site ya Kigali III iherereye ku musozi wa Mont Kigali, hejuru y’umudugudu Bwiza Riverside Homes, kuri metero 300 uvuye ahitwa ku ryanyuma I Nyamirambo, kuri metero 150 uvuye mu mudugudu wa Norvege I Karama . Site ya Kigali III ikaba ifatanye n’ishuri rya Groupe scolaire de Kigali, hejuru y’umuhanda mushya wa kaburimbo Nyamirambo – Ruliba. Site ya Kigali III yinjirwamo n’imihanda,umwe uturuka Nyamirambo, uturuka ahitwa National mu murenge wa Kimisagara, uturuka ahitwa ku giti cy’inyoni kimwe nuturuka Norvege. Jean Elysee Byiringiro / Indatwa.org

Urubingo. Urubingo (izina ry’ubumenyi mu kilatini "Pennisetum purpureum") ni ikimera. Ubwoko bwa French cameroun ni rwo rwiza kandi rutanga ubwatsi bwinshi kuruta ibindi byatsi. Kurukorera ntibigoye kandi ntirupfa gucika. Basiga cm 40 hagati y’imirongo na cm 20 hagati y’ingeli. Ubu ni uburyo bwifashishwa mu buhinzi aho batera ibyatsi bifite imizi miremire bigafata ubutaka bushobora kugenda bitewe ni isuri aha twavuga nka tiribusakumu, sitariya, mukuna.Ubu ni uburyo bwakoreshwaga kuva kera aho bateraga ibtatsi bifata amazi y’imvura ku mirongo bakurikije imiterere y’umusozi. iyi ni imirwanyasuri ifatana nibindi ibyatsi bifata ubutaka bityo bikorohereza amazi y’imvura kwinjira mu butaka.

kibazo. Muri Kanama 2017, Perezida Kagame yasabye inzego bireba zose guhagurukira abanyereza umutungo wa Leta, bakabiryozwa, kuko hari abakomeza kubikora ndetse bakanabyigamba. Icyo gihe yagize ati “Ntabwo abantu bajya banyereza ibintu cyangwa bakora ibintu nkana cyangwa bangiza, ngo bumve ko hari icyo igihugu kibagomba kurusha ko hari icyo bagomba igihugu. Abo bantu birirwa banyereza imitungo y’abaturage barangiza bagasa n’ababyigamba, n’iyo waba warabaye cyangwa ngo warashatse kuba Perezida w’igihugu bikakunanira, ntabwo biguha ubudahangarwa. Ubwo abumva barumva icyo mvuga, ibintu bigomba gusobanuka.” Mu nama Minisitiri w’Ubutabera akaba n’Intumwa nkuru ya Leta, Johnston Busingye, aherutse kugirana n’abahesha b’inkiko b’umwuga, yagarutse kuri iki kibazo cy’abanyereje umutungo wa Leta, ndetse n’amafaranga Leta iba yatsindiye mu nkiko atagaruzwa uko bikwiye. Icyo gihe Minisitiri Busingye yavuze ko Leta yafashe umwanzuro wo gutangatanga abayibereyemo umwenda mu mpande zose zishoboka, aho basaba serivisi, ku buryo ntawe uzajya ahabwa serivisi hari icyo agomba Leta. Uretse aba kandi, hari n’abagiye banyereza umutungo wa Leta, bagahungira mu bihugu byo hanze. Iki kibazo na cyo kiri mu byakunze kugarukwaho cyane mu nama z’umwiherero w’abayobozi bakuru, kigafatwaho imyanzuro ariko nta cyakozwe. Mu nama y’umwiherero wa 2016 cyavuzweho kinafatwaho umwanzuro wa kabiri, wavugaga gushyira imbaraga mu kugaruza umutungo wa Leta wanyerejwe no kurwanya ruswa iyo ari yo yose, kandi mu byiciro byose. Mu mwiherero uheruka wa 2018, iki kibazo nabwo cyagarutsweho, mu myanzuro bongeramo gukaza ingamba zo gufatira ibyemezo abatubahiriza inama z’Umugenzuzi Mukuru w’Imari ya Leta. Honorable Nkusi Juvenal wahoze mu Nteko Ishinga Amategeko akaba yari anakuriye komisiyo ishinzwe gukurikirana ikoreshwa ry’umutungo wa Leta yavuze ko iki kibazo koko kiri mu bikomeye byugarije igihugu, ari na yo mpamvu gihora kigaruka mu myanzuro y’umwiherero. Ati “Ni ikibazo gikomereye abanyarwanda, ariko kuba bihora bigaruka, ni uko abantu bahora bahinduka banahindura, buri wese akaza azanye ibye. Ni ukugira ngo Abanyarwanda bose bazagere aho bamva ko gucunga neza ibya Leta ari ikintu kiraje ishinga buri wese. Ntabwo ari n’ikintu cyarangira uyu munsi”. Hon Nkusi ariko avuga ko hari intambwe ihora iterwa, ndetse ko uko byahoze kera atari ko bikimeze, kuko ubu ngo abantu basigaye bacunga ibya Leta bikanga. Ati “Ntabwo bikiri mama wararaye, ntabwo waraye ubonye ibyabaye muri Kigali (Nyarugenge na Kicukiro)? Kera byabagaho se? Kandi ntacyo byishe kuba uwo mwanzuro wahora ugaruka”. Yungamo ati “Uko hagenda hagira igikorwa ni ukuvanaho gato gatoya, ku buryo bizagea aho abantu bakabona ko uzanyereza umutungo wa Leta bizamuhenda ku buryo atazongera kubyifuza”. Imikoranire y’inzego Inzego za Leta n’iz’abikorera na zo ziri mu bikunze kunengwa kuba zidahuriza hamwe ngo zuzuzanye, ari na byo bibyara imitangire mibi ya serivisi no kudatanga umusaruro ukwiriye. No mu mwiherero w’abayobozi uheruka, Perezida wa Repubulika Paul Kagame yasabye abayobozi mu nzego zose guhuza imikorere, kuko iyo abayobozi badakorera hamwe nta musaruro bashobora gutanga. Mu nama z’umwiherero kandi iki kibazo nabwo nticyahwemye kugarukwaho kikanafatwaho imyanzuro. Nko mu nama y’umwiherero ya 2017, iki kibazo cyafashweho umwanzuro wo kunoza ihuzabikorwa, imikoranire no guhanahana amakuru hagati y’inzego zose z’ubutegetsi bwite bwa Leta n’inzego z’ibanze hagamijwe kunoza no kwihutisha ishyirwa mu bikorwa rya gahunda za Leta. Appolinaire Mupiganyi, Umunyamabanga Nshingwabikorwa wa TI-Rwanda avuga ko hakiri byinshi bikeneye kunozwa mu mikorere n’imikoranire y’inzego. Avuga ko Transparency nk’umuryango urebera ku ruhande uko inzego zishyira mu bikorwa gahunda z’igihugu, ubabazwa cyane no kubona abantu bashingwa inshingano aho kuzubahiriza mu nyungu z’Abanyarwanda, bagatangira gutekereza inyungu zabo cyangwa ibibatanya mu myumvire, aho guhuriza hamwe. Nubwo

Kamonyi/FPR: Abanyarukoma bahamije ko Paul Kagame ntacyo azababurana kuko nabo ntacyo bamuburanye. Mu kwamamaza Paul Kagame nk’Umukandida rukumbi w’Umuryango FPR-INKOTANYI ku mwanya wa Perezida wa Repubulika, Abanyarukoma kuri uyu wa 05 Nyakanga 2024 bahamije ko amahitamo yabo mu matora ateganijwe ari “Igikumwe ku Gipfunsi”. Bizeje Uzziel Niyongira uhagarariye FPR-INKOTANYI(Chairman) mu karere ka Kamonyi ko kuba ntacyo baburanye Paul Kagame nawe ntacyo azababurana. Uzziel Niyongira(Chairman), yabwiye intore z’Umuryango FPR-INKOTANYI n’Abanyarukoma muri rusange ko“ Paul Kagame, niwe mukandida wacu. Uru rugendo rw’imyaka 30 niwe warutuyoboyemo, turishimye kdi turanyuzwe”. Nyuma y’umwanya utari muto Abanyamuryango baririmba indirimbo z’Umuryango, bavuga ibigwi bya Paul Kagame n’ibyiza bakesha FPR-INKOTANYI, Uzziel Niyongira yarababwiye ati“ Nta gushidikanya, ntabwo ari ibyo gukeka, iyi manda y’imyaka itanu 2024-2029 twe Abanyarukoma twarabirangije, icyo dusigaje ni ku itariki ya 15 Nyakanga, Igikumwe ku gipfunsi imbere y’ifoto ya Paul Kagame”. Yakomeje abibutsa ko nyuma yo kwitorera Paul Kagame bazava mu bwihugiko bagahita bahabwa urundi rupapuro bazatoreraho Abadepite b’Umuryango FPR-INKOTANYI. Avuga ku gutora Abadepite batanzwe n’Umuryango FPR-INKOTANYI nyuma y’uko bazaba bamaze kwitorera Paul Kagame ngo akomeze ayobore u Rwanda, yagize ati“ kubatora ni ugushyira igikumwe ku birango by’Umuryango FPR-INKOTANYI, bityo ukaba utoye Abadepite bazafasha Chairman wacu gutora amategeko meza abereye Abanyarwanda twese”. Yasabye abitabiriye iki gikorwa cyo kwamamaza Umukandida w’Umuryango FPR-INKOTANYI ko bajyana ubutumwa ku batabashije kuboneka, bakababwira ko gahunda ari ugutora Paul Kagame bashyira Igikumwe ku gipfunsi babisoza bakareba ahari ibirango bya FPR-INKOTANYI bakitorera Abadepite bayo. Uzziel Niyongira (Chairman), yakomeje abwira Intore z’Umuryango FPR-INKOTANYI n’Abanyarukoma muri rusange ko gutora Paul Kagame, gutora Abadepite ba FPR-INKOTANYI ari“ Ugutora Ubumwe bw’Abanyarwanda, Demokarasi y’Abanyarwanda ndetse n’Iterambere ry’Abanyarwanda rigera kuri buri wese”. Uretse kwamamaza Paul Kagame nk’Umukandida rukumbi w’Umuryango FPR-INKOTANYI ku mwanya wa Perezida wa Repubulika, hanamamajwe Abakandida Depite b’Umuryango FPR-INKOTANYI, aho abari kumwe n’Inkotanyi za Kamonyi bahagarariye abandi ari; Uwamahoro Prisca na Munyandamutsa Lean Paul. Biyeretse Intore z’Umuryango FPR-INKOTANYI n’Abanyarukoma muri rusange, babasaba gutora Paul Kagame na FPR-INKOTANYI bagakomeza kubaka u Rwanda rubereye buri wese. Dore amwe mu mafoto yaranze uyu munsi; Munyaneza Théogène

Indyo yuzuye n’isuku ni byo birandura imirire mibi - NCDA. Umuyobozi mukuru NCDA abitangaje mu gihe hatangijwe ukwezi ko kurandura igwingira mu bana bari munsi y’imyaka itanu, aho u Rwanda ruri ku kigero cya 33% mugihe intego muri uyu mwaka wa 2024, iri janisha ryagombaga kumanuka rikagera kuri 19%. Mu Karere ka Rubavu ahatangijwe ukwezi kw’imirire n’urugo mboneza mikurire mu kurwanya igwingira mu bana bari munsi y’imyaka itanu, imibare igaragaza ko kabarurwa abana bangana na 40% bafite imirire mibi. Umuyobozi mukuru NCDA avuga ko barimo gufasha Akarere ka Rubavu kurwanya igwingira kuko gafite imibare myinshi nubwo yafashwe muri 2020. Ingabire Assumpta agira ati, “Turasaba ababyeyi kugaburira abana indyo yuzuye irimo ibirwanya indwara, ibitera imbaraga birimo ibikomoka ku matungo, ikindi tubasaba ni ukugirira abana isuku, ibi bakabigeraho bakoresha imboga n’imbuto, tukaba tubereka uko akarima k’igikoni gakorwa kandi buri wese agomba kukagira.” Mu murenge wa Nyakiriba mu Karere ka Rubavu ahakorerwa ubukangurambaga, abana 34 bamaze gukurwa mu mirire mibi mu bana 44 babaruwe, naho mu karere ka Rubavu habarurwa amatsinda 64 agomba kurwanya imirire mibi mu karere kose. Bamwe mu babyeyi bafashijwe kurwanya igwingira mu bana bavuga ko kwishyira hamwe bituma bahindura imyumvire ndetse bagafashwa kwikura mu bukene Bagira bati, “Twe twazanye abana barwaye batubwira ko ari imirire mibi, ikigo nderabuzima cyaratugumanye, ndetse kiduha imirima, umurenge uduha imbuto kuko ntayo twari dufite, ubu turahinga tugasarura tukita ku bana bacu.” Bamwe muri aba babyeyi bavuga ko bigishijwe gutegura indyo yuzuye kandi bizera ko batazongera kurwaza imirire mibi kuko bashyizwe mu matsinda aho bakora ibikorwa byo kubitsa no kugurirazanya, ndetse abafite ubushobozi bukeya bagashobora gufashwa. Uretse ubukene, bamwe mu babyeyi barwaje imirire mibi bavuga ko igwingira rikururwa n’amakimbirane n’imyumvire. Ibikorwa byo kurwanya imirire mibi bizamara ukwezi, mu Karere ka Rubavu biteganyijwe ko bizagera ku bana 7500. Umunyamakuru @ sebuharara

Muri Bugarama barishimira umwanya wa mbere mu gutsindisha neza. Abarimu bafashe ingamba zo gukomeza kuba indashyikirwa mu myigishirize kandi bakanateza imbere imibereho yabo bihangira imirimo, ubuyobozi bw’umurenge nabo bubizeza kuzababa hafi mu kazi kabo ka buri munsi. Habanabakize J.Damascene ni umwarimu ku rwunge rw’amashuri rwitiriwe Mutagatifu Paulo Muko mu murenge wa Bugarama atangaza ko bishimiye itsinzi bagezeho kuba aribo baje kumwanya wa mbere mu gutsindisha neza mu karere ka Rusizi. Nubwo ngo bigaragara ko umushahara wa mwarimu ukiri hasi ugereranyije n’uko ibiciro bihagaze ku isoko , abarimu bo mu murenge wa Bugarama ntibabura gushimira Leta kuba yarabashyiriyeho koperative Umwarimu SACCO ibafasha kubona inguzanyo bakazabasha kugira icyo bigezaho. Uyu mwanya wa mbere umurenge wa Bugarama wabonye mu rwego rw’akarere ka Rusizi mu gutsindisha neza bazakomeza kuwubungabunga; nk’uko byatangajwe na Gatera Egide uyobora uwo murenge. Yasabye abarimu kwitabira umurimo ndetse anizeza ko ubuyobozi bw’umurenge buzakomeza kubaba hafi mu gukurikirana imyigishirize. Hanibukijwe kandi ko uburezi bw’umwana butareba mwarimu gusa ababyeyi basabwa gukurikirana imyigire y’abana babo bakamenya ko bajya ku ishuri kandi ko biga neza ndetse bakajya bafata n’umwanya wo kunyarukira ku mashuri bakaganira n’abarimu ku myigire y’abana babo. Kimwe n’ahandi mu gihugu, uwo munsi wabaye umwanya wo kwisuzuma umwarimu akabasha kumenya ibyo yagezeho noneho mu mwaka ukurikiyeho bikamufasha kumenya icyo yongera ndetse ukaba n’umwanya mwiza wo gusabana. Musabwa Euphrem

Kirehe Fc: Abakinnyi 20 bitahiye, umutoza atumwa ibyangombwa. Ku wa Gatandatu mu rukerera ni bwo abakinnyi bagaragaye n’ibikapu byabo batashye, bamwe batifuje ko amazina yabo atangazwa, bakavuga ko batashye kubera ikibazo cy’imibereho mibi barimo nyuma yo kwamburwa n’ubuyobozi bw’ikipe. Imwe mu myenda bishyuza harimo ibirarane by’amezi abiri ya nyuma ya shampiyona y’umwaka ushize, n’uduhimbazamusyi bagenerwa mu gihe ikipe yitwaye neza. Abo bakinnyi bababazwa n’uburyo bambuwe amafaranga ibihumbi bigera kuri 200 y’agahimbazamusyi buri mukinnyi yemerewe mu gihe batsinze umukino wa nyuma wa shampiyona ubwo bari mu makipe amanuka. Uwo mukino wabahuje na Mukura VS bayitsindiye ku kibuga cyayo 0-1, batungurwa no kubwirwa ko ayo mafaranga bazayahabwa bagarutse mu myitozo ya shampiyona ya 2017/2018, ariko na n’ubu bakaba batarayahabwa, ngo ni kimwe mu byabateye kureka imyitozo bagataha. Umwe mu bakinnyi baganiriye na Kigali Today yagize ati “Twarihanganye none turananiwe turatashye nibumva ko amafaranga yacu yabonetse bazadutumeho tugaruke mu myitozo, ariko mu gihe atabonetse ntituzagaruka”. Undi agira ati “Batwambuye amafaranga y’amezi abiri na za Primes, ntitwakina tutariye niyo mpamvu twitahiye nibayabona bazayohereze kuri mobile money tugaruke mu kibuga”. N’ubwo abo bakinnyi bavuga ko batashye kuko bambuwe, ubuyobozi bw’ikipe bwo buvuga ko abakinnyi basabye uruhushya rwo kujya kugura ibyangombwa bazakenera mu mikino ya shampiyona. Ubuyobozi kandi bukavuga ko mu ikipe hari umwuka mwiza nk’uko bivugwa na Habanabakize Celestin, Umuyobozi w’ikipe ya Kirehe FC wirinze kuvuga byinshi ku bijyanye no kwambura abakinnyi. Agira ati “Mu ikipe yacu hari umwuka mwiza, amakuru y’uko abakinnyi bagiye sinari nyazi ariko bari basabye umwanya wo kujya kugura ibikoresho, ubwo nibyo Umuyobozi w’ikipe yirinze kuvuga ku birarane ikipe ifitiye abakinnyi gusa yemeza ko biteguye neza Shampiyona, kandi bakazitwara neza kuko bafite abatoza n’abakinnyi bashoboye. Umutoza baherukaga gusinyisha byavugwaga ko yahagaritswe Kirehe FC mu minsi yamaze gusinyisha Ntakagero Omar nk’umutoza mushya wa Kirehe FC, n’ubwo kuvugana nawe bitadukundiye biravugwa ko ari mu nzira zerekeza mu gihugu cye cy’u Burundi gushaka ibyangombwa byuzuye yasabwe n’ubuyobozi bw’ikipe bimwemerera kuba mu Rwanda, naho andi makuru akaba avuga ko uyu mutoza yaba yamaze gutandukana n’iyi kipe. Ubwo twageragezaga kubaza aya makuru Umuyobozi w’ikipe ya Kirehe, yatubwiye ko kugeza ubu nta makuru yapfa guhita atangaza y’umutoza, gusa aza kutubwira ko bamutumye ibyangombwa, yaramuka abibuze bakazamenya icyo gukora. "Aka kanya ayo makuru ntacyo turayavugaho, nta makuru nahita ntangaza ku mutoza cyane ko ntazi n’ababivuga aho bayakuye, gusa igihari ni uko twamutumye ibyangombwa, aramutse atabibonye ni bwo hashobora kuzamo gutandukana, ariko abibonye yaza agakora akazi" Mu mwaka ushize w’imikino ikipe ya Kirehe yatozwaga na Sogonya Hamiss Cishi, akaba yaraje gusezererwa n’iyi kipe nyuma ya Shampiona, aho yari yayifashije kuza ku mwanya wa 11 ku rutonde rwa Shampiona n’amanota 32 Umunyamakuru @ mutuyiserv

Impanuka ikomeye itumye Kwizera Claude asezera burundu umukino wo gusiganwa ku mamodoka. Kwizera Claude wari uri kumwe n’umubiligi Chistophe Duquesne wari “Co-pilote” we, bakoreye impanuka ikomeye mu irushanwa rya Rally des Milles Collines byaviriyemo uyu Christophe urupfu ndetse na Kwizera Claude akavunika urutugu, ari nako imodoka barimo ya Sabaru Impreza N.12 yangirika bigaragara. Iyi mpanuka yabaye ku munsi wa kabiri w’iri rushanwa taliki ya 13 Ukuboza mu muhanda wa Kawangire-Rukara muri Gatsibo, iri mu byatumye Kwizera Claude afata umwanzuro wo guhagarika gukina iyi mikino burundu, icyemezo kuri we ngo byamugoye gufata. “Numvaga nakomeza gukina uyu mukino nkunda, kuko impanuka burya ziba zishobora kubaho buri gihe. Nyuma yo kubiganiraho n’umuryango wanjye ariko byabaye ngombwa ko mpagarika burundu”, Kwizera atangariza itangazamakuru. “Mu byukuri nafashe iki cyemezo kuko guhaguruka nkajya gukina abantu bagasigara bahangayitse nta kamaro kabyo”. Kwizera Claude utangaza ko yababajwe cyane n’urupfu rwa mugenzi we Dusquene, yahawe amezi atandatu n’abaganga yo kutagira icyo akora na kimwe, bivuze ko ari mu rugo kugeza mu kwa gatanu k’uyu mwaka. Mu buzima busanzwe, Kwizera Claude ni umwubatsi afite na kampani ibikora. Uretse gusiganwa ku mamodoka, ankina na Tennis ari nawo mukino azakomeza gukina. Kwizera Claude afite imyaka 43 y’amavuko, afite umugore n’abana 6 akaba ari umukristu mu itorero Bethesda Holy Church. Uyu mukinnyi wari mu bahatanira kurangiza umwaka wa 2014 ari we wa mbere mu gihugu, avuga ko azakomeza kujya atwara amamodoka yishimisha ariko ko atazongera kujya mu irushanwa nubwo yiteguye gutanga ubufasha ubwo ari bwo bwose kugirango uyu mukino utere imbere cyane ko ari na vice perezida w’ishyirahamwe ry’umukino wo gusiganwa ku mamodoka mu Rwanda. Jah d’eau DUKUZE

Nyamagabe: Batinye gushyingura ‘abishwe n’inkuba’. Abo ni Musabyimana Goreti w’imyaka 42 y’amavuko n’umwana we witwa Shumbusho Augustin w’imyaka 15 y’amavuko, mu gihe undi mwana we witwa Uwiringiyimana Richard w’imyaka 10, we inkuba ngo yamutwitse arakomereka ariko ku bw’amahirwe ntiyapfa. Umukuru w’umudugudu wa Uwurunazi byabereyemo witwa Nyabyenda Jean Claude yabwiye Kigali Today ko byabaye saa yine n’igice mu ijoro rishyira ku cyumweru tariki 10 Gashyantare 2019. Muri iryo joro ngo haguye imvura irimo inkuba nyinshi, umugore n’abana babiri bakaba bari mu nzu baryamye. Icyakora muri iryo joro icyo kibazo ntikigeze kimenyekana ahubwo ngo cyamenyekanye bukeye mu ma saa mbili za mu gitondo ku cyumweru ubwo umukobwa mukuru w’uwo mubyeyi yari agarutse mu rugo aturutse kwa nyina wo muri batisimu aho yari yaraye. Nyabyenda uyobora umudugudu byabereyemo ati "Uwo mukobwa yahageze abona harakinze akomanze yumva akana kamwe kavugira mu nzu kavuga ko kumva katameze neza, kavuga ko na nyina aryamye yanze gukanguka. Uwo mukobwa yabwiye ako kana karakingura asanga umubyeyi we n’umwana bashizemo umwuka." Uwo mukobwa yahise abibwira umukuru w’umudugudu usanzwe akora akazi ko gutwara abantu kuri moto, na we yihutira kugerayo, akoresha moto ye, umwana wari wakomeretse amujyana ku kigo nderabuzima cya Kitabi. Kwa muganga ngo bavuye uwo mwana ibikomere by’aho inkuba yamutwitse, ahita amugarura mu rugo. Umwe mu bakozi b’Umurenge ngo ni we wenyine wahageze Nyabyenda Jean Claude uyobora Umudugudu wa Uwurunazi muri uwo Murenge wa Kitabi akimara kumenya iby’icyo kibazo, ngo yahise abibwira Umunyamabanga Nshingwabikorwa w’Akagari ka Mukungu witwa Mukamana Phoibe ariko ategereza ko ahagera araheba. Ngo yabibwiye n’Umunyamabanga Nshingwabikorwa w’Umurenge wa Kitabi Nyandwi Eliezer, gusa na we ngo ntiyahagera, ahubwo abwira umukuru w’umudugudu ko niba abo bantu bapfuye bafata ibirago bakabashyiramo bakabashyingura kuko ngo nta kindi yabikoraho. Nyabyenda ati " Gitifu w’Umurenge namubwiye nti kugira ngo abantu bashyingurwe, ngwino unyandikire unsinyire niba wemeje ko abantu bashyingurwa nta ngaruka zizabaho, nta n’ikindi kibazo kizabaho, arambwira ngo oya shyingura, nanjye ndavuga ngo ntabyo nemeye." Nyabyenda uyobora Umudugudu wa Uwurunazi avuga ko yababajwe n’ayo magambo, agasanga bidakwiye ko muri iki gihe abantu bashyingurwa gutyo gusa mu kirago, badasuzumwe ngo hamenyekane koko niba bashizemo umwuka, ahubwo agasanga bari bakwiye gushyingurwa mu cyubahiro hifashishijwe amasanduku. Mu bandi uwo mukuru w’umudugudu yabimenyesheje barimo umuyobozi w’Akarere wungirije ushinzwe ubukungu ndetse na polisi ikorera i Nyamagabe kugira ngo baze babatabare. Ngo yabimenyesheje kandi n’umukozi wo ku Murenge wa Kitabi ushinzwe Imari n’Ubutegetsi witwa Mbananayo Rukinga Eric (bita Admin) akaba amushimira ko ari we wabashije kuhagera. Nubwo ariko uwo mukozi w’umurenge yahageze, ngo yirinze kwemeza ko abitabye Imana bahita bashyingurwa ubuyobozi bubakuriye budahari banzura ko bazabashyingura kuri uyu wa mbere tariki 11 Gashyantare 2019 wenda hari abandi bayobozi bahabonetse. Nyabyenda uyobora Umudugudu wa Uwurunazi avuga mu rwego rwo kubashyingura mu cyubahiro, yiyemeje gukoresha amasanduku ku mafaranga ye bwite, agura imbaho n’imisumari, n’ibindi bikoresho byari bikenewe, byose hamwe bimutwara amafaranga y’u Rwanda abarirwa mu bihumbi 45. Ubuyobozi bw’Umurenge bwari buhagarariwe Umunyamabanga Nshingwabikorwa w’Akagari ka Mukungu Mukamana Phoibe Kigali Today ntiyabashije kumubona ku murongo wa telefoni kuko nimero ye itari iri ku murongo. Umunyamabanga Nshingwabikorwa w’Umurenge wa Kitabi, Nyandwi Eliezer, we yabwiye Kigali Today ko iby’uko ubuyobozi bw’umurenge butahageze atari byo kuko uwo mukozi w’umurenge Mbananayo Rukinga Eric yari ahagarariye ubuyobozi bw’umurenge. Nyandwi ati "kudashyingura ntibyatewe n’uko ubuyobozi butari buhari, ni ukubera ko hari ibyo twarimo dutegura. Twategereje ko umwana w’uwo mubyeyi uba i Kigali abanza kuhagera, hanyuma kuri uyu wa mbere ubuyobozi bw’akagari n’umurenge bufatanye kubashyingura mu cyubahiro. Ikindi ni uko habayeho ikibazo cy’imvura nyinshi bituma tutabona uko dushyingura kuri iki cyumweru." Nyandwi uyobora Umurenge wa Kitabi avuga ko we ubwe atabashije kuhagera kuko yabimenye mu gitondo ari mu rugendo ajya i Huye ariko ahita abwira umuyobozi wundi bafatanya kuyobora umurenge kuhagera. Abajijwe impamvu umuyobozi w’akagari atahageze, umuyobozi w’umurenge yavuze ko uw’akagari na we yabimenye hakeye kandi akaba atari ahari kuko yari yarasabye uruhushya rwo gutaha ubukwe i Huye, akaba yabimenye ari mu nzira ajya muri ubwo bukwe. Abajijwe impamvu umunyamabanga Nshingwabikorwa w’Akagari ka Mukungu, Mukamana Phoibe, akayobora nyamara ataha mu kandi Kagari ka Kagano na ko ko muri uwo Murenge wa Kitabi, umunyamabanga nshingwabikorwa w’umurenge yasobanuye ko ubusanzwe urugo rw’umuyobozi w’akagari ruba mu Kagari ka Kagano, ariko ko mu minsi ishize yagiriwe inama, asabwa kuba mu kagari ke ayobora, arabyemera ashaka icumbi mu mudugudu wa Gatare akaba ari ho ubu aba, agataha aho handi mu rugo rwe iyo yasabye uruhushya. Kuri iyi nshuro na bwo ngo yari yasabye uruhushya ku mugoroba wo ku wa gatandatu agaragaza ko azajya mu bukwe i Huye. Abitabye Imana barashyingurwa kuri uyu wa mbere Umunyamabanga Nshingwabikorwa w’Umurenge wa Kitabi yavuze ko basanze kujyana abitabye Imana kwa muganga kugira ngo basuzumwe koko niba bashizemo umwuka ndetse no kumenya icyo bazize bitari ngombwa kuko ngo byagaragaraga ko icyo bazize ari inkuba yabakubise. Ati "Ubundi hari ibimenyetso byagaragara ku kuboko k’uwo mwana warokotse, aho inkuba yamutwitse, bikaba ari ibimenyetso simusiga by’uko abo bantu bishwe bazize ikiza cy’inkuba, ntabwo ari ngombwa ngo bajye kwa muganga." Naho ku mafaranga ye bwite umukuru w’umudugu w’Urunazi Nyabyenda Jean Claude avuga ko yakoresheje mu gushaka ibyangombwa byo gukoresha mu gushyingura abitabye Imana, Umunyamabanga Nshingwabikorwa w’Umurenge wa Kitabi yavuze ko amafaranga yakoresheje azayasubizwa hifashishijwe ubushobozi bw’umurenge ndetse n’Akarere. Nyandwi uyobora umurenge wa Kitabi yahakanye iby’uko yabwiye umukuru w’umudugudu ngo bashake ibirago babashyingure kuko ngo nta kindi bari kubikoraho niba bapfuye. Ati "Ibyo by’ibirago ntabwo ari byo, wenda ni amagambo abantu bavuga. Kubashyingura byo twabiteganyaga mu cyubahiro cyabo, tuza kugira imbogamizi z’uwo mwana udahari ndetse n’imvura yabaye nyinshi. Ariko ubuyobozi bw’umurenge bwari buhari ndetse n’inzego z’umutekano zari zihari, DASSO bari bahari, polisi na yo yaje kuhagera." Imyiteguro irakomeza kuri uyu wa mbere, ku buryo uwo mubyeyi n’umwana we bashyingurwa mu cyubahiro gikwiye. Nyandwi uyobora Umurenge wa Kitabi ati "Ndirirwayo kuri uyu wa mbere ndaba mpibereye dufatanye kubashyingura, ndetse dukorane n’inama yo kubahumuriza." Ubuyobozi bw’Umurenge wa Kitabi kandi burizeza abana b’uwo mubyeyi basigaye gukomeza kubaba hafi no kubafasha. Umunyamakuru @ h_malachie

Riek Mashar afungiye muri Afurika y’Epfo. Umuyobozi utavuga rumwe n’ubutegetsi muri Sudani y’Epfo, Riek Mashar, uheruka no gukurwa kumwanya wa Visi Perezida, afungiwe muri Sudani y’Epfo kuva kuwa kabiri tariki ya 13 Ukuboza 2016 hagamijwe ko atakomeza kuzengura ibihugu ahunga.Ikinyamakuru The standards cyandikirwa muri Kenya, cyavuze ko Riek Mashar afungiye mu mujyi wa Pretoria mu nzu ifungirwamo abandi banyabyaha. Akigezwa muri iyo Gereza, Mashar yatswe bimwe mu byangombwa bye kugeza kuri Telefone ngendanwa ariko ikomeza (...)Umuyobozi utavuga rumwe n’ubutegetsi muri Sudani y’Epfo, Riek Mashar, uheruka no gukurwa kumwanya wa Visi Perezida, afungiwe muri Sudani y’Epfo kuva kuwa kabiri tariki ya 13 Ukuboza 2016 hagamijwe ko atakomeza kuzengura ibihugu ahunga.

Burundi: Perezida watowe agiye kurahira vuba asimbure Nkurunziza wari usigaje amezi abiri. Urwo rukiko rwasanze nta nzibacyuho igomba kubaho mu Burundi, ahubwo rwemeza ko Général-Major Evariste Ndayishimiye uherutse gutorerwa kuyobora u Burundi arahira vuba agasimbura Pierre Nkurunziza. Evariste Ndayishimiye yatorewe kuyobora u Burundi mu matora yabaye tariki 20 Gicurasi 2020, bikaba byari biteganyijwe ko azarahira mu kwa munani ubwo Nkurunziza yari kuzaba arangije manda ye. Icyakora urupfu rutunguranye rwa Perezida Pierre Nkurunziza rwabaye ku wa mbere tariki 08 Kamena 2020, rwatumye urwo rukiko rubona ko hari icyuho mu buyobozi bukuru bw’igihugu, rufata uwo mwanzuro wo gushaka usimbura Nkurunziza mbere y’igihe cyari giteganyijwe. Abanyamakuru ba Kigali Today @ kigalitoday

Nyabihu: Icyumweru cy’ibidukikije cyatangijwe n’ibikorwa byo kurwanya isuri. Ibi bikorwa byabereye mu murenge wa Jenda mu kagari ka Nyirakigugu, ahaherutse kwibasirwa n’isuri yangije imyaka igasenya n’amazu. Inkumirasayo zakozwe ku bufatanye bw’ubuyobozi n’abaturage zigera kuri 65. Senateur Evariste Bizimana na Depite Julienne Uwacu bari bitabiriye iki gikorwa bashishikarije abatuye akarere ka Nyabihu kwita kuri “checkdams” zakozwe bagakumira icyo ari cyo cyose cyazihungabanya kuko zibafitiye akamaro kanini mu kurwanya isuri. Abaturage kandi basabwe kwita ku bidukikije muri rusange no kwicungira umutekano, buri wese abigizemo uruhare, kugira ngo hirindwe amakimbirane n’ubwicanyi mu miryango. Abaturage basabwe kwita ku bana babo, bagakurikirana imikurire yabo ndetse n’imirire yabo hirindwa indwara ziterwa n’imirire mibi. Urubyiruko rwo rwasabwe kwitabira kwihangira imirimo mu rwego rwo gutegura ejo hazaza heza. Uretse umuganda wabaye kuwa 25 Gicurasi wakozwe n’abaturage batari Abadiventiste, no kuwa 26 Gicurasi, Abadiventiste b’umunsi wa 7 nabo bitabiriye igikorwa cy’umuganda, bacukura umuyoboro w’amazi mu kagari ka Rurengeri. Abanyeshuri bo mu kigo cya Rwankeri bari bitabiriye uyu muganda, n’abandi muri rusange bashishikarijwe kuba umusemburo wo kurengera ibidukikije aho bari hose ndetse no kubahiriza gahunda ziteganijwe muri iki cyumweru cy’ibidukikije, cyatangiye tariki 25/05-05/06/2013, hizihizwa umunsi mpuzamahanga w’ibidukikije. Safari Viateur

Hatangijwe urugerero rudaciye ingando mu karere ka Rubavu. Amakuru dukesha ururkuta rwa Twitter rw’akarere ka Rubavu, aravuga ko Umuyobozi w’Akarere, wifatanyije n’uyu murenge yabwiye abari aho ko ibikorwa batangiye ari ingenzi mu kuzamura imibereho n’iterambere ry’abaturage. Ati: "ibikorwa by’urugerero muzakora bizakomeza kunganira gahunda za leta zisanzweho zituganisha mu cyerekezo cyo kubaka igihugu twifuza". Ku ikubitiro inzego zinyuranye zikaba zifatanyije n’urubyiruko rw’umurenge wa Mudende mu muganda wo kubakira Abasigajwe inyuma n’amateka. Umunyamakuru @Annemwiza

Ntibishimiye serivisi bahabwa na SACCO Shyara. Bamwe muri bo baravuga ko bamaze iminsi itatu baza kuri SACCO batarabona serivise, bagasaba ko iyi SACCO yakongera abakozi cyangwa ikabemerera kujya kwishyuririra mu yandi ma Banki, nk’uko uwitwa Ndikumana Pierre abivuga. Agira ati “Nageze aha saa kumi n’imwe za mu gitondo nje kwishyura ubwisungane mu kwivuza, kandi maze iminsi itatu yose ariko bigenda kuko iyo amasaha yo gutaha ageze umukozi arigendera. Ubu imirimo yose twarayihagaritse kugira ngo tubashe kuza kwishyura aha.” Mukamurigo Velentine na we avuga ko amaze iminsi igera kuri itanu azindukira aho aje gufata amafaranga yakoreye muri VUP ariko akaba atarayabona. Ati “Nzagira umuruho nyakorera ndone ngire n’undi wo kuza kuyatwara nyabure, ubukene buranyishe kandi narakoze kubera ko bafite umukozi umwe, nibashyireho abandi kuko birakabije.” Umucungamutungo w’iyi SACCO Muragijimana Bonaventure, avuga ko kiri guterwa no kuba bafite umukozi umwe wakira amafaranga. Ati “Gahunda yo gushyiraho undi mukozi iri umwaka utaha, ndabasaba kwihangana, kuko nta handi aya mafaranga agomba kwishyurirwa, bitewe n’amasezerano SACCO dufitanye n’ikigo cy’ubwishingizi RSSB.” Umugenzuzi wa Mitiweli mu kigo nderabuzima cya Gihinga, Nzaba Vincent avuga ko abo baturage bashatse bakwishyurira no mu zindi Banki z’ubucuruzi ziherereye mu Mujyi wa Ruhuha, RSSB gifitemo konti. Ubuyobozi bwa SACCO Shyara buvuga ko muri iyi minsi barimo kwakira ababarirwa mu hagati y’150 na 200, mu gihe bari basanzwe bakira hagati ya 40 na 60 ku munsi.

Ibintu byihariye byabaye mu mateka ya Uzubekisitani. KU ITARIKI YA 19 GASHYANTARE 2009—Abayobozi batesheje agaciro icyifuzo cy’Abahamya ba Yehova bo mu mujyi wa Tashkent, ubwo basabaga ubuzima gatozi ku ncuro ya 16. Ikindi gihe bagiye basaba ubuzima gatozi ariko bakabubima, ni mu mwaka wa 1997, 1998, 2000, 2001, 2003, 2004, 2005 n’uwa 2006 KU ITARIKI YA 24 KANAMA 2006—Leta yahagaritse umuryango wo mu rwego rw’amategeko wo mu mujyi wa Fergana (LRO) MURI KANAMA 1999—Leta yongeye guha ubuzima gatozi Abahamya ba Yehova bo mu mujyi wa Chirchik n’uwa Fergana KU ITARIKI YA 1 GICURASI 1998—Leta yashyizeho itegeko rigenga imiryango yo mu rwego rw’idini kandi iyisaba kwiyandikisha isaba ubuzima gatozi. MU KUBOZA 1996—Leta yanze ubusabe bw’Abahamya ba Yehova bo mu mugi wa Tashkent, igihe basabaga ubuzima gatozi ku ncuro ya mbere KU ITARIKI YA 17 UKUBOZA 1994—Leta yahaye ubuzima gatozi Abahamya ba Yehova bo mu mujyi wa Chirchik n’uwa Fergana KU ITARIKI YA 8 UKUBOZA 1992—Ubutegetsi bushya bwashyizeho Itegeko Nshinga rishyigikira uburenganzira bw’ikiremwamuntu. KU ITARIKI YA 1 NZERI 1991—Uzubekisitani yabonye ubwigenge Mu myaka ya 1960—Abahamya ba Yehova bo mu mujyi wa Angren n’uwa Chirchik batanze raporo ya mbere y’umurimo bakoreraga muri iyo mijyi

Uganda: Umudepite yabeshyuje amakuru amubika ko yapfuye. Umudepite wo mu gihugu cya Uganda witwa Deogratius Kiyingi urwariye mu bitaro byo mu gihugu cya Thailand yamaganye amakuru avuga ko yamaze gushyiramo umwuka avuga ko ari abanyapolitiki babyihishe inyuma.Yagize ati “Ntabwo ari byo, naje hano abaganga barimo kunyitaho kandi uko meze ntabwo bikanganye. Ndabiginze ayo makuru ntimuyafate nk’ ukuri ndabizi ko arimo gukwirakwizwa”Iyi ntumwa ya rubanda ku wa Gatandatu w’ icyumweru gishize nibwo yafashe indege yerekeza kwivuriza mu bitaro bya (...)Umudepite wo mu gihugu cya Uganda witwa Deogratius Kiyingi urwariye mu bitaro byo mu gihugu cya Thailand yamaganye amakuru avuga ko yamaze gushyiramo umwuka avuga ko ari abanyapolitiki babyihishe inyuma.Yagize ati“Ntabwo ari byo, naje hano abaganga barimo kunyitaho kandi uko meze ntabwo bikanganye. Ndabiginze ayo makuru ntimuyafate nk’ ukuri ndabizi ko arimo gukwirakwizwa”Iyi ntumwa ya rubanda ku wa Gatandatu w’ icyumweru gishize nibwo yafashe indege yerekeza kwivuriza mu bitaro bya Phyanthai mu mugi wa Bangkok mu gihugu cya Thailand.Uyu mugabo ku ikubitiro yari afite ikibazo cy’ umwijima, uburwayi bwari mu mwijima nibwo byakomeje bugera no ku mpyiko. Yabanje kuvurirwa mu bitaro byo muri Kenya ariho yakuwe mu cyumweru gishize ajyanwa muri Thailand.Depite Kayingi yabwiye abamushyigikiye atiUbu nshobora kurya, abari ku ruhande rwanjye ntimugire ubwoba, ndimo koroherwa umuntu ku muntu vuba bidatinze nzaba nagarutse mu rugo”Hon. Kayingi arwajwe n’ umugore we akaba n’ Umunyamabanga wa muri Minisiteri y’ urubyiruko ushinzwe abana Florence Nakiwala Kiyingi.

Callixte Mbarushimana yavanywe ku rutonde rw’abazaburanishwa na ICC. Urugereko rw’ubujurire rw’urwo rukiko rwatangaje ko gufata icyo cyemezo byatewe n’uko ubushinjacyaha nta bimenyetso simusiga bwatanze bishinja Mbarushimana ku buryo yaburanishwa. Mbarushimana yari yarezwe n’ubushinjacyaha bw’urwo rukiko ibyaha by’intambara n’ibyibasiye inyokomuntu byakozwe n’umutwe wa FDLR muri Repubulika iharanira Demokarasi ya Congo. Umushinjacyaha w’urukiko, Luis Moreno Ocampo, mu itangazo yashyize ahagaragara yavuze ko uruhande rw’ubushinjacyaha rwakiriye icyo cyemezo cy’urukiko, ariko anavuga ko ubushinjacyaha butekereza uko bwazatanga ikindi kirego gishya muri urwo rukiko kizaba kigaragaza neza ibimenyetso simusiga bigaragaza uruhare rwa Mbarushimana mu byaha aregwa. Callixte Mbarushimana yahoze ari umuvugizi w’umutwe wa FDLR washyizwe ku rutonde rw’imitwe y’iterabwoba. Yafatiwe mu gihugu cy’Ubufaransa mu kwezi kwa cumi mu mwaka wa 2010, akaba aregwa ibyaha 13 birimo iby’intambara n’ibyibasiye inyokomuntu byakozwe n’umutwe wa FDLR mu burasirazuba bwa Repubulika Iharanira Demokarasi ya Congo. Mabrushimana kandi aregwa ibyaha byo gufata abagore ku ngufu, n’iby’iyicarubozo byakorewe abaturage bo mu burasirazuba bwa Congo. Abacamanza b’urukiko bari bategetse ko Mbarushimana arekurwa mu kwezi kwa cumi n’abiri k’umwaka ushize bavuga ko nta bimenyetso bifatika ubushinjacyaha bwatanze bimushinja. Uruhande rw’ubushinjacyaha rwajuririye icyo cyemezo, ariko kuri uyu wa gatatu tariki 30/05/2012 urugereko rw’ubujurire rwanze ubwo bujurire ruvuga ko n’ubundi nta bimenyetso bifatika ubushinjacyaha bwatanze. Ubushinjacyaha buvuga ko Mbarushimana ari we wari ku isonga ry’umutwe wa FDLR, ubwo uwo mutwe wicaga abaturage b’abasivili mu ntara za Kivu y’amajyepfo n’iyamajyaruguru muri Congo mu mwaka wa 2009. Kuva mu mwaka wa 2003 ubwo urukiko mpuzamahanga mpanabyaha rw’i La Haye rwashyirwagaho, Mbarushimana ni we ubaye uwa mbere urekuwe n’urwo rukiko kubera ibimenyetso bimushinja bidahagije. Cyprien M. Ngendahimana

Kwiyegereza Abana Bafite Ubumuga. Kwegereza Abana Bafite Ubumuga. Abana bafite ubumuga bamenyekanye cyane mu Rwanda, ariko urugero rwabo rwose rugaragaza ko nta bikorwa byo kwigisha cyangwa kugira icyo babasaba bahita bafasha. Ihuriro ry’Imiryango y’Abafite Ubumuga mu Rwanda (NUDOR) riravuga ko ubumuga bwabo bwose bufite umubano mwiza muri iki gihe. Ku rwego rwo gutanga uburezi buhamye, amashuri abanza n’ayisumbuye bakoreshwa mu gushaka inyungu zituma abana bafite ubumuga bagera ku bwana bwabo. Amakuru. Umubano w'abana bafite ubumuga n'ubushukanyi bwabo buri muri iki kigo Ubumwe Community Center, mu karere ka Rubavu mu burengerazuba bw'u Rwanda, ni igicuruzwa cya mahirwe cyashyizweho. Emmanuela Tuyishime, w'imyaka 24, afite ubumuga bw’amaguru yombi n’ukuboko, akaba yarabonye icyo kigo nk'umusaruro w'ibikorwa byiza. Mu gukora amafoto, umwuga wo kudoda, no mu kwigisha abana bafite ubumuga, Emmanuela avuga ko byandinze ubushukanyi bw’abasore bari hanze. Akomeza avuga ko kubana ubumuga ntibiga, kandi ashaka kubashukisha, kubabwira inzu kugira ngo ashobore kubohoka. Uwimana Pascal, w’imyaka 46, se w'abana batatu, ni umwe mu bafite ubumuga bw’amaguru yombi yari arashyiraho. Afite abana baba batatu bafite ubumuga butandukanye, aho kuba bamwe mu bakozi b'iki kigo. Pascal aragira ati: "Iyo ufite urugingo rwatakaye, urundi rugomba gukora cyane. Hari ijisho rivuyemo, irindi rigomba gukora cyane. Ubuze akaboko, akandi kagomba gukora cyane kugira ngo gahe abandi icyitegererezo." Iki kigo, cyashinzwe mu 2008, kibarura abakabakaba 1000, barimo abo gifasha mu kubigisha imyuga n'abo kigoboka mu rwego rw’ubuvuzi. N'ubwo bigoye, aba bakozi b'iki kigo bafite ubushobozi bwo kwiga ibintu bimwe na bimwe kandi bakabifata, bitewe n'ubwitwa 'autism'. Ubwo nasanze, bafitanye urugero mu kwiga umuziki. Isoko. Mu bihe byose, abana bafite ubumuga bavuga ko ubumuga bw'ingingo bushobora kuba imbogamizi ku muntu ubufite ariko ko atari impamvu yo kumva ko ubuzima buhagaze. Ikigo Ubumwe Community Center cyashinzwe mu 2008 n’abategamiye kuri leta, cyarabonewe mu gukomeza kwigisha abana bafite ubumuga. Kugira ngo umwana wawe afite umurimo mwiza muri iki kigo, baza kubaha ikigo cyashinzwe mu mwanya wawe, cyo kubafasha mu kubona insimburangingo, kubavuza, no kubigisha imyuga. Inama y'Umuryango w'Abibumbye (UNICEF). Mu bihe byose, UNICEF yashatse ibikorwa byiza kugira ngo abana bose bajye mu ishuri, buri mwana yabyaye mu muryango, no kuba n'ubumuga, bigerweho uburenganzira bwe bwose. Amakuru. Umwanditsi: Jean Claude Mwambutsa Igikorwa: BBC Gahuzamiryango i Rubavu Itariki: 19 Ukw'icumi 2023 Link: [Byandinze ubushukanyi bw'abasore bari aha hanze' – ubana ubumuga wize kudoda](https://www.bbc.com/gahuza/amakuru-64908874)

Karongi Tea Factory. Uruganda rw'icyayi rwa Karongi ni uruganda rukora icyayi rukitwa uruganda rwa Karongi, ruherereye mu intara y'iburengerazuba mu akarere ka Karongi hafi y'ishyamba rya Nyungwe, ni uruganda rwakoze icyayi cyabaye icyambere. Ruherereye hagati y' inganda zombi arizo Uruganda rw'icyayi rwa Gisovu na Uruganda rw'icyayi rwa Rugabano Tea Company

WHO yaburiye Afurika ’kwitegura ibihe bibi cyane’ biri imbere kubera Coronavirus. Umukuru w’ishami ry’umuryango w’abibumbye ryita ku buzima (OMS/WHO) yaburiye ibihugu by’Afurika "kwitegura ibihe bibi cyane" biri imbere kubera icyorezo cya coronavirus.Bose hamwe, abantu 16 ni bo bamaze kwicwa na coronavirus muri Afurika: batandatu mu Misiri, batandatu muri Algeria, babiri muri Maroc, umwe muri Sudan n’umwe muri Burkina Faso.Afurika ni wo mugabane kugeza ubu utarashegeshwe na coronavirus, ariko impuguke mu by’ubuvuzi zaburiye ko inzego zayo z’ubuzima zisanzwe zifite imikorere icumbagira zishobora kurengerwa ubushobozi byihuse kubera iki cyorezo.Ibiro ntaramakuru AFP bisubiramo amagambo ya Tedros Adhanom Ghebreyesus, umukuru wa OMS, agira ati:"Afurika ikwiye gukanguka...mu bindi bihugu, twabonye mu by’ukuri ukuntu iyi virusi ifata umuvuduko mwinshi nyuma y’igihe runaka iyo hari ikiyitije imbaraga".Ejo ku wa gatatu, igihugu cya Burkina Faso cyatangaje umuntu wa mbere wo muri Afurika yo munsi y’ubutayu bwa Sahara wishwe na coronavirus.Ni umugore w’imyaka 62 wari usanzwe anarwaye indwara y’igisukari (diabète).Abategetsi bavuga ko uwo murwayi yishe ari Rose Marie Compaoré, wari visi-perezida w’inteko ishingamategeko muri icyo gihugu.Muri Afurika y’Epfo, ejo ku wa gatatu abantu bayanduye bariyongereye bikomeye bagera ku 116, benshi muri bo bakaba ari abantu bari baragiye i Burayi.Uwo mubare urimo abarwayi 14 bavuye ku kuyanduzanya ko hagati mu gihugu.Mu karere k’ibiyaga bigari, ubu mu Rwanda hari abantu 11 basanzemo iyi ndwara, Tanzania batanu, Kenya barindwi, DR Congo 14 naho mu Burundi na Uganda iyi ndwara nta muntu barayisangamo.Inkuru ya BBC

Yanza; na we amugira nk’aba mbere, amwohereza kwa Cyabakanga cya Butare i Nyamweru. Na we amwohereza kwa Minyaruko ya Nyamikenke i Busigi. Minyaruko ati “Iyi nkuru uwayibwira Ndoli ya Ndahiro i Karagwe k’Abahinda. Kavuna akaryankuna ati: “Sindushye ndashonje!” (Kurya inkuna ni ukurigata imvuvu z’urwanga rw’isari rwumiye ku munwa kubera umunaniro n’inzara n’inyota). Nuko kwa Minyaruko bamuha impamba, Kavuna arahambira ajya i Karagwe k’Abahinda. Agezeyo abwira Nyabunyana ko Ndoli u Rwanda rumwifuza kuko ari inkomoko ya Ndahiro. Nyabunyana aranga ati “Musaza wanjye uko bamugize ndakuzi, sinakwiyoherereza umwana ngo bamugire nka se!” Ndoli yumvise ko Nyabunyana yanze aya Kavuna ararakara abwira nyirasenge ko agomba gutahukana na Kavuna. Nyirasenge amujyana mu gikari ahiherereye bajya inama. Bakiri mu muhezo, Kavuna aromboka ajya kubumviriza amabanga. Baramubona Nyabunyana ati “Yatwumvise azatuvamo, noneho ntimukijyanye!” Bacura inama yo kumusibira amayira. Bamaze kuyinoza, Ndoli ahera ko abunduka agaruka mu Rwanda. Ahageze agira amahirwe imvura irashyana ikomeza kugwa, imyaka irera haba ubukungu; rubanda bateruriraho ijambo ngo “Haje Ndoli ya Ndahiro”; riba akarande n’inkunga yo gukomera mu Rwanda kw’abami b’Abanyiginya. Ni naho muka Minyaruko yakurije kwita Ndoli Ruhanga ntazira; kuko ngo Ndoli yavugiye ku myugariro uwo mugore akabyara, inka zikabyara n’inkoko zigaturaga; ni ho kandi kuvuba byaturutse ngo “Umwami ni we utuma imvura igwa; biba inkomoko yo kwemeza ko Abasigi bo kwa Nyiramikenke bazi ubwiru bw’imvura; kuko Ndoli ava i Karagwe ari ho yabanje kuba, kandi Minyaruko akaba yari umwiru w’icyegera cya Ndahiro mu bandi banyamabanga, ari bo biswe abiru ubwami bumaze gukomera mu gihugu, biba umuhango wabo n’abana babo kugeza ku ndunduro y’ubwami mu Rwanda. Ngaho aho ubwami bw’Abanyiginya bwashingiye imizi buhereye kuri Ruganzu Ndoli bugakurakuzwa n’umuhungu we Mutara Semugeshi, Muyenzi wa Kaburabuza, ni we wasasanuye imihango y’ibwami n’ubuhake n’ibihe, afatanije n’Abaryankuna basigaye (abanyabanga ba sekuru Ndahiro) Mpande ya Rusanga n’abandi; bataritwa abiru iryo jambo ryadutse nyuma, rikomotse ku ryo mu Nkore ryitwa Abayiru =Abahutu. Ubwo Kavuna akaryankuna we yari yarapfuye; kuko Ndoli na nyirasenge bari baramugambaniye, kugira ngo atazagaruka mu Rwanda akarukozamo ibirenge kandi yarabibye ubwiru; ariko mu ipfa rye ntiyari abizi. Mu maza ye, yageze ku Kagera asanga baramusibiye amayira; abasare banga kumwambutsa arashoberwa. Amaze kubura epfo na ruguru, umuheto we awushyira ku ivi arawuvuna awirohana mu ruzi ariyahura. Nuko Ndoli amaze kumwiguranurira i Karagwe agaruka mu Rwanda; amaze kurubundura agororera abandi banyamabanga ba se ikuzo ryo kwitwa Abaryankuna. Ibyo biba ishimwe ry’uko bajyaga bahererekanya ubutumwa bwo kumugarura, bohera Kavuna aho rukomeye hose; baryegurirwa nk’aho ari bo barigendeye umutaga bakarirarira ijoro, bikabatera umuruho nka Kavuna byahobagije ajya i Karagwe gutarura mwene shebuja. Aho ni ho rubanda rwakomoye wa mugani ngo: “Ingoma uyirira inkuna ejo igakiza nkunzi (umutoni)” Kuva ubwo rero babona umuntu uhihibikanira ikintu ejo kigakindirwa undi (kigahabwa undi mu mwanya w’uwakiruhiye) bati “Yarushye uwa kavuna!” Kuruha uwa kavuna = Guhihibikanira ibizakindirwa abandi; kuruhira abatoni; gutahira cyamaramba. Inkomoko: Ibirari by’insigamigani

Mwana wanjye, ntukibagirwe inama zanjye kandi ujye uzirikana amabwiriza nguha. Nugenza utyo uzarama kandi uzagira amahoro asesuye. Umurava n'ukuri bijye bikuranga, ubitamirize nk'urunigi mu ijosi, maze ubyandike mu mutima wawe. Ibyo bizatuma ugira ubutoni n'ihirwe ku Mana no ku bantu. Wiringire Uhoraho n'umutima wawe wose, kandi ntukishingikirize ku buhanga bwawe. Mu migenzereze yawe ujye umuzirikana, na we azaboneza imigambi yawe. Ntukiringire ubwenge bwawe, ahubwo uzajye wubaha Uhoraho, wirinde ikibi. Ibyo bizabera umubiri wawe umuti, bihembure ingingo zawe. Wubahe Uhoraho umutura ku byo utunze, umuture umuganura w'umusaruro wawe, bityo ibigega byawe bizuzura ibyokurya, naho imivure yawe yuzure divayi. Mwana wanjye ntukange inama z'Uhoraho kandi ntukinubire imiburo ye. Koko rero Uhoraho acyaha uwo akunda, nk'uko umubyeyi acyaha umwana akunda. Hahirwa umuntu ugira ubwenge akagira n'ubushishozi. Kubugira biruta gutunga ifeza, inyungu yabwo iruta izahabu. Ubwenge burusha agaciro amasaro y'agahebuzo, ntawagira ikindi yifuza cyahwana na bwo. Ubwenge butuma umuntu arama, bukamuha ubukungu n'icyubahiro. Ubufite abaho mu munezero bukamuzanira amahoro. Ubwenge bumeze nk'igiti cy'ubugingo ku babufite, hahirwa abamaze kubushyikira. Uhoraho yahanze isi akoresheje ubwenge, arema ijuru akoresheje ubushishozi. Ubuhanga bwe bwazamuye amasōko y'ikuzimu aradudubiza, butuma ibicu bibyara imvura. Mwana wanjye, ujye ugira amakenga n'ubushishozi, ntuzabiteshukeho. Bizatuma ugira imibereho myiza kandi bikubere nk'urunigi utamirije mu ijosi. Ubwo ni bwo uzakomeza kujya mbere nta nkomyi, kandi ntuzigera uhungabana. Uzaryama nta cyo wikanga, uzisinzirira ibitotsi bikugwe neza. Ntuzatinya ibiteye ubwoba bigutunguye, cyangwa ibitero by'inkozi z'ibibi ziguhagurukiye. Koko Uhoraho azakubera umwishingizi, kandi azakurinda kugwa mu mutego. Ntukange kugirira neza ababikeneye, igihe cyose ubishoboye. Ntukarerege mugenzi wawe uti: “Genda uzagaruke ejo ni bwo nzaguha”, kandi ufite icyo umuha. Ntukagambanire umuturanyi wawe, kandi yaragufitiye icyizere. Ntukagire uwo utonganya nta mpamvu, igihe nta wagize ikibi agukorera. Ntukifuze kugenza nk'umunyarugomo, ntukigane imigenzereze ye, kuko Uhoraho yanga abagome urunuka, ariko agakunda abantu b'indahemuka. Uhoraho avuma urugo rw'umugiranabi, nyamara urugo rw'intungane akaruha umugisha. Uhoraho aseka abakobanyi, agatonesha abicisha bugufi. Abanyabwenge bazaragwa ikuzo, naho abapfapfa bakorwe n'isoni.

Kwibuka 30: Uwicishije mubyara wa Perezida Kagame aridegembya mu Bufaransa. Mu gikorwa cyo kwibuka ku nshuro ya 30 Jenoside yakorewe Abatutsi mu 1994, Perezida wa Repubulika y’u Rwanda Paul Kagame yatanze ubuhamya bw’abo mu muryango we bishwe muri Jenoside, akomoza kuri mubyara we wishwe agambaniwe na mugenzi we bakoranaga mu Ishami ry’Umuryango w’Abibumbye ryita ku Iterambere (UNDP). Mu nshuro 30 kwibuka Jenoside yakorewe Abatutsi ni  bwo bwa mbere Perezida Kagame yafunguriye Abanyarwanda n’Isi yose inkuru y’ibyerekeye umuryango we wishwe muri Jenoside yakorewe Abatutsi, kuko ubusanzwe ari inkuru adakunda kuvuga nk’uko yabikomojeho.   Yavuze ko uwo mubyara we yitwa Florence wari amaze imyaka 15 akorera UNDP mu Rwanda, ubwo Jenoside yakorerwaga Abatutsi yatangiraga we yaheze mu nzu ye yari hafi hafi y’ibirindiro bya Gisirikare bya Camp Kigali, ari kumwe na kisengeneza ke n’abandi bana ndetse n’abaturanyi, bose hamwe bageraga kuri 12. Perezida Kagame ati: “Telefoni yo mu rugo rwa Florence, yarakoraga ndetse namuhamagaye kenshi nkoresha telefoni yanjye yakoranaga n’icyogajuru. Igihe cyose twavuganaga yarushagaho kwiheba, ariko ingabo zacu ntizashoboraga kugera muri ako gace. Igihe Gen. Dallaire  wari Umuyobozi w’Ubutumwa bwa Loni bwo kubungabunga Amahoro yansuraga aho nari ndi ku Mulindi, namusabye kurokora Florence. Yavuze ko agerageza.” Ubwa nyuma yavuganye na Florence, Perezida Kagame yamubajije niba hari umuntu waba wabagezeho aramusubiza ati: “Oya. Atangira kurira, maze aravuga ati: “Paul, ukwiye guhagarika kugerageza kudutabara. Ntabwo tugishaka kubaho ukundi aho ari ho hose.” Mu buhamya bwe, Perezida Kagame yagize ati: “Avuga ibyo nahise numva icyo ashatse kuvuga. Yarankupye, icyo gihe nari mfite umutima ukomeye cyane ariko wacitse intege kubera ko numvise ibyo yageragezaga kumbwira. Mu gitondo cyo ku wa 16 Gicurasi nyuma y’ukwezi kw’iyicarubozo, bose barishwe. uretse umwishywa wanjye umwe wabashije gucika ngashimira umuturanyi wamuhishe.” Abajije Gen. Romeo Dallaire ibyabaye ku basirikare yohereje ngo bajye gutabara mubyara we n’abandi bari baheranye mu nzu,  yavuze ko abasirikare be bahuye na bariyeri y’Interahamwe yafi y’urugo rwe maze basubira inyuma ubwo. “[…] Hagati aho, yampaye andi makuru y’amabwiriza yaturutse kuri Ambasaderi w’Umuryango w’Abibumbye yo kurinda Abadipolomate n’abasivili b’abanyamahanga bahungaga n’inzira y’amaguru berekeza i Burundi, kugira ngo baticwa n’abitwaje intwaro. Ibyo bintu byombi byabereye igihe kimwe. Sinari nkeneye guhabwa amabwiriza ku kintu kigaragara nk’icyo, ni icyo nari ngiye gukora. Ariko abandi basirikare bari mu butumwa bw’amahoro bahunze Interahamwe zari kuri bariyeri… Sidenganya Gen. Romeo Dallaire. Ni umugabo mwiza, yakoze ibishoboka byose mu bihe bibi cyane kandi akaba yaranabaye umuhamya w’ukuri kenshi nubwo byashoboraga kumugiraho ingaruka.” Perezida Kagame yavuze ko mu ruhurirane rw’ibyo bikorwa bibiri, ari bwo yaje kuzirikana  agaciro gashingiye ku nzego zinyuranye z’ubuzima. Nyuma y’igihe ni bwo byaje kumenyekana ko Umunyarwanda wakoraga muri UNDP ari we wagambaniye bagenzi be b’Abatutsi abarangira abicanyi. Abahamya bamwibuka yishimira urupfu rwa Florence mu ijoro ryakurikiye igitero, ariko yakomeje akazi muri UNDP mu myaka myinshi yakurikiyeho na nyuma y’uko hari ibihamya bimushinja byabonetse. “[…] Uyu munsi aracyidegembya. Uyu munsi aba mu Bufaransa.” “Abarokotse tubafitiye umwenda…” Mu ijambo rye rirerie yatanze mu rurimi rw’Icyongereza, Perezida Kagame yashimye abarokotse Jenoside yakorewe Abatutsi bakomeje kugaragaza ubutwari mu gukora ibidashoboka basabwa kugira ngo u Rwanda rwunze ubumwe rubeho. Yavuze ko mu gihe cyo kwibuka imitima y’abarokotse yuzuye umubabaro n’ishimwe ku rugero rungana, ati: “Turibuka abacu bapfuye ariko tunashima icyo u Rwanda rwabaye cyo.” Yakomeje agira ati: “Ku barokotse muri twe, tubabereyemo umwenda. Twabasabye gukora ibidashoboka mwikorera umutwaro w’ubwiyunge ku bitugu kandi mukomeje kubikora, kandi buri munsi mukomeje gukorera igihugu cyacu ibidashobok,a turabashimira.” Umukuru w’Igihugu yavuze ko uko imyaka ishira abavutse ku barokotse, bakomeje guhangana no guceceka n’ubwigunge bituruka ku gukumbura abavandimwe batigeze bahura na bo cyanga abatarigeze babona n’amahirwe yo kuvuka. Ati: “Uyu munsi, namwe turabazirikana. Amarira yacu atemba ajya munda ariko dukomeza kujya mbere nk’umuryango.  Abanyarwanda batagira ingano na bo banze kumvira ababashishikarizaga gukora Jenoside. Bamwe muri bo batanze ikiguzi kirenze kuri ubwo butwari, bityo turabibuka.” Yavuze ko urugendo rw’Abanyarwanda rwabaye rurerure kandi rwari rukomeye  kubera ko u Rwanda rwapyinagajwe bikomeye n’uburemere rw’igihombo rwagize ndetse n’amasomo rwize yandikishijwe amaraso. Yashimye ko iterambere ry’u Rwanda kuri ubu rigaragarira buri wese rikaba ari umusaruro w’amahitamo y’Abanyarwanda arimo kunga ubumwe ari na wo musingi wa byose, gufata inshingano nk’abanyagihugu no kureba kure. Perezida Kagame yavuze ko mu mu 1994, Abatutsi bose bagombaga gutsembwa by’iteka ryose kubera ko ubwicanyi bwamenesheje ibihumbi amagana mu myaka 30 yabanje bwabonwaga nk’aho budahagije. Yavuze ko atiyumvisha impamvu ibihugu bimwe bihitamo kwigumira mu bujiji byirengangiza ukuri kwa Jenoside yakorewe Abatutsi, ashimangira ko urujijo nk’urwo ari icyaha cyo gupfobya u Rwanda ruzahora rurwanya iteka.

Vital Kamerhe yatorewe kuba perezida w’inteko nyuma yo kurusimbuka. Mu buryo budatunguranye, Vital Kamerhe yaraye atorewe kuba perezida w’inteko ishingamategeko umutwe w’abadepite ya Repubulika ya Demokarasi ya Congo ku bwiganze bw’amajwi y’abagize iyi nteko biganjemo abo mu ihuriro ry’uruhande ruri ku butegetsi.Kamerhe yatorewe uyu mwanya nyuma y’iminsi itatu habaye igitero “cyari kigamije guhitana ubuzima bwe”, nk’uko ishyaka rye n’umugore we babitangaje, cyagabwe ku rugo rwe i Kinshasa ku cyumweru mu gitondo, haba imirwano yaguyemo abantu babiri bamurinda n’umwe mu bateye.Kamerhe, umwe mu banyapolitike bazwi cyane muri Congo, yasubiye kuri uyu mwanya yariho mu myaka 15 ishize, yawubayeho kuva mu 2006 ahatirwa kwegura mu 2009 kubera ibyo yavugiye mu itangazamakuru.Kamerhe yahoze akorana bya hafi n’uwari Perezida Joseph Kabila mbere y’uko mu 2009 anenga mu itangazamakuru ibitero bihuriweho n’ingabo za leta ye hamwe n’ingabo z’u Rwanda mu kurwanya imitwe y’inyeshyamba mu burasirazuba bwa Congo.Ibi byatumye ahatirwa kwegura muri uwo mwaka ku mwanya yari ariho, ndetse anava mu ishyaka PPRD yari ahuriyemo na Kabila, maze we n’abadepite bari ku ruhande rwe ashinga irye Union Nationale Congolaise (UNC), ari na ryo akuriye ubu.Nyuma y’igitero ku rugo rwe ku cyumweru, bamwe muri Congo bavuga ko waba wari umugambi wacuzwe wo kwikiza uyu mugabo ufatwa nk’ukomeye mu ihuriro ry’amashyaka ari ku butegetsi ryitwa Union Sacrée rimaze iminsi rivugwamo kumaranira imyanya y’ubutegetsi.Leta ya Kinshasa yavuze ko ibyabaye ku cyumweru ari igikorwa cyo “kugerageza guhungabanya inzego z’ubutegetsi” kandi ko iperereza ryimbitse kuri byo ririmo gukorwa. Hagati aho haracyari ibibazo byinshi bitarasubizwa kuri iki gitero.Mu ijambo rye mu ijoro ryo kuwa gatatu amaze gutorwa, Vital Kamerhe yagize ati: “Hari igihe amagambo gusa ananirwa gusobanura ibyiyumvo, rimwe na rimwe iyo ari urunyurane rwabyo nk’ubu.“Imbere yanyu sinabura kuvuga ko ukuboko k’Uwiteka kujya hejuru y’intege nke zacu, kwemeye ko uyu munsi ugera ngo tube turi kumwe dukorere igihugu cyacu.”Gushwana na Kabila, gushakana na Hamida… Bimwe na bimwe kuri KamerheKamerhe akomoka mu ntara ya Kivu y’Epfo, ni umugabo w’imyaka 65 ufatwa nk’umwe mu banyapolitike b’amayeri menshi n’imbaraga mu mukino wa politike ya Congo, kuko aboneka nk’uzi guhindura ikarita ze kuri buri mukino kandi ntasobanye mu mudiho w’abagiye ku butegetsi.Ubwo yari umunyeshuri muri kaminuza ya Kinshasa mu 1984, ni bwo Vital Kamerhe yatangiye politiki mu ishyaka UDPS ryari irya Étienne Tshisekedi wa Mulumba, se wa Perezida Félix Tshisekedi.Guhera mu myaka ya 1990 yatangiye kubona imyanya ya politiki muri leta.Bikekwako yaba yari ashyigikiye Perezida Mobutu Sese Seko nubwo yagiye aba mu mashyaka atavuga rumwe n’ubutegetsi bwe.Ku butegetsi bwa Laurent-Désiré Kabila nabwo yahawe imyanya itandukanye ya politiki.Mu 2002 yagize uruhare runini mu biganiro bigamije gushaka amahoro mu burasirazuba bwa DR Congo, nk’uko bigaragara ku mwirondoro we.Mu 2004 yagize uruhare mu kwamamaza Joseph Kabila no kumugeza ku ntsinzi mu matora, na we atorerwa kuba umudepite i Bukavu, mu 2006 atorerwa kuba Perezida w’inteko ishingamategeko.Icyo gihe yari mu ishyaka PPRD yagize uruhare mu gushinga riyoborwa na Joseph Kabila, we aba umukuru w’inteko ishingamategeko.Mu 2009 yashwanye na Perezida Joseph Kabila, avuga ko guverinoma yemereye ingabo z’u Rwanda kwinjira muri "operations Umoja Wetu" mu burasirazuba bwa Congo, itabimenyesheje Inteko.Muri uwo mwaka yeguye ku mwanya we, no mu ishyaka PPRD ashinga irye UNC. Mu 2011 yiyamamarije kuba Perezida wa Repubulika mu ishyaka rye UNC, aratsindwa ku majwi 7% yabonye.Mu 2018 yifatanyije na Félix Tshisekedi wamwemereye ko natsinda amatora azamugira minisitiri w’intebe, gusa ibi Tshisekedi ntiyabikoze ahubwo yamugize umukuru w’ibiro bye.Mu 2019 Kamerhe yagarutse cyane mu bitanyamakuru muri Congo mu gihe cy’ubukwe bwe n’umwe mu bagore bazwi cyane muri Congo, Hamida Chatur, wahise afata izina rya Kamerhe. Uyu yahoze ari umugore w’icyamamare muri muzika ya Rumba JB Mpiana. Hamida na Kamarhe bafitanye umwana umwe nk’uko ibinyamakuru muri DR Congo bibivuga.Mu 2020 Kamerhe yagarutsweho n’abakoresha imbuga nkoranyambaga mu Rwanda no muri DR Congo ubwo yitabiraga akanatanga inka – nk’uko byagaragaye mu mashusho yashyizwe ku mbuga nkoranyambaga – mu bukwe bw’umuhungu wa Jenerali James Kabarebe, icyo gihe wari umujyanama wa Perezida Paul Kagame mu by’umutekano. Icyo gihe umubano w’abategetsi b’ibihugu byombi wari umeze neza.James Kabarebe arazwi muri DR Congo, yari akuriye ubufatanye bw’inyeshyamba n’ingabo z’u Rwanda zahiritse ku butegetsi Mobutu Sese Seko mu 1997 zigafata Kinshasa, zishyira Laurent-Désiré Kabila ku butegetsi, aho Kabarebe yabaye umugaba w’ingabo za DR Congo igihe gito.Muri uwo mwaka wa 2020 agikuriye ibiro bya Perezida Tshisekedi, Kamerhe yarafunzwe ashinjwa kunyereza amafaranga ya leta agera kuri miliyoni hafi 48 z’amadolari y’Amerika yari agenewe gukoreshwa mu kubaka amacumbi y’abapolisi n’abasirikare.Mu 2022 – mu buryo butavugwaho rumwe – Kamerhe yagizwe umwere, ndetse Perezida Tshisekedi amushumbusha kuba minisitiri w’ubukungu muri guverinoma icyuye igihe. Umwanya yari ariho mbere y’uyu yatorewe kuwa gatatu nijoro.Ishyaka A/A-UNC rya Kamerhe ubu ni irya kabiri mu kugira abadepite benshi, 36, mu nteko nshya ya DR Congo, inyuma ya UDPS rya Tshisekedi rifite imyanya 69. Amashyaka yombi ahuriye mu ihuriro Union Sacrée.BBC

Zaburi ya Dawidi. Uhoraho, umva iri sengesho ryanjye, utege amatwi wite ku gutakamba kwanjye, ungoboke kubera ko uri indahemuka ukaba n'intungane. Umugaragu wawe ntunshyire mu rubanza, erega nta muntu n'umwe ugutunganiye! Umwanzi wanjye arantoteza, yantuye hasi arandibata, andoha mu icuraburindi, kugira ngo nsange abambanjirije gupfa. Irebere nawe ncitse intege, ndashobewe rwose nkutse umutima. Nibuka ibyabaye mu bihe bya kera, ntekereza ku byo wakoze byose, ibikorwa byawe ndabizirikana. Ndagutakambira ngutegeye amaboko , nk'uko ubutaka bukakaye bukenera imvura, ni ko nanjye ngukenera. Kuruhuka. Uhoraho, ngiye guhera umwuka, ihutire kuntabara. Ntuntere umugongo kugira ngo ntapfa. Igitondo nigitangaza ungirire imbabazi, koko ni wowe nizeye, unyereke inzira nkwiye kunyura, koko ni wowe nerekejeho umutima. Uhoraho, unkize abanzi banjye, ni wowe mpungiyeho unkize. Unyigishe gukora ibyo ukunda kuko uri Imana yanjye, Mwuka wawe ugira neza anjyane mu gihugu cy'imirambi. Uhoraho, kubera izina ryawe umbesheho, unkize amakuba kubera ko uri intungane. Ndi umugaragu wawe, ungirire neza, urimbure abanzi banjye, ababisha banjye bose ubatsembe.

Nkuriyumwonga. Nkuriyumwonga ni ikimera gikunda kuba mu migezi, iruhande rw'imihanda cyangwa mu bishanga ku butumburuke bwa metero 1900 kugeza ku 2400 . Nkuriyumwonga ni umuti kikaba n’imboga kiri mu bihingwa by’inyongeramirire. Nkuriyumwonga kera cyifashishwaga mu kuvura kuko gifasha abarwayi ba Diabete cyangwa abantu bahorana umunaniro n’isereri. Nkuriyumwonga gifasha gukiza kwa kuzahara guterwa n’uburozi ,Nkuriyumwonga kirwanya infection mu maraso ndetse Magaru ikura uburozi mu mubiri hamwe n'ingaruka zabwo. Nkuriyumwonga gihangana n’uburozi mu m'umubiri ukongera ugakora neza. Ikirogora gifasha mu gusukura amaraso ku bafite ibibazo bitandukanye.

Akuma gafasha umuntu kumva. Ibikoresho byo hambere, nk'ingoma y'amatwi cyangwa amahembe y' ugutwi, byari imiyoboro ya amplification pasive yagenewe gukusanya ingufu zijwi no kuyiyobora mumatwi. Ibikoresho bigezweho ni mudasobwa ikoresha amashanyarazi ihindura amajwi y’ibidukikije kugirango yumvikane, ukurikije amategeko yerekana amajwi no kumenya. Ibikoresho bigezweho kandi bifashisha uburyo bukomeye bwo gutunganya ibimenyetso bya digitale kugirango ugerageze no kunoza imvugo yumvikana kandi ihumuriza uyikoresha. gutunganya ibimenyetso birimo gucunga ibitekerezo, kwaguka kwagutse kwagutse, icyerekezo, kugabanya inshuro, no kugabanya urusaku.

Perezida Kagame yageneye ubutumwa Abayisilamu ku munsi wa Eid al Ad’ha. Uyu munsi mukuru w’igitambo urimo kwizihizwa mu gihe Isi ndetse n’u Rwanda muri rusange bibasiwe n’icyorezo cya Covid-19 ariko by’umwihariko ukaba wasanze mu Rwanda mu Mujyi wa Kigali hamwe n’utundi turere umunani bari muri gahunda ya Guma mu Rugo mu gihe utundi turere 19 turi muri gahunda ya Guma mu Karere. Ibi byatumye Umukuru w’Igihugu yibutsa ko mu gihe abantu barimo kwizihiza uyu munsi bishimana n’imiryango yabo, bagomba kwirinda icyorezo cya Covid-19. Ati “Ndifuriza umunsi Mukuru mwiza Abayisilamu bose barimo kwizihiza Eid al Ad’ha, mu Rwanda no ku isi hose, dukomeze kwirinda iki cyorezo mu gihe turimo kuwizihiza hamwe n’imiryango ndetse n’inshuti zacu’. Wishing a joyous #EidMubarak to all Muslims celebrating #EidAlAdha in Rwanda and across the world. Let’s continue to stay safe throughout celebrations with family and loved ones as we fight this pandemic together. — Paul Kagame (@PaulKagame) July 20, 2021 Nyuma yo kubona ubutumwa bagenewe n’Umukuru w’Igihugu, Umuryango w’Abayisilamu mu Rwanda (RMC) na bo babinyujije ku rukuta rwabo rwa Twitter bamushimiye ku nkunga adahwema kubatera banamwizeza ko bazatsinda Covid-19. Bagize bati “Umuryango ushyigikiye impamvu zo kurwanya iki cyorezo, kandi turangajwe namwe imbere, nta kabuza tuzatsinda.” We thank you, your Excellency for your usual support. The Muslim Community remains committed to the cause of fighting the pandemic, and through your guidance, we will definitely triumph. #EidAlAdhamubarak #RwOT https://t.co/M8asSvQ7dQ — Rwanda Muslim Community (@islamrwanda) July 20, 2021 Uyu munsi wa Eid al Ad’ha ku rwego rw’igihugu wizihirijwe mu Karere ka Nyanza aho mu butumwa bwatanzwe na Mufti w’u Rwanda, yibukije Abayisilamu gukomeza kubahiriza amabwiriza yo kwirinda Covid-19. Mu Turere tutari muri gahunda ya Guma mu Rugo, Abayisilamu bemerewe gukora isengesho rya Eid al Ad’ha ariko rikorerwa mu misigiti yari isanzwe yaremerewe kwakira abantu kuko yujuje ibisabwa aho ryakozwe na 30% by’abagomba kuba bakirwa n’umusigiti. Umunyamakuru @ lvRaheema

Abaturuka mu bihugu 34 bamaze kwiyandikisha muri ’Kigali International Peace Marathon’ ya 2024. Marathon Mpuzamahanga ya Kigali yitiriwe amahoro, iheruka gushyirwa ku rwego rwa gatatu rw’amarushanwa akomeye ku Isi ’Global Elite Label Status’ ndetse intego ihari ni uko igera ku rwego rwisumbuyeho rwa Gold guhera mu mwaka utaha. Ishyirahamwe ry’Imikino Ngororamubiri mu Rwanda (RAF) ryatangaje ko mu gihe habura iminsi 11 gusa ngo irushanwa ribe, hamaze kwiyandikisha abantu 6131 bo mu bihugu 34. Abanyarwanda n’abandi batuye mu Rwanda ni 2775 naho abanyamahanga bazava hanze ni 3356. Muri Full Marathon hamaze kwiyandikisha 694, muri Half Marathon ni 2878 naho muri Run for Peace ni 2559. Ni mu gihe intego ihari ari ukugeza abantu ibihumbi 10 bazitabira iri siganwa ryo ku maguru ryitiriwe amahoro. RAF yatangaje kandi ko kuri BK Arena hari ibiro byo gufasha abiyandikisha mu gihe binakorerwa ku rubuga rwa internet rw’iri rushanwa. Abanyamahanga bishyura 30$ na 27€ naho ababa mu Rwanda bishyura 5000 Frw nk’uko bimeze ku Banyarwanda. Abaturuka muri Afurika y’Iburasirazuba bishyura 10$ na 9€. Guhera ku wa Kane, tariki ya 6 Kamena, abiyandikishije bazatangira gufata ibikoresho byo kwifashisha muri Marathon birimo nimero y’isiganwa, icupa ry’amazi n’umwambaro. Kigali International Peace Marathon ikinwa mu byiciro bitatu ari byo ‘Full Marathon’ y’ibilometero 42.195, Half Marathon y’ibilometero 21.098 na Run for Peace [ku batarushanwa] y’ibilometero 10. Yazamuriwe urwego hashingiwe ku mitegurire myiza, ihangana, kwitabirwa n’abakinnyi bakomeye ku Isi, gukurikiza neza amategeko n’amabwiriza ndetse no gushyira imbaraga mu kurwanya ikoreshwa ry’ibyongerambaraga bitemewe muri siporo (Anti-Doping). Abakinnyi 10 bari mu 100 ba mbere bakomeye ku Isi bitezwe muri Marathon Mpuzamahanga ya Kigali y’uyu mwaka. Umunya-Kenya George Onyancha azongera kwitabira nyuma yo kwegukana iriheruka. Ibihugu biturukamo abamaze kwiyandikisha muri KIPM 2024: U Rwanda Kenya Uganda U Bubiligi U Buyapani Espagne U Bufaransa U Bushinwa Tanzania Leta Zunze Ubumwe za Amerika Ubwami bw’u Bwongereza Sudani y’Epfo Zambia Zimbabwe Ethiopia Eritrea U Buholandi Afurika y’Epfo Danemark Pologne Canada Ghana Nigeria Sénégal U Butaliyani Jamaica Argentine Mexique Brésil Singapore Suéde RDC Norvège République Tchèque Marathon Mpuzamahanga ya Kigali y'uyu mwaka yitezwemo abagera ku bihumbi 10

Nyarugenge: Barasaba ubuhungiro nyuma yo gukurwa mu byabo n’ikimoteri cyashyize hagati mumazu. Akarere ka Nyarugenge, Umurenge wa Muhima, abaturage barinubira umunuko w’ibishingwe batezwa na Kampani New Life NT & MV Ltd ya Mvuyekure François n’umugore we Mukamfizi Annonciata. Bakoze ikimoteri hagati y’ingo z’abaturage hibazwa impamvu gihari nuburyo cyahawe uburenganzira n’ubuyobozi kandi bihabanye n’itegeko ,haracyekwa ruswa. Ibikorwa by’isuku mu Rwanda byahawe umurongo, cyane  byagera mu mujyi wa Kigali ho bikaba akarusho kuko hashorwamo akayabo k’amafaranga menshi. Ibi bikorwa byo kugira isuku haraho usanga byibera mu nyungu zabakora isuku nabo bakorana babaha amasoko. Aha niho hari ikibazo cya Kampani New Life NT &MV ya Mvuyekure François n’umugore we Mukamfizi Annonciata yarunze imyanda mu kagali k’Akabasengerezi mu murenge wa Muhima ,mu karere ka Nyarugenge. Iyi Kampani New Life NT &MV ijya guhabwa isoko ryo gukora isuku mu karere ka Nyarugenge babikoranye  na Musafili Leonidas wari Umunyamabanga Nshingwabikorwa w’akarere. Iyi Kampani New Life NT &MV yigeze gutizwa aho kujya iraza imodoka zayo zirangije akazi,ariko nyuma polisi iza kuyihakura kuko igiye kuhubaka, Musafili Leonidas yaje gufasha Mvuyekure francois kugura aho kujya ashyira imodoka,ariko mu nyungu za Mvuyekure François n’umugore we Mukamfizi Annonciata nkuko abahaye amakuru HANGA babizi neza, kuko iri soko ngo ryatanzwe mumanyanga Musafili Leonidas yatanze uburenganzira New Life  itangira  kujya irunda ibishingwe aho iraza imodoka iza  kuhashyira imashine itunganya ibishingwe  bigatwarwa ku kimoteri I Nduba nabwo hashize iminsi. Ikinyamakuru Hanga dukesha iyi nkuru cyaganiriye n’abaturage  batuye aho Mvuyekure François arunda ibishingwe hagati y’ingo zabo ,bo  mu murenge wa Muhima bagize bati:”Twebwe  turabasaba mwe nk’itangazamakuru mudukorere ubuvugizi kuko inzego bireba zaradutereranye, twayobowe utanze uburengira bwo kurunda ibishingwe hano dutuye”. Undi nawe twahimbye X kuko ari umuyobozi  Hanga yaganirije  ,ati:”Mvuyekure ajya kugura hano ho kujya azajya araza imodoka ze. yari kumwe n’umuyobozi mu karere ka Nyarugenge ariwe Musafili Leonidas, ibi byaje gukurikirwa n’ubushyamirane hagati ya Mvuyekure nyiri kurunda ibishingwe na Mulindabigwi umuturanyi we wabyamaganye wavugaga ko kubishyira hagati mu baturage bibangamye, none kuva umwaka ushize 2020  kugeza ubu umunuko ngo urembeje abaturage ,barimo gutabaza Perezida Paul Kagame ngo abafashe kuko haracyekwa ruswa n’ikimenyane ko aribyo byimakajwe muri iki kibazo”. Icyo gihe iki kimoteri kihashyirwa ,Gitifu w’umurenge wa Muhima Mukandori Grace yagiye gukiza amakimbirane hemezwa ko nta bishingwe bizarundwa hagati mu baturage ,ariko byarananiranye hakibazwa ikibyihishe inyuma. Andi makuru avugwa hagati ya Mvuyekure François n’umugore we Mukamfizi Annonciata na Musafili Leonidas nay’uko New Life NT &MV Ltd yagombaga gukoresha abakozi bane ku kilometero kimwe none siko bikimeze. Urugero rutangwa n’abakozi be nuko kuva Nyamirambo ERP ugana Miduha hakora umukozi umwe, abakoraga mu mihanda Stade regional Nyamirambo  nabo barabagabanyije,kandi amafaranga akaba agisohoka. Uwarushinzwe isuku mu murenge wa Nyamirambo yakoze raporo yerekana ko New Life NT & MV itacyubahiriza inshingano, Musafili ngo yahise  amwimurira mu murenge wa Nyarugenge , umwe mubizerwa bo mu karere ka Nyarugenge tuganira yanze ko twatangaza amazina ye,ariko tuganira yagize ati”Ikibazo cya Kampani New Life NT &MV Ltd ya Mvuyekure François, kuba ituzuza inshingano byatangiye gukurikiranwa cyane ko yishyurwa amafaranga ya Leta”. Ubwo hanga twabazaga Mvuyekure François kubibazo bivugwa muri Kampani ye yatubwiye ko ari abo bahanganiye amasoko akayabatsindira bityo bakamurwanya. Twabajije Mvuyekure François ku kibazo cy’uko hari amafaranga ahabwa yo guhemba abakozi bigendeye ku masezerano afitanye n’Akarere kandi abakozi batagikora? Mvuyekure François yadusubije ko twabibaza umugore we ko we atabizi. hanga Twahamagaye Mukamfizi Annonciata yanga kutwitaba,Twahamagaye Musafili Leonidas ku kibazo cy’imyanda irundwa mu kagali k’Akabasengerezi mu murenge wa Muhima tugamije kumenya icyo akivugaho, yadusubije ko twabibaza umujyi wa Kigali. Nubwo Musafili Leonidas yadusabye kubaza umujyi wa Kigali,abaduhaye amakuru bavuga ko  yirengagiza ko iri soko ryo gutwara ibishingwe hagati ya Mvuyekure François n’Akarere ka Nyarugenge ryatanzwe 2016 ariwe ubihagarariye na kopi hanga twabonye yazisinyeho”. Amategeko agenga gutwara imyanda mu mujyi wa Kigali ,avuga ko iyo bayikuye aho yarunzwe ivuye mu ngo  ipakirwa imodoka igatwarwa mu kimoteri cya  Nduba. Aba baturage batuye aha hagizwe itimoteri , barimo gutakambira abo bireba ngo batabarwe bataragira ikibazo cy’indwara zizaturuka ku munuko iva aho New Life ibishyira. Aho iki kimoteri giherereye hagati y’ingo z’abaturage. Kirubakiye ,ariko giturukamo umunuko uhangayikishije abaturage.

Yabuze itike imusubiza mu Buhinde kuvuzwa uburwayi budasanzwe yavukanye. Mu mudugudu wa Mulindi mu kagari ka Kabeza mu murenge wa Kanombe mu karere ka Kicukiro, ni ho umuryango wibarutse Ndahiro Iranzi Isaac utuye. Mbabazi ati “Yavutse amara ari hanze, impyiko ziri hanze, mbese ibyo mu nda byose bigaragara, ndetse n’imyanya myibarukiro ye imanyuyemo ibipande bibiri, hakiyongeraho n’ubumuga bw’amaguru.” Uburwayi bwe bukimara kugaragara, bamwe mu baganga bagiriye nyina inama yo gukuramo inda ariko arabyanga, aho yavugaga ko niba ari ugomba gupfa nubundi yazapfa ariko nibura yavutse. Akimara kuvuka, na bwo abantu ngo ntibatekerezaga ko yamara igihe akiriho, ariko kuri ubu, umwana yujuje imyaka itatu n’amezi atanu. Akivuka yahise yoherezwa kuvurirwa mu bitaro byitiriwe umwami Faycal i Kigali, gusa kuri ibyo bitaro uburwayi bwe bukomeza kunanirana, biba ngombwa ko yoherezwa mu bitaro byo mu Buhinde biteye imbere mu buvuzi. Nyuma y’aho Minisiteri y’Ubuzima yemereye kwishingira kuvuriza mu Buhinde uwo mwana, ariko ababyeyi be bakabura amatike yabageza mu Buhinde, aho bari bakeneye n’icumbi, ndetse n’ibizatunga abazaherekeza uwo mwana, abantu batandukanye bakomeje gufasha uyu muryango barimo na Nyampinga w’u Rwanda 2012 Mutesi Aurore watanze itike y’indege y’umwana n’umubyeyi we y’amadorali ya Amerika 1600. Ibitaro bya “Narayana” biri mu mujyi wa Bangalore mu Buhinde byateganyije kuvura uwo mwana mu byiciro kugira ngo hamwe hazavurwe ahandi hamaze gukira. Mu mwaka wa 2014 yaravuwe inyama zo mu nda zisubizwayo, aroroherwa agaruka mu Rwanda, ariko akaba yaragombaga gusubirayo nyuma kugira ngo habeho gukosora no gushyira ku murongo, amara, impyiko, amagufa yo mu maguru, imyanya myibarukiro, n’ahandi hatameze neza, dore ko kuri ubu yituma akanihagarika hifashishijwe uduheha two kwa muganga. Mbabazi Liliane avuga ko ibitaro byari byamusabye ko umwana we azagaruka mu Buhinde mu kwezi kwa gatandatu mu mwaka wa 2015. Ibi bivuze ko umwana amaze kugera mu mezi hafi umunani yose y’ubukererwe, dore ko n’ibitaro byongeye guhamagara nyina w’uyu mwana ngo amugarure batunganye ahasigaye ariko ananirwa kumusubizayo kubera kubura ubushobozi. Minisiteri y’ubuzima yemeye kuvuza uyu mwana ku nshuro zombi ebyiri, ariko ababyeyi be bakaba bahangayikishijwe no kutabona ibindi byangombwa nkenerwa birimo amafaranga y’urugendo, ay’icumbi, ibyo kurya n’ibindi. Mbabazi Liliane ashimira inshuti n’abagiraneza bari bamufashije ku nshuro ya mbere akabona itike, akabasha kujya mu Buhinde kuvuza umwana we. Arongera kubasaba kwitanga kugira ngo umwana we atabuzwa amahirwe yo kubaho no kubura itike imusubizayo kugira ngo abaganga barangize kumuvura. Mbabazi avuga ko uwaba afite umutima wo kumufasha wakenera kumugezaho inkunga yo kuvuza uwo mwana yakwifashisha nimero ya telefoni 0783790535 ya MTN ikoresha ikoranabuhanga rya Mobile Money. Hari n’indi nimero 0726309592 ya TIGO na yo yakwifashishwa iba muri Tigo Cash. Ushobora no gukoresha Konti yo muri Banki y’Abaturage y’u Rwanda ifite nimero 401-2025348-11. Umunyamakuru @ h_malachie

The Burial of Kojo. The Burial of Kojo ni filime yikinamico yo muri Gana yasohotse 2018 yanditswe, yahimbwe kandi iyobowe na Blitz Bazawule . Yakozwe na Bazawule, Ama K. Abebrese na Kwaku Obeng Boateng, yafatiwe amashusho yose muri Gana ku ngengo yimari iciriritse, hamwe nabakozi baho ndetse nabakinnyi benshi ba mbere. Iyi filime ivuga amateka ya Kojo, usigaye apfira mu kirombe cya zahabu cyatawe, mu gihe umukobwa we muto Esi yagendaga mu gihugu cy'umwuka kugira ngo amukize. Yerekanwe bwa mbere ku isi i New York ku ya 21 Nzeri 2018, mu iserukiramuco rya Filimi rya Urban World, aho ryamenyekanye nk'Imvugo Nziza (Sinema y'Isi). Iyi filime yakiriye ibihembo icyenda mu bihembo bya 15 bya Afurika Movie Academy Awards kandi yatsindiye bibiri, harimo Filime Nziza Yambere Yakozwe n'Umuyobozi. CYatanzwe na ARRAY kandi yasohotse kuri serivise ya Netflix ku ya 31 Werurwe 2019, ibaye filime ya mbere yo muri Gana yerekanwe bwa mbere mu bihugu byatoranijwe ku isi, kuri Netflix.

Muri icyo gihe Umwami Herodi atangira kugirira nabi abantu bamwe bo mu Muryango wa Kristo. Ategeka ko bicisha inkota Yakobo mwene se wa Yohani. Abonye ko ibyo bishimishije Abayahudi, ariyongeza afatisha na Petero. Ibyo byabaye mu minsi mikuru Abayahudi baryagamo imigati idasembuye . Amaze kumufata amushyira muri gereza. Ategeka amatsinda ane y'abasirikari bane bane ngo bajye bakuranwa kumurinda. Yashakaga kuzamushyira mu ruhame nyuma y'iminsi mikuru ya Pasika. Nuko Petero arindirwa muri gereza. Ariko ab'Umuryango wa Kristo bakomeza kumusabira ku Mana bashyizeho umwete. Herodi araye ari bumujyane gucirwa urubanza, Petero yari asinziriye azirikishijwe iminyururu ibiri, ari hagati y'abarinzi babiri. Hari n'abandi barinzi ku rugi rwa gereza. Nuko umumarayika wa Nyagasani aratunguka, maze umucyo ukwira muri iyo nzu. Uwo mumarayika akomanga Petero mu rubavu, aramukangura aramubwira ati: “Byuka bwangu!” Iminyururu ihita imuva ku maboko iragwa. Umumarayika aramubwira ati: “Kenyera ushyiremo n'inkweto!” Abigenza atyo. Umumarayika ni ko kumubwira ati: “Ifubike umwitero wawe unkurikire!” Petero aramukurikira bava aho. Ariko ntiyari azi ko ibyo umumarayika akoze ari ibimubayeho koko, ahubwo yibwiraga ko arota. Banyura ku barinzi ba mbere no ku ba kabiri, bagera ku rugi rw'icyuma rwo ku irembo ryerekera mu mujyi. Rugira rutya rurabikingurira barasohoka, banyura umuhanda umwe wo mu mujyi. Ako kanya umumarayika amusiga aho. Nuko Petero agaruye umutima aravuga ati: “Noneho menye by'ukuri ko Nyagasani yohereje umumarayika we, akankiza amaboko ya Herodi n'imigambi yose y'Abayahudi.” Amaze kumenya neza aho ari, ajya kwa Mariya nyina wa Yohani bitaga Mariko, aho abantu benshi bari bateraniye basenga. Petero akomanga ku rugi rwo ku irembo, maze umukobwa w'umuja witwaga Roda ajya kumva uwo ari we. Amenya ijwi rya Petero maze ibyishimo bimubuza kumukingurira, ahubwo asubirayo yiruka abwira abandi ko Petero ahagaze ku rugi. Baramubwira bati: “Wasaze!” Ariko ababwira akomeje ko ari iby'ukuri. Bo rero baravuga bati: “Si we, ni umumarayika we! ” Nyamara Petero akomeza gukomanga. Bigeza aho baza gukingura, baramubona barumirwa. Arabacecekesha maze abatekerereza uko Nyagasani yamukuye muri gereza. Nyuma arababwira ati: “Mubimenyeshe Yakobo n'abandi bavandimwe.” Nuko Petero arasohoka yigira ahandi hantu. Bukeye haba impagarara nyinshi mu basirikari, bibaza ibyabaye kuri Petero. Herodi amushakisha hose ariko ntiyamubona. Ni bwo yategetse ko babaza abarinzi b'imbohe, hanyuma bakabica. Birangiye Herodi ava muri Yudeya amara iminsi i Kayizariya. Herodi yari arakariye cyane abaturage b'i Tiri n'i Sidoni. Nuko bo bahuza inama baramusanga, maze bashaka amaboko kuri Bulasito umutware w'abanyanzu b'Umwami, basaba umwami amahoro kuko bahahiraga mu gihugu cye. Ku munsi wagenwe Herodi yambara imyambaro ya cyami, yicara ahirengeye maze afata ijambo aganirira rubanda. Nuko batera hejuru bati: “Erega si umuntu uvuga, ahubwo ni imwe mu mana!” Ako kanya umumarayika wa Nyagasani aramukubita agwa inyo arapfa , kuko yari yihaye icyubahiro gikwiye Imana. Nyamara ijambo ry'Imana rirushaho kwamamara. Barinaba na Sawuli barangije umurimo wabo bava i Yeruzalemu basubira Antiyokiya , bari kumwe na Yohani witwaga Mariko.

Tanzaniya yahagaritse ubutumwa bwo kuboneza urubyaro bwanyuzwaga mu itangazamakuru. Leta ya Tanzaniya yategetse ikigo gitanga inkunga cyo muri Leta Zunze Ubumwe z’Amerika guhagarika "aka kanya" amatangazo yo kwamamaza akangurira kuboneza urubyaro kinyuza mu bitangazamakuru byo muri Tanzaniya.Mpoki Ulisubisya, umunyamabanga uhoraho muri minisiteri y’ubuzima muri Tanzaniya, yabwiye iki kigo cyitwa FHI 360 ko kigomba gukurikiza iryo tegeko ako kanya.Mu ibaruwa yo ku itariki ya 19 y’uku kwezi kwa cyenda, Bwana Ulisubisya agira ati:"Nsabye ko muhagarika aka kanya gutangaza [mu bitangazamakuru] no mu bundi buryo bwo gutangaza, ibikorwa byose bijyanye no kuboneza urubyaro, kugeza igihe muzongera guhererwa andi mabwiriza."Ibiro ntaramakuru Reuters byatangaje ko byagerageje kuvugana n’iki kigo cyahagaritswe ariko ko ntacyo byatangarijwe n’iki kigo.BBC yatangaje ko ibi bibaye nyuma yaho Perezida John Magufuli avuze ku itariki ya 9 y’uku kwezi kwa cyenda ko abagore bakwiye kureka gukoresha imiti yo kuboneza urubyaro kubera ko Tanzaniya icyeneye ko abantu barushaho kororoka.Icyo gihe Depite Cecil Mwambe utavuga rumwe n’ubutegetsi yanenze ayo magambo ya Bwana Magufuli, avuga ko anyuranyije na gahunda y’ubuzima y’iki gihugu.Mu mwaka wa 2016, Bwana Magufuli na bwo yavuze amagambo nk’ayo. Nyuma yo gutangiza gahunda yo kwigira ubuntu mu burezi bw’ibanze no mu mashuri yisumbuye, yagize ati:"Abagore ubu bashobora kujugunya imiti yo kuboneza urubyaro. Uburezi ubu ni ubuntu."Tanzaniya ituwe n’abaturage barenga miliyoni 53. 49% byabo bakaba batunzwe n’amadolari y’Amerika atageze kuri abiri buri munsi.Mu buryo bw’impuzandengo, umugore wo muri Tanzaniya abyara abana barenga batanu mu buzima bwe - umwe mu mibare iri hejuru cyane ku isi.Kuva yagera ku butegetsi mu mwaka wa 2015, Perezida Magufuli yashyizeho ingamba nyinshi zitavugwaho rumwe. Nko mu mwaka ushize wa 2017, yavuze ko abanyeshuri b’abakobwa batwaye inda babuzwa kongera kwiga nyuma yo kubyara.

Amateka ya Jenoside yakorewe Abatutsi muri Ngororero (Igice cya II). Ahitwa mu Kesho ka Rubaya hari hatuye abatutsi b’Abagogwe. Ubwo bahungiraga ku musozi witwa Kesho, bamaze iminsi birwanaho kuva mu 1991 aho babashije kunesha ibitero by’abaturage n’interahamwe kugeza mu 1994. Kanyeshuli Rukundo Pheneas, umwe mu babashije kuharokokera avuga ko abagabo bishyize hamwe maze biyemeza kwirwanaho. Avuga amwe mu mazina y’abitangaga kurusha abandi nka Kalinda, Ndekezi, Setako, Rwakamba, Mbirizi, Rwego, Gatemeri, Simparinka Ndabarinze, Tegera, Muhire, Kayitsinga, Mikekeno na Kanyarukiga. Gusa aba bakaba barahasize ubuzima, mu Bagogwe 1500 bose bahiciwe. Mu barokotse Jenoside mu Kesho higanjemo abagabo, ahanini ngo kubera ahantu habi h’imanga banyuraga ndetse n’umugezi wa Giciye wari wuzuye watwaraga ab’intege nke bageragezaga kuhanyura. Bamwe mu bantu bavugwa ko barwanye ku batutsi ndetse abenshi bakahasiga ubuzima harimo Padiri Nkezabera Augustin wari muri Paruwasi ya Muramba wajyaga mu cyaro agafata abatutsi bahigwaga hamwe n’abakomerekejwe akabazana kuri paruwasi kuva mu 1991, ariko yicwa mu 1994. Hari kandi Musenyeri Gasore Louis na Padiri Rwigenza Francois bari i Kibirira muri Paruwasi ya Muhororo n’ababikira batandukanye. Aba na bo ngo babashije gufasha abatutsi igihe kirekire kugeza ubwo banze ko interahamwe zinjira mu mazu bari barabahungishirijemo ariko mu 1994 zibanza kubica mbere yo gutikiza abatutsi ibihumbi 24, nkuko Kabanda Aimable wahahungiye kuva mu 1990 abivuga. Undi we utarahigwaga ariko akaba yararwanye ku batutsi igihe kirekire kuva mu 1990, ni Padiri Ntiyamira Prosper wabaga muri Paruwasi ya Rususa. Uyu ngo yageragezaga guhisha abatutsi bahigwaga, kubagaburira aho bihishe, kubaha amasakaramentu n’ibindi. Mu 1994 mbere yo kwicira mu Ngoro ya Muvoma abatutsi ibihumbi 14, uyu mupadiri n’ubu ukiriho ngo yarimuwe igitaraganya ajyanwa ku Nyundo. Perezida wa IBUKA mu Karere ka Ngororero, Niyonsenga Jean d’Amour, umwe mubafashijwe n’uyu mupadiri akaba avuga ko yababereye umuyobozi mwiza war oho akaba abishimirwa. Ernest Kalinganire

U Rwanda rwarangije imikino Olympique nta mudari rutwaye. Niyonshuti ukina umukino wo gusiganwa ku magare yasiganwe ku igare mu rwego rwo kuzamuka utuyira turi mu misozi igoranye, turimo amakorosi, amabuye ndetse n’ibishanga (Mountain Bike), akaba yararangije iryo siganwa ari ku mwanya wa 39 mu bakinnyi 40 babashije kurirangiza. Muri iryo siganwa rya kilometero 35 ryari ryitabiriwe n’abakinnyi 50 hagasoza abakinnyi 40, Niyonshuti usanzwe akinira MTN Qubekha yo muri Afurika y’Epfo, yakoresheje isaha imwe, iminota 42 n’amasegonda 46. Niyonshuti w’imyaka 25 avuga ko n’ubwo yakurikiwe n’umuntu umwe, yishimiye ko yabashije kurangiza irushanwa kuko hari n’abasanzwe bamurusha bananiwe kurirangiza kubera imiterere y’aho basiganirwaga ndetse n’amategeko yita ko aba akomeye. Ku rundi ruhande ariko ngo arababaye kuko atabashije guha umudari Abanyarwanda ndetse n’abaterankunga be, ariko ngo i London yahigiye byinshi bizamufasha mu gihe kiri imbere kuko byari ubwa mbere yitabira imikino Olympique. Niyinshuti ufatwa nk’umukinnyi wa mbere mu Rwanda mu gusiganwa ku magare, ari ku mwanya wa 209 ku isi. Mvuyekure yasubiye inyuma ugereranyije n’ibihe yakoreshaga Mvuyekure wasiganwaga muri Marathon (km 42) nawe yananiwe kwegera umwanya ushobora guhesha u Rwanda umudari, kuko mu gusiganwa ku maguru iyo ntera ndende yabaye uwa 79 mu bakinnyi 85 babashije gusoza isiganwa. Muri iri siganwa ryari ryitabiriwe n’abakinnyi 105 Mvuyekure yakoresheje amasaha abiri, iminota 20 n’amasegonda 19, akaba yasubiye inyuma cyane kuko ubusanzwe ibihe bye byiza yari afite muri Marathon ni amasaha 2 iminota 17 n’amasegonda 32. Mvuyekure asanga kwitwara nabi byaratewe n’isiganwa ritari ripanze neza ku buryo byari bigoye kurirangiza, gusa ngo agiye kongera imyitozo ku buryo nagira amahirwe yo kujya mu mikino Olympique ndetse n’andi marushanwa azitwara neza. Yagize ati “Nagiye gusiganwa numva nibura nza gukoresha amasaha abiri n’iminota 10 ariko ntibyankundiye, ariko iri rushanwa naryigiyemo mbyinshi bizamfasha cyane mu buzima bwanjye. Ubu ngiye gukomeza imyitozo nk’uko bisanzwe muri Kenya, ntegure neza shampiyona y’isi ndetse n’andi marushanwa mpuzamahanga ategenyijwe mu minsi iri imbere”. Biteganyijwe ko Niyonshuti Adrien agera mu Rwanda kuri uyu wa mbere tariki 13/08/2012, saa kumi n’ebyiri na 45, naho abandi bakinnyi n’ababaherekeje bakazagera i Kigali bucyeye bwaho ku wa kabiri saa kumi n’ebyiri na 45. Theoneste Nisingizwe

IMBWA N'INTAMA Imbwa n’intama byarabanaga, bikaba inshuti cyane, kandi byari bihuje umuruho. Umunsi umwe byicara ahantu hiherereye, biganira iby’imibereho yabyo. Intama iterura ivuga iti "Iyo ntekereje amaherezo yacu muri iyi si, nsanga nta gisimba na kimwe duhwanyije umubabaro, ibyo bikantera agahinda kanini, ndetse nkumva byazamviraho kwiyahura. Tekereza mbese ibyiza ugirira abantu: ubumvira iteka, ukabararira, ntubahemukire. Ingororano ikaba iyihe? Nta yindi itari ugukubitwa, ndetse rimwe na rimwe bakakwica! Ngiyo ingororano yawe hano mu nsi, ntutegereze indi! Naho jye rero, nkabambika ngaheka n’urubyaro rwabo. Imirima yabo ni jyewe uyifumbira, ntibashirwe batanyishe ngo bandye! Bakabaga inyama bakarya, impu bakagura amafaranga. Tuzira iki? Cya he? Mbese ni ukubakorera, amaherezo bakatwica uko bishakiye. Ngiyo inyiturano yacu hano mu nsi." Imbwa na yo, ubwo yari iteze amatwi inshuti yayo, kuko yumvaga ibyo ibwirwa ari byo ihora ikorerwa na shebuja. Nuko ibwira intama iti "Ibyo uvuga ni ukuri, ariko ntitwakwigerera abantu ngo tubiture ibyo batugirira. Tuzajye ducisha make yenda amaherezo bazabona ko na twe dufite umubiri."

KAZUNGU DENIS INKIKO ZAMUHUMURIWE. Kazunguw’imyaka 34, yari atuye mu nzu akodesha mu mudugudu wa Gashikiri, umurenge wa Kanombe, mu karere ka Kicukiro.Iyi nzu yari yitaruye izindi muri aka gace kitaruye umujyi. Kazungu wafashwe mu ntangiriro  z’ukwezi Kuwa  5  nzeri 2023 aregwa kwica abagore 13 n’umusore umwe mu bihe bitandukanye, bamwe imibiri yabo yasanzwe aho yari atuye yarayihambye. Kazungu Denis agiye kuza imbere y’Urukiko aburana mu mizi kuri kimwe mu byaha icumi akurikiranyweho. Menya icyaha agiye guheraho mu kuburanishwa n’Urukiko azaburaniramo. Kazungu Denis wafatiwe icyemezo cyo gufungwa by’agateganyo iminsi 30 ndetse ikaza kongerwa ku busabe bw’Ubushinjacyaha, azagezwa imbere y’Urukiko rwa Nyarugenge. Ku Taliki 26 nzeri 2023 nibwo ku Ngoro y’ubutabera ya Kicukiro iherereye mu karere ka kicukiro mu Murenge wa Kagarama, Kazungu Denis ukurikiranyweho Kwica abantu 14 yagejejwe Imbere y’Urukiko ngo asomerwe ku ifungwa n’ifungurwa by’agateganyo ku iminsi 30. Biteganyijwe ko atangira kuburana mu mizi tariki ya 5 Mutarama 2024.Umuvugizi w’Inkiko, Mutabazi Harrison avuga ko uru rubanza ruzaba kuri uyu wa Gatanu, ari urwo aregwamo icyaha cyo gusambanya abagore, gusa. Ni imwe mu nkuru zagarutsweho cyane mu mwaka wa 2023, aho uyu musore ubwo yagezwaga imbere y’Urukiko aburana ku ifungwa ry’agateganyo, yemeye ibyaha byose akurikiranyweho, akavuga ko abo bakobwa yabicaga ngo kuko na bo babaga bamaze kumwanduza Virusi itera SIDA.

Perezida Kagame yongeye gutorerwa kuyobora FPR Inkotanyi. 6,9%. Ku mwanya w’Umunyamabanga Mukuru, Bavizamo Christophe wari umaze imyaka 21 ari Vice Chairman, yafashe ijambo avuga ko muri iyo myaka yose yabonye igihe cyo gushishoza no gukorana neza n’abandi banyamuryango ku buryo yabonye ushoboye kuri uwo mwanya. Ati “Ndagira ngo namamaze ku mwanya w’Umunyamabanga Mukuru, Gasamagera Wellars.” Yavuze ko bakoranye ari Minisitiri w’Ubutegetsi bw’Igihugu, ko ari umugabo w’inararibonye, uzi gushishoza, ufite ubuzobere muri gahunda z’akazi mu rwego rwa leta, ndetse ko yanabaye komiseri ushinzwe ubukangurambaga. Ati “No mu nshingano zindi n’izo avuyemo vuba aho yari ahagarariye igihugu cyacu mu mahanga, yabikoze neza.” Gasamagera yabajijwe niba yemera kandidatire yamutanzweho, asubiza ko abyemeye. Ati “Nsubije ntajijinganya ko nemeye kuba umukandida kuri uyu mwanya” Depite Bakundufite Christine na we yahagurutse atanga kandidatire ye. Gasamagera ni we watowe agize amajwi 1899 bingana na 90,3% naho Bakundufite atorwa n’abanyamuryango 183 bingana na 8,8% mu gihe imfabusa zabonetse ari 20. Abatowe bose manda yabo izamara imyaka itanu.

Abahinzi-borozi b’i Burasirazuba bongerewe arenga miliyari imwe yo guhangana n’amapfa. Hari abahinzi hirya no hino mu gihugu, cyane cyane mu bice by’iyo ntara bavuga ko igihembwe cy’ihinga A kitarimo kugenda neza, kuko hari aho imyaka yatangiye kuma itarera, bitewe n’imvura yatinze kugwa, ahandi bakaba batarahinze na busa. Umuyobozi wungiriije w’Ikigo gishinzwe guteza imbere Ubuhinzi n’Ubworozi (RAB) ushinzwe Ubushakashatsi ku Buhinzi, Dr Charles Bucagu, avuga ko amafaranga yiyongereye ku ngengo y’imari, azagurwamo utumashini dukurura amazi mu rwego rwo gufasha abahinzi batabonye imvura ihagije kuhira imirima yabo. Yavuze ko muri ayo mafaranga harimo n’ayagenewe gucukuza ibyuzi no kugura shitingi zo kubisasamo, mu rwego rwo gushakira inka amazi cyane cyane iz’i Nyagatare na Gatsibo, gukodesha imodoka zo kuvoma ayo mazi ndetse no kugura imbuto z’imyaka yera vuba n’izihanganira izuba. Dr Bucagu yagize ati “Dufite ikibazo cy’inka zabuze amazi, zimwe abaturage bazigurisha nka 50,000Frw, harimo n’impfu turimo kubona. Hari ugucukura ibyo byuzi no gukodesha imodoka zo kuvoma, kugira ngo inka zishobore kubona amazi ariko n’abaturage bashobore kuhira imyaka yabo, icya gatatu ni amafaranga yagiye kugura imbuto zizera mu gihe gito”. Dr Bucagu avuga ko imbuto zera vuba zigiye guhingwa muri iki gihe gisigaye kugira ngo igihembwe cy’ihinga A kirangire, ari imboga n’ibijumba, ariko n’imyumbati ikazaterwa kuko yo ibasha kwihanganira izuba. Ku wa Mbere Minisitiri w’Ubuhinzi n’Ubworozi, Dr Gerardine Mukeshimana, yari yagiye mu Karere ka Bugesera kwifatanya n’abahinzi begereye amazi kuhira imirima yari igiye kuma kubera kubura imvura. Minisiteri y’Ubuhinzi n’Ubworozi ivuga ko Intara y’Amajyaruguru n’iy’Uburengerazuba kugeza ubu ari zo zirimo kubona imvura ihagije, ahandi mu duce tumwe na tumwe tw’izindi ntara bakaba bashobora kuzabona umusaruro muke cyane. Umuturage w’i Kinyinya mu Karere ka Gasabo witwa Julienne Mukabera ufite imyaka 62 y’ubukure, avuga ko ari ubwa mbere mu buzima bwe abonye habura imvura mu kwezi k’Ugushingo kugeza ubwo imyaka ikakara. Ibishyimbo yateye ubu byamaze gukakara bikiri imiteja, ku buryo n’iyo imvura yagwa ntacyo yaba ibimariye, ibigori byo ngo nta na kimwe yiteze gusarura. Yagize ati “Hashize nk’ukwezi kose imvura itagwa, igihe twabagaraga ibi bishyimbo byari byiza pe bifite ururabo, twari twizeye ko ibishyimbo bizera, ubu n’ubwo imvura yagwa ntacyo bimaze, ntacyo yaramura”. Minisiteri y’Ubuhinzi n’Ubworozi igira inama abahinzi babona imyaka yabo yaramaze kwangirika kubera kubura imvura, ko bashobora guhinga ibindi bihingwa byera vuba kugira ngo iki gihembwe kitazabapfira ubusa. Iyo Minisiteri ivuga ko ikomeje gukurikiranira ibintu hafi ku buryo abaturage batazabasha kugira icyo beza, hari uburyo bazafashwa kubona ibibatunga. Umunyamakuru @SimonKamuzinzi

Social Mula yamaganye abavuga ko ashonje muri ibi bihe bya COVID-19. Umwe mu bakoresha izina rya Kasuku Media Rwanda ku mbuga nkoranyambaga yanditse ku rubuga rwe rwa Instagram agira ati “Dukore findraising yo gufasha social mulla nukuri umugore we ambwiye ko benda gupfira mu nzu kandi na social yirirwa yinywera ibimogi.” Uwo muntu yashyize muri ubwo butumwa na nimero ya telefone ya Social Mula, asaba abantu kuyoherezaho amafaranga bakoresheje uburyo bwa Mobile Money. Social Mula yahise yamagana yivuye inyuma uyu wiyise Kasuku.media.rw avuga ko uwabyanditse agaragaza urwango amwanga akaba yatangajwe no kubona byanditse ngo mu gihe buri wese afite impungenge z’ubuzima bwe agatungurwa no kuba yanasebeje umuryango we. Social Mula yagize ati “Ndagusabye ubutaha ntihazagarukemo mama w’umwana wanjye, hanyuma jyewe ujye untuka uko ushatse nta kibazo”. Ibi Social Mula akaba abibona nk’aho uwabikoze yashakaga kumuhungabanya mu bihe bigoye byo kwibuka ku nshuro ya 26 Jenoside yakorewe Abatutsi. Social Mula yasabye Polisi gukurikirana uwabikoze, asaba ndetse n’itangazamakuru kwamagana bene iriya migirire. Mu butumwa yanyujije kuri Twitter, yagize ati “Polisi y’u Rwanda, mu bushishozi n’ubushobozi tuzi ko mufite, turasaba kudufasha gukurikirana uyu wiyita kasuku media uba USA ushishikajwe no guharabika abantu ndetse n’imiryango yabo. Iyi nshuro nanjye nagizweho ingaruka n’ibyo atangaza, sjjye jyenyine hari n’abandi.” Polisi y’igihugu ifatanyije na RIB yagiye yakira ibirego by’abahanzi n’ibindi byamamare kubera abantu babasebyaga, ndetse bakavuga ko bari gukora iperereza ku byaha byabo bamwe bakaba barafashwe bakanabihanirwa. Ingingo ya 39 ijyanye no gutanga amakuru y’ibihuha mu gitabo cy’amategeko ahana ibyaha mu Rwanda ivuga ko umuntu wese ubizi wifashishije mudasobwa cyangwa urusobe rwa mudasobwa ashobora guteza ubwoba, imvururu cyangwa ihohoterwa muri rubanda, cyangwa ashobora gutuma umuntu atakarizwa icyizere aba akoze icyaha. Iyo abihamijwe n’urukiko ahanishwa igifungo kitari munsi y’imyaka itatu ariko kitarenza imyaka itanu (5) n’ihazabu y’amafaranga y’u Rwanda itari munsi ya miliyoni imwe (1,000,000frw) ariko atarenze miriyoni eshatu (3,000,000frw).

M23 yigaruriye agace ka Katsiru. Imirwano yakomeje gufata indi ntera mu ntara ya Kivu y’amajyaruguru kuri uyu wa Gatandatu, itariki ya 10 Gashyantare 2024 nyuma y’uko umutwe wa M23 wigaruriye akandi gace. Amakuru aturuka i Rutshuru atangaza ko nyuma y’imirwano ikaze mu gitondo cyo kuri uyu wa Gatandatu, agace ka Katsiru gatuwe n’abaturage bagera ku 30.000 muri Gurupoma ya Bukombo, ubu kari mu maboko y’umutwe wa M23. Abaturage benshi bahunze iyi mirwano berekeje i Nyanzale, Kikuku, Mirangi, Birundule, Kabirangiriro, abandi batahunze bihishe mu bihuru. Mediacongo yatangaje ko ku muhanda wa Kibumba-Rutshuru, aho imirwano ikomeje kugeza nimugoroba, abarwanyi ba Wazalendo bamaze kwigarurira akarere karimo isoko rinini rya Ruhunda, mu gihe imirwano yari yibanze ku gasozi ka Nyundo. Katsiru yigaruriwe n’umutwe wa M23 nyuma gato y’uruzinduko rwa minisitiri w’ingabo, Jean-Pierre Bemba Gombo n’umugaba mukuru wa FARDC bari bemaze kwizeza abanyekongo ko bazakora igishoboka cyose umwanzi akamburwa uduce yigaruriye.

Umutoza Wade yavuze icyatumye atsindwa na Gasogi United anatanga ubutumwa bukomeye. Umutoza wa Rayon Sports, umunya-Mauritania, Mohamed Wade yavuze ko ari gukorera mu buryo bugoye bigatuma atsindwa gusa atari iheba kuko amanota andi makipe amurusha yayakuramo.Bwana Wade yavuze ko amanota 9 APR FC yamurusha iramutse itsinze umukino wa yo w’umunsi wa 16 atari amanota menshi ku buryo atayakuramo.Yagize ati "ntabwo ibihe ntozamo byoroshye, abakinnyi ku munota wa nyuma baragenda ngo bagiye mu kiruhuko, ikiruhuko cya Noheli ni iki? Bafite amasezerano bagomba kuyubaha."Yavuze ko kuba APR FC yatsinda umukino wayo w’umunsi wa 16 ikabarusha amanota 9 igikombe kitaba kigiye,ngo kuko amanota 9 ari amanota make kuyakuramo byashoboka cyane.Ati "Amanota 9 ni imikino 3, amanota 9 ni imikino 3, ni byo cyangwa si byo? Kubera iki? Amanota 9 ni imikino 3 kandi hasigaye imikino 14."Mohamed Wade ntiyigeze agaragaza ubushobozi buhambaye mu mikino yose yatoje Rayon Sports byanatumye itakaza amanota menshi muri shampiyona.Gasogi United yatsinze Rayon Sports ibitego 2-1 mu mukino w’Umunsi wa 16 wa shampiyona wabaye ku wa Gatanu, tariki 12 Mutarama 2024, kuri Kigali Pelé Stadium.Umunyamabanga wa Rayon Sports, Namenye Patrick, yahakanye amakuru avuga ko Umutoza Mohamed Wade yirukanywe nyuma yo gutsindwa na Gasogi United ibitego 2-1.Yabwiye IGIHE ati “Oya”Wari umukino wa mbere mu yo kwishyura nyuma y’ukwezi amakipe yari amaze ari mu kiruhuko.Gasogi United yahise ifata umwanya wa karindwi n’amanota 21, mu gihe Gikundiro yagumye ku wa kane n’amanota 27 muri Shampiyona y’u Rwanda.

U Rwanda na Qatar byiyemeje kurushaho gufatanya mu rwego rw’Umutekano. Minisitiri Gasana muri uru ruzinduko rw’iminsi itatu, ayoboye intumwa zirimo Umuyobozi Mukuru wa Polisi y’u Rwanda, CG Felix Namuhoranye. Ku wa Gatatu tariki 17 Mutarama 2024, aba ba Minisitiri b’umutekano bombi bahagarariye umuhango wo gushyira umukono ku masezerano y’ubufatanye mu bijyanye n’umutekano, ndetse n’inzego zishinzwe kubahiriza amategeko z’ibihugu byombi. Minisitiri w’Umutekano muri Qatar, Sheikh Khalifa bin Hamad bin Khalifa Al-Thani, yavuze ko gusinya amasezerano nk’ayo hagati y’ibihugu bisanzwe ari inshuti, bigamije guteza imbere ubufatanye hagati y’ibihugu byombi mu bijyanye n’umutekano. U Rwanda na Qatar ni ibihugu bisanganywe ubufatanye mu nzego zitandukanye, by’umwihariko mu mutekano binyuze mu masezerano atandukanye byagiye bishyiraho umukono. Muri Nyakanga 2023, Minisitiri w’Ingabo z’u Rwanda, Juvenal Marizamunda, yakiriye Ambasaderi wa Qatar mu Rwanda, Misfer Faisal Al-Shahwani, bagirana ibiganiro byaganishaga ku kongerera imbaraga ubufatanye bw’ibihugu byombi mu bijyanye n’ibya gisirikare. Ni ibiganiro byabaye bigamije gushimangira amasezerano mu by’umutekano hagati y’ibihugu byombi, yasinywe mu ntangiriro za 2022 ubwo Umugaba Mukuru w’Ingabo za Qatar, Lt. Gen. Salem Bin Hamad Al Aqeel Al Nabit, yagiriraga uruzinduko rw’iminsi itatu mu Rwanda. Ubufatanye hagati y’u Rwanda na Qatar mu bya gisirikare, bugaragarira kandi mu buryo butandukanye harimo no kohereza Abanyarwanda kwihugura mu masomo ya gisirikare. Umunyamakuru @RuzindanaJunior

M23 N’Imitwe Yiswe Wazalendu bakajije imirwano Mu Burasirazuba Bwa Kongo. Muri Repubulika ya Demokarasi ya Kongo, imirwano yongeye kubura hagati y’inyeshyamba za M23 n’imitwe yitwara gisirikali ishyigikiwe na leta izwi nka Wazalendu mu teritware za Rutshuru na Masisi muri Kivu ya ruguru.Iyi mirwano yatumye abaturage bata ingo zabo.Iyo mirwano yatangiye mu masaha ya mu gitondo yo kuri uyu wa Mbere muri grupema ya Bukombo ahagana muri lokalite ya Bwiza ahahoze hari ibyicaro bikuru by’umutwe wa M23.Aha M23, yatanye mu mitwe n’abarwanyi bagize imutwe wa CMC Nyatura na Mai-Mai.Ibi byemezwa na Shukuru Sarusaza Kingston umuturage wo muri grupema ya Bukombo akaba anahagarariye Sosiyete sivile muri ako gace.Uyu yongeyeho ko iyo mirwano yakomerekeyemo abantu benshi, abandi barapfa, ndetse n’amatungo menshi arimo inka n’ihene arasahurwa.Usibye mu teritware ya Rutshuru, imirwano yanabaye mu teritware ya Masisi ihana umupaka n’iya Rutshuru.Muri grupema ya Bashali Kaembe, na ho, ibitero bikomeye byateye abaturage barenga 1,000 baturiye uduce twa Nturo, Kilorirwe, Kausa, Nyamitaba, Rushinga kuva mu byabo berekeza ahakiri umutekano. Aha naho, umutwe wa Nyatura warwanaga na mitwe na M23.Nubwo abaturage n’amashyirahamwe aharanira uburenganzira bwa muntu yemeza ko M23 ari yo irimo kugaba ibitero ishaka kwigarurira ibirindiro byayo yahozemo, bamwe mu baturage baturiye utwo duce turimo kuberamo imirwano barashinja ingabo z’umuryango w’Afurika y’iburasirazuba kurebera.

Maroc: Abanyarwanda n’inshuti zabo bibutse Jenoside yakorewe Abatutsi. Ni igikorwa cyabereye ku Isomero ry’Igihugu cya Maroc (Bibliotheque Nationale du Royaume du Maroc) riherereye mu murwa mukuru Rabat, cyitabirwa n’abashyitsi batandukanye barenga 300 barimo abayobozi mu nzego zitandukanye z’iki gihugu, abahagarariye ibihugu byabo muri Maroc, abikorera, sosiyete sivile, abafatanyabikorwa, abanyeshuri b’Abanyarwanda biga muri Maroc, urubyiruko rwa Maroc ndetse n’inshuti z’u Rwanda. Icyo gikorwa cyabimburiwe n’urugendo rwo kwibuka (walk to remember), aho abacyitabiriye bakoze urugendo imbere y’inyubako y’isomero rikuru. Basoje urugendo rwo kwibuka, beretswe amafoto yari atatse mu marembo y’isomero (exhibition) aho Ambasaderi w’u Rwanda muri Maroc, Madamu Shakilla K. Umutoni, yabasobanuraga urugendo rw’u Rwanda mu Kwibuka no kwiyubaka. Abitabiriye iki gikorwa babanje gufata umunota wo Kwibuka, hanyuma bacana urumuri rw’icyizere rwaherekejwe n’ubutumwa bwo Kwibuka bwatanzwe n’urubyiruko. Ambasaderi Shakilla K. Umutoni, yahaye ikaze ndetse anashimira inshuti z’u Rwanda, zaje kwifatanya n’Abanyarwanda kwibuka Abatutsi basaga Miliyoni bishwe mu gihe cy’iminsi ijana. Yagaragaje ko Kwibuka ku nshuro ya 30 Jenoside yakorewe Abatutsi bidasanzwe, kuko hashize imyaka 30 Jenoside ihagaritswe na FPR Inkotanyi, irangajwe imbere na Perezida Paul Kagame. Ambasaderi Umutoni yashimye kandi ubuyobozi bwiza bw’Igihugu, burangajwe imbere na Perezida Kagame, aho yashyize imbere ubumwe b’Abanyarwanda nk’inkingi y’iterambere ry’Igihugu. Yasangije kandi abari aho impungenge z’u Rwanda ku kibazo cy’amagambo y’urwango n’ingengabitekerezo ya Jenoside, bigaragara mu burasirazuba bwa Congo, aho abayobozi b’iki gihugu bashishikariza kwica Abatutsi b’Abanyekongo. Mu ijambo rye, Bwana Fouad Yazough, Umuyobozi Mukuru muri Minisiteri y’Ububanyi n’Amahanga w’Ubwami bwa Maroc, wari umushyitsi mukuru, yatangaje ko Maroc yifatanyije n’u Rwanda muri iki gihe cyo kwibuka Jenoside yakorewe Abatutsi, ashimira ubuyobozi bw’u Rwanda, bwo bwabashije kubanisha Abanyarwanda nyuma ya Jenoside yakorewe Abatutsi, ndetse Igihugu kikaba gikataje mu iterambere, aboneraho gushimangira umubano mwiza urangwa hagati y’u Rwanda na Maroc. Igikorwa cyo kwibuka cyaranzwe kandi n’Ubuhamya bw’uwarokotse Jenoside, ndetse na filime mbarankuru ku mateka ya Jenoside yakorewe Abatutsi, n’urugendo rwo kwiyubaka. Inkuru ya Ambasade y’u Rwanda muri Maroc Umunyamakuru @ MunyantoreC

1.2. Biro ya REAF Biro ya REAF igizwe na Perezida na Visi Perezida. Biro ifite inshingano zo kuyobora imirimo ya REAF, gutegura inama y’Inama y’Inararibonye, gushyira mu bikorwa ibyemezo by’Inama y’Inararibonye, gukurikirana imikoranire ya REAF n’izindi nzego. Biro ya REAF ifite abakozi 7 bayifasha kurangiza inshingano zayo aribo umuyobozi w’ishami rishinzwe imari n’ubutegetsi, abashakashatsi batatu, umucungamutungo, ushinzwe ikorabuhanga n’umunyamabanga w’umuyobozi wa REAF (Administrative assistant). II. IBIKORWA BIJYANYE N’INSHINGANO Z’URUBUGA NGISHWANAMA RW’INARARIBONYE Z’U RWANDA Hashingiwe ku Itegeko no39/2013 ryo ku wa 16/6/2013 rishyiraho Urubuga Ngishwanama rw’Inararibonye z’u Rwanda rikanagena inshingano, imiterere n’imikorere byarwo mu ngingo yaryo ya 5, inshingano za REAF ni: kugira inama Guverinoma ku bibazo by’Igihugu, ku murongo wa politiki Igihugu kigenderaho ndetse no ku mbogamizi zo mu rwego rw’imiyoborere myiza, ubutabera, ubukungu n’imibereho myiza y’abaturage, ibikorwa bijyanye n’inshingano za REAF byagezweho mu mwaka wa 2015-2016 ni ibi bikurikira: a. Gutanga inama ku gutegura uko igihugu kizayoborwa nyuma ya 2017 b. Gutanga inama ku kibazo cya manda ya Perezida wa Repubulika ku ngingo z’itegeko nshinga zavugururwa; c. Gusuzuma no gutanga inama ku ngaruka ku Rwanda zishobora guterwa na politiki ziriho muri iki gihe mu bihugu duturanye; d. Kugira inama Guverinoma ku cyakorwa kugira ngo ubutabera burusheho kwizerwa n’abaturage; e. Gusuzuma no gutanga inama ku mbogamizi y’Ubukungu igaragarira mu gucunga ubukungu hagabanywa ikinyuranyo cy’ibitumizwa n’ibyoherezwa hanze y’Igihugu (trade imbalance); f. Gusuzuma no gutanga inama ku mbogamizi zo mu rwego rw’uburezi: mu bijyanye no guha abana bose amahirwe yo kwiga, cyane cyane hitabwa ku mpamvu hari abana bata ishuri (dropping out). Iyi raporo igaragaza ibyagezweho mu buryo burambuye.

Umwami Charles III na madamu we batewe amagi n’uwigaragambya. Kuri uyu wa gatatu, Umwami Charles III na madamu we Camilla, Queen Consort, batewe amagi n’umugabo ubwo bari basuye umujyi wa YorkUyu mugabo wigaragambyaga, yateye amagi 3 aba banyacyubahiro,ari nako asakuza cyane ngo “Iki Gihugu cyubatswe ku maraso n’abacakara.”Uyu mugabo yateye aya magi ntiyahamya aba banyacyubahiro hanyuma abantu bamuvugiriza induru ari nako baririmba bati "Imana ifashe Umwami .”Charles yasaga nkutahungabanyijwe n’aya magi ndetse yayaciye hejuru n’amaguru akomeza (...)Kuri uyu wa gatatu, Umwami Charles III na madamu we Camilla, Queen Consort, batewe amagi n’umugabo ubwo bari basuye umujyi wa YorkUyu mugabo wigaragambyaga, yateye amagi 3 aba banyacyubahiro,ari nako asakuza cyane ngo “Iki Gihugu cyubatswe ku maraso n’abacakara.”Uyu mugabo yateye aya magi ntiyahamya aba banyacyubahiro hanyuma abantu bamuvugiriza induru ari nako baririmba bati "Imana ifashe Umwami .”Charles yasaga nkutahungabanyijwe n’aya magi ndetse yayaciye hejuru n’amaguru akomeza kuganira n’abayobozi b’umugi . We na Camilla bari muri uyu mujyi wo mu majyaruguru kumurika ku mugaragaro ishusho ya nyina wapfuye, Umwamikazi Elizabeth wa II.Abashinzwe umutekano bahise bafata uyu mugabo bamutwara bamukurura nyuma yo gukora ibi.

Ed Sheeran yajyanywe mu nkiko akurikiranyweho gushishura indirimbo ya Marvin Gaye. Umuhanzi akaba n’umwanditsi w’indirimbo Ed Sheeran yajyanywe mu nkiko ashinjwa gushishura injyana n’uburyo bw’imicurangire bw’indirimbo Marvin Gaye yakoze mu 1973.Ni mu rubanza rwatangiye kuri uyu wa 24 Mata 2023 i Manhattan muri Leta Zunze Ubumwe za America.Umwe mu bafashije Marvin Gaye kwandika indirimbo ‘Let’s Get It On’ aherutse kujyana mu nkiko Ed Sheeran amushinja kwigana injyana yayo akayikoresha mu gihangano cye yise ‘Thinking Out Loud’ mu 2014.Iyi ndirimbo iri mu zatumye Ed Sheeran akundwa bikomeye ndetse iri mu 10 zarebwe cyane kuri Youtube.Bitenganyijwe ko Ed Sheeran w’imyaka 32 agomba kuzitaba iburanisha rizamara icyumweru akiregura kuri ibi birego byatanzwe mu 2017.Inteko y’abacamanza izumva amajwi y’izi ndirimbo zombi n’imicurangire yazo nkuko yanditse mu mpapuro z’umuziki zashyikirijwe ibiro bishinzwe ipatanti n’ibicuruzwa muri Amerika.Abazungura ba Marvin Gaye bo ntabwo bazagira uruhare muri uru rubanza, gusa baherutse gutsinda urubanza barezemo Robin Thicke, Pharrell Williams na T.I. biganye injyana iri mu ndirimbo ya Marvin Gaye ‘Got to Give it Up’ yo mu 1977 bakayikoresha mu gihangano cyabo bise ‘Blurred Line’ cyasohotse mu 2013.Nyuma y’uko Robin Thicke na Pharrell Williams na T.I batsinzwe uruanza bategetswe kwishyura umuryango wa Marvin Gaye miliyoni 7,5$.

Rayon Sports yasinyishije Ndekwe Felix wakiniraga AS Kigali (AMAFOTO). Nyuma y’aho ikipe ya Rayon Sports itabashije gusinyisha umukinnyi Ndikumana Fabio wa Musanze yifuzaga bikarangira agiye muri APR FC, iyi kipe yaje kwishumbusha Ndekwe Felix wari umaze imyaka ibiri mu ikipe ya AS Kigali. Ndekwe Felix yagiye mu ikipe ya AS Kigali avuye mu ikipe ya Gasogi United aho yigeze no guhamagarwa mu ikipe y’igihugu, gusa muri AS Kigali ntiyakunze kubona umwanya mu bakinnyi 11 babanzamo. Abaye undi mukinnyi Rayon Sports isinyishije nyuma ya Iraguha Hadji wavuye muri Rutsiro FC, Raphael Osalue, Mucyo Didier Junior na Ishimwe Ganijuru Elie bakiniraga Bugesera, Hirwa Jean de Dieu wakiniraga Marine Fc, Ngendahimana Eric wakiniraga Kiyovu Sports na Tuyisenge Arsène wakinaga mu ikipe ya Espoir FC Umunyamakuru @ Samishimwe

Banciye ibihumbi bitandatu ngo nasuzuguye Umuhutukazi (Ubuhamya). Babigaragarije mu ijoro ryo kwibuka ku nshuro ya 29 Jenoside yakorewe Abatutsi ku rwibutso rwa Jenoside rwa Kabgayi, ahatanzwe ubuhamya bugaragaza ukuntu Abatutsi bavanguwe bagatotezwa bakagirirwa nabi mu bihe bitandukanye, kandi bigakorwa hibasirwa ibyiciro by’abakuru n’abato ntawe ubarengera kandi hari ubuyobozi. Mu buhamya bwa Thomas wo mu Murenge wa Muhanga warokokeye i Kabgayi, yavuze ko kuva akiri umwana yahohoterwaga n’abana b’Abahutu, ariko ntagire umurengera haba mu nzira ava ku ishuri, haba no mu bindi bikorwa birimo n’imikino y’abana, kugera igihe yigiriye inama yo kuva mu ishuri. Asobanura ko bigeze no kumukubita bakamukuramo urwara rw’ino, ariko yaregera umuyobozi w’ishuri hakabura uhanwa, ubwo yigaga mu mwaka wa kabiri w’amashuri abanza ahitwaga mu Kibanda, mu Murenge wa Muhanga. Avuga ko yatangiye kubona ko Abatutsi bazicwa mu cyiswe Muyaga, aho basahuye imitungo y’iwabo irimo n’inka atazibagirwa yabyaraga inyana yitwaga Gacinya, ndetse bakabatwikira inzu, bimara igihe gitoya babacira ‘Ikiganda’ (ikimeze nk’inzu y’ubuhungiro) baba ari cyo baturamo. Avuga ko nyuma yo gusubira ku ishuri ageze mu mwaka wa kane w’amashuri abanza yakomeje guhohoterwa we na bagenzi be, kugeza igihe babimuriye ku kigo bigaho babajyana ku kindi kigo, ariko nabwo ntibiborohere kuko kuva aho bigaga bakomezaga guhohoterwa. Agira ati, “Twaratahaga abana b’Abahutu bakadukoreraho ubufindo bwo kudutega inkoni ngo uyirenga akubitwe, ariko n’utanayirenga ugaca hepfo yayo urakubitwa, tukemera tugakubitwa, twebwe ntawashoboraga kubibishyura”. Avuga ko mu 1978 yavuye mu ishuri burundu kubera kumutesha agaciro we na bagenzi be, se amuha isambu atangira ubuhinzi bw’urutoki akomeza ubuzima nabwo butari bumeze neza, kuko no mu baturage Umututsi yahoraga ahohoterwa. Agira ati, “Uwitwaga Umututsi wese yahoraga akubitwa ntahabwe ijambo yajya mu kabari nk’abandi agakubitwa, mbese ubuzima bukomeza kumera nabi”. Natanze icyiru ngo nasuzuguje umugore wa mukuru wanjye w’Umuhutukazi Avuga ko mu 1992 mukuru we wari warashatse Umuhutukazi bagiranye amakimbirane aturutse ko ngo asebya umuryango kuko yita ku Batutsi, dore ko yari agiye no kwicwa kubera ko yasuye mwene wabo wari umaze igihe gito afunguwe mu bitwaga ibyitso by’Inkotanyi. Icyo gihe ngo wa mukuru we yagize umujinya bituma bamuhimbira ibirego, ko arimo kubasebya no kwambika isura mbi umuryango, bituma bajya kumurega kuri Komini ngo avuge ikibimutera. Agira ati, “Hashize iminsi ibiri mukuru wanjye n’umugore we baraza bavuga ko ngenda mbagambanira mbavuga uko batari bajya kundega kuri Komini ya Buringa, mpasanga Burugumesitiri bitaga Nyaminani baza kumpanisha igihano cyo gutanga ibihumbi bitandatu ko nasuzuguje umugore wa mukuru wanjye”. Avuga ko mukuru we n’umugore we bamureze ibintu byinshi bibaho n’ibitabaho, ariko arabihakana, ndetse banatumiza uwari Resiponsabure wa Serire y’iwabo na we aje amutangira ubuhamya bw’uko nta kosa amuziho, ariko baranga baramuhana. Agira ati, “Natanze umugabo kuri resiponsabure barankwena ngo umva uko kivuze, ariko aje avuga ko usibye ibibazo bisanzwe na mukuru wanjye nta kosa yigeze anshinja, ndetse avuga ko n’abaturage bashobora kundenganura, ariko bantegeka ko ntanga icyiru cy’uko nasuzuguje umugore wa mukuru wanjye, ndigura ntanga ayo bitandatu barandekura”. Avuga ko bakomeje kumwibasira kugera mu 1994, ubwo ku itariki ya 08 Mata ibitero byaje bigahita bitwara inka ze, bagasiga bamubwiye ko ntacyo yavuga kuko bamugiriye impuhwe bagatwara inka we ntibamwice. Abarokokeye i Kabgayi bagaragaza ko n’ubwo habayeho igihe kibi cyo guhohoterwa n’ubuyobozi ndetse n’abaturage, ubu bishimira ko bongeye kwiyubaka bagakora ibikorwa bibateza imbere. Bagaragaza ko ubuyobozi bwiza bubaha icyizere cyo gukomeza ubuzima, kuko uburenganzira bambuwe ubu babusubijwe, kandi bakaba babanye neza n’abaturanyi kubera gahunda y’ubumwe n’ubwiyunge yaciye amacakubiri mu Banyarwanda. Umunyamakuru @ murieph

U Butaliyani: Abanyarwanda n’inshuti zabo bibutse Jenoside yakorewe Abatutsi. Mu bafashe ijambo, hari uhagarariye umujyi wa Milano, Singora Diana de Marchi ndetse na Consul w’u Rwanda muri uwo mujyi, Ofer Arbib. Bombi bamaganiye kure urwango rugeza abantu kuri Jenoside, bagaruka ku buryo u Rwanda rwabashije kwiyubaka nyuma y’imyaka 29, ndetse no gushyira ingufu mu bikorwa byose bihuza Abanyarwanda bakabasha kongera kubana, ndetse u Rwanda rukaba rumaze kuba icyitegererezo ku bindi bihugu. Urubyiruko rwiganjemo abakiri bato, abenshi bavutse nyuma ya Jenoside yakorewe Abatutsi, nabo batanze ubutumwa bw’icyizere cy’ejo hazaza, bavuga ko n’ubwo bari bato bagomba kumenya ameteka, no kuzakomeza icyo gikorwa no guharanira ko ibyabaye bitazongera kubaho ukundi. Ubuhamya bwatanzwe n’uwarokokeye mu Iseminari nto i Ndera, César Murangira, akaba n’umuyobozi wa Ibuka Suisse, wagarutse ku buryo yabuze umuryango hafi ya bose bishwe, akanasobanura uko ubwicanyi bwakorewe muri Seminari nto y’i Ndera bwagenze, ndetse agaruka no ku rugendo rwe rwo kwiyubaka nyuma yo kurokoka. Mu ijambo ry’umuyobozi wa Ibuka Italia, Honorine Mujyambere, yavuze ko Jenoside yateguwe bitabaye impanuka, cyane ko byari byaraheye kera, kandi byose bugamije kwica abatutsi. Agaruka ku buryo abantu bagerageza kugoreka Jenoside bayita andi mazina, ko igomba kuvugwa uko iri. Yagarutse ku minsi ijana, inzira y’inzitane banyuzemo mu gihe Abatutsi bicwaga urw’agashinyaguro. Ati “N’ubwo hashize imyaka 29, ku barokotse ntabwo byibagirana, bihora bisa nk’aho ari ejo hashize, ahubwo bikagenda birushaho kuba bishya”. Yashimye cyane uburyo abarokotse bakomeza kwiyubaka, bagakomeza gutwaza n’ubwo baba bafite ibikomere byo ku mubiri cyangwa se ibitagaragara, ariko bagahobera ubuzima bagaharanira kubaho. Yashimiye kandi ubutwari bw’Ingabo z’Inkotanyi zahagaritse Jenoside kandi zigakomeza kuba hafi abayirokotse. Yashoje yamagana ubwicanyi bukorerwa abatutsi muri Congo (RDC). Iki gikorwa cyashoje icyumweru cyo Kwibuka, kikaba cyari cyatangijwe n’urugendo rwo kwibukwa (walk to remember) rwabereye mu mujyi wa Roma ku wa Gatanu tariki 7 Mata 2023. Urwo rugendo rwateguwe n’abana b’Abanyarwanda biga mu Butariyani mu mujyi wa Roma, bafatanyije na Ibuka Italia. Mu bindi byaranze icyo igikorwa harimo gushyira indabo ahari urwibutso rwa Jenoside yakorewe Abatutsi, hitwa Munincipio ya II ya Komini ya Roma, hacanwa urumuri rw’icyizere, hanasomwa amazina ijana mu rwego rwo kwibuka ba nyirayo, bitari ukwibuka imibaze yabo gusa. Ambasaderi w’u Rwanda mu Butaliyani wari uhagarariwe n’Umujyanama wa kabiri, Madamu Ornella Kaze, washimiye Munincipio ya II yari ihagarariwe na Consigliere wayo Melle Lucrezia Colmayer, umwe mu bafashije Abanyarwanda kubona aho hantu ho kwibukira. Yabashimiye icyo gikorwa cy’indashyikirwa, gifasha Abanyarwanda kwamagana ubwo bwicanyi bwakorewe abana b’u Rwanda, ndetse ashimira n’Inkotanyi zitanze abeshi bakamena amaraso yabo. Umuhango wakomereje ahahoze Province ya Roma, urangwa n’indirimbo, imivugo, ubuhamya, ibiganiro ndetse n’impanuro z’ abayobozi. Uhagarariye u Rwanda mu mujyi wa Roma (Consul), Enrico Lalia Morra, mu ijambo rye yibanze ku nsanganyamatsiko ya buri mwaka, yo kwibuka twiyubaka, ashimira urubyiruko rwitabira ibikorwa byo kwibuka, arusaba gukomerezaho, no gukora ku buryo umwaka utaha buri wese azazana abandi bana bagenzi be. Hatanzwe ubuhamya bw’umwe mu bana ba Famille Igihozo, Kagabo Nkuranga Jean Pierre, wanyuze mu mateka asharira ariko ntaheranwe n’agahinda, akiyubaka na we akaba ubu ari umubyeyi. Mu ijambo ry’umushyitsi mukuru, Madame Kaze, yavuze ko Jenoside itabaye impanuka nk‘uko abayihakana bakunda kubivuga, ko ahubwo yateguwe, ikanashyirwa mu bikorwa. Yibukije akamaro ko kwibuka, ko hatibukwa umubare ahubwo hibukwa abambuwe ubuzima. Yasoje ijambo rye yamagana ubwicanyi bukorerwa Abatutsi muri RDC. Uhagarariye ibuka Mme Honorine Mujyambere, yashimiye abitabiriye icyo gikorwa cyo kwibuka, ashimira abitanze bose ngo icyo gikorwa kigende neza. Yashishikarije urubyiruko kumva ko kwibuka abacu nabo bibareba, anahumuriza abarokotse Jenoside yakorewe Abatutsi, ashimira ubutwari bwakomeje kubaranga. Mu gusoza yasabye amahanga kugira icyo akora ku bwicanyi burimo gukorerwa abatutsi b’Abanyekongo. Icyo gikorwa cyo kwibuka cyabaye ku tariki ya 15 Mata 2023, kibera mu mujyi wa Milano mu Butaliyani.